(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΗ΄

Πέμπτη 25 Φεβρουαρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Με θέμα «Συζήτηση κατόπιν αιτήματος του Πρωθυπουργού κ. Κυριάκου Μητσοτάκη σύμφωνα με το άρθρο 142Α του Κανονισμού της Βουλής με αντικείμενο την ενημέρωση του Σώματος για την ποιότητα της Δημοκρατίας και του Δημοσίου Διαλόγου», σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή στο σχέδιο νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΒΑΡΟΥΦΑΚΗΣ Γ. , σελ.  
ΒΕΛΟΠΟΥΛΟΣ Κ. , σελ.  
ΓΕΝΝΗΜΑΤΑ Φ. , σελ.  
ΚΟΥΤΣΟΥΜΠΑΣ Δ. , σελ.  
ΜΗΤΣΟΤΑΚΗΣ Κ. , σελ.  
ΤΣΙΠΡΑΣ Α. , σελ.  
  
Β. Επί διαδικαστικού θέματος:  
ΓΕΝΝΗΜΑΤΑ Φ. , σελ.  
ΜΗΤΣΟΤΑΚΗΣ Κ. , σελ.  
ΤΑΣΟΥΛΑΣ Κ. , σελ.  
  
ΠΑΡΕΜΒΑΣΕΙΣ:  
ΜΠΑΚΟΓΙΑΝΝΗ Θ. , σελ.  
ΠΛΕΥΡΗΣ Α. , σελ.  
ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΗ΄

Πέμπτη 25 Φεβρουαρίου 2021

Αθήνα, σήμερα στις 25 Φεβρουαρίου 2021, ημέρα Πέμπτη και ώρα 10.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-2-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΠΖ΄ συνεδριάσεώς του, της Τρίτης 23 Φεβρουαρίου 2021, σε ό,τι αφορά την ψήφιση στο σύνολο του σχεδίου νόμου: «Εθνική Αρχή Προσβασιμότητας, Εθνικής Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής».)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Με θέμα: «Συζήτηση κατόπιν αιτήματος του Πρωθυπουργού κ. Κυριάκου Μητσοτάκη σύμφωνα με το άρθρο 142Α του Κανονισμού της Βουλής με αντικείμενο την ενημέρωση του Σώματος για την ποιότητα της Δημοκρατίας και του Δημοσίου Διαλόγου».

Συνεδριάζουμε, κυρίες και κύριοι συνάδελφοι, σήμερα μετά από σχετικό αίτημα του Πρωθυπουργού, που απεστάλη τη Δευτέρα 22 Φεβρουαρίου 2021 και γνωστοποιήθηκε στους Προέδρους των Κοινοβουλευτικών Ομάδων της Αντιπολίτευσης αυθημερόν, όπως ορίζει το άρθρο 142Α του Κανονισμού μας.

Σύμφωνα με τα οριζόμενα σε αυτό το άρθρο η ανακοίνωση γίνεται αυτοπροσώπως από τον Πρωθυπουργό και η διάρκειά της δεν μπορεί να υπερβαίνει τα δέκα λεπτά στην πρωτολογία, πέντε στη δευτερολογία και πέντε στην τριτολογία. Οι Πρόεδροι των Κοινοβουλευτικών Ομάδων της Αντιπολίτευσης μπορούν να αναπτύξουν αυτοπροσώπως τις απόψεις τους για το περιεχόμενο της ανακοίνωσης για λιγότερα λεπτά, δηλαδή πέντε κατ’ ανώτατο όριο στην πρωτολογία και τρία στη δευτερολογία τους. Ο Πρωθυπουργός σύμφωνα με την παράγραφο 6 του άρθρου 142Α ομιλεί τελευταίος.

Ωστόσο, για την καλύτερη οργάνωση της συζήτησης, προτείνω σύμφωνα με την από 24 Φεβρουαρίου 2021 ομόφωνη απόφαση της Διάσκεψης των Προέδρων οι χρόνοι ομιλίας του Πρωθυπουργού και των Προέδρων των Κοινοβουλευτικών Ομάδων της Αντιπολίτευσης να διευρυνθούν εις τρόπο ώστε ο Πρωθυπουργός να ομιλήσει στην πρωτολογία του για σαράντα λεπτά, στη δευτερολογία του για είκοσι λεπτά και στην τριτολογία του επίσης για είκοσι λεπτά και οι Πρόεδροι των λοιπών Κοινοβουλευτικών Ομάδων να λάβουν τον λόγο στην πρωτολογία τους για είκοσι λεπτά και στη δευτερολογία τους για δώδεκα λεπτά. Οι προβλεπόμενοι χρόνοι κατά τον Κανονισμό έχουν διευρυνθεί από μία ώρα σε τέσσερις ώρες γι’ αυτό παρακαλώ για την τήρησή τους.

Σε κάθε περίπτωση, η συνεδρίαση θα πρέπει να περατωθεί στις 15.45΄, ούτως ώστε ο Πρωθυπουργός να συμμετάσχει στη Σύνοδο Κορυφής, η οποία ξεκινάει στις 16.00΄.

Η λήξη στις 15.45΄ περιλαμβάνει και μία κατανοητή ανοχή για ελαφρά υπέρβαση των χρόνων που σας περιέγραψα προηγουμένως.

Δέχεται το Σώμα αυτή την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε ομοφώνως δεκτή.

Πριν καλέσω, κυρίες και κύριοι συνάδελφοι, στο Βήμα τον Πρωθυπουργό, θα ήθελα ως Πρόεδρος της Βουλής και εν όψει της σημερινής συζήτησης, η οποία, ομολογουμένως, έχει προσελκύσει την προσοχή της κοινής γνώμης περισσότερο, θα έλεγα, από κάθε άλλη φορά την τελευταία περίοδο, να ζητήσω να διαψεύσουμε -και να τονίσω ότι ως Πρόεδρος θα κάνω το παν για να το επιτύχω, αλλά θα ήθελα να σας έχω όλους μαζί, όπως είμαι βέβαιος- αυτούς που ελπίζουν ότι η σημερινή συζήτηση θα αποτελέσει προέκταση της απόπειρας που γίνεται και που αποδοκιμάστηκε προχθές εδώ στη Βουλή από κόμματα, να πάρει το «πάνω χέρι» σε αυτή την υπόθεση ανατριχιαστικών καταγγελιών που συνταράσσει την κοινή γνώμη, μία άλλη ανατριχίλα. Η ανατριχίλα μιας φρικτής εκμετάλλευσης, η οποία επιχειρεί -επαναλαμβάνω- να πάρει το «πάνω χέρι» στην πρόσφατη αποτρόπαια ιστορία απαράδεκτης και ανατριχιαστικής, ποινικά κολάσιμης συμπεριφοράς, που ήδη έχει πάρει τον δρόμο της Δικαιοσύνης.

Προχθές στο νομοσχέδιο για την επιτροπή βιοηθικής, που εισηγήθηκε ο κ. Γεραπετρίτης, η Βουλή αποδοκίμασε με Βουλευτές κομμάτων, που εκφράζουν, πιστεύω, όλο το σύνολο της Βουλής, την άλλη ανατριχίλα, της απαράδεκτης απόπειρας να εκμεταλλευθούν κάποιοι αυτό το γεγονός. Και είμαι βέβαιος ότι σήμερα -όπως αναμένουν όλοι- θα γίνει μια συζήτηση ουσίας για ένα θέμα που συνταράσσει -επαναλαμβάνω- την κοινή γνώμη, αλλά που θα αντιμετωπισθεί θεσμικά από το Κοινοβούλιο. Και θέλω να ξέρετε, ότι σε αυτήν τη θεσμική αντιμετώπιση μιας σοβαρής συζήτησης για ένα βαρύ θέμα, θέλω να σας έχω όλους και όλες σύμμαχους.

(Χειροκροτήματα από την πτέρυγα της Νέας Δημοκρατίας)

Παρακαλώ, κατόπιν αυτής της πρότασής μου και αυτής μου της τοποθέτησης, να έρθει στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε. Συμμερίζομαι τις σκέψεις σας.

Ερχόμενος στο Κοινοβούλιο, άκουσα έναν γνωστό ραδιοφωνικό σχολιαστή να προεξοφλεί ότι σήμερα η Βουλή θα προσομοιάζει με κερκίδα ποδοσφαιρικού αγώνα Γ’ εθνικής. Είναι στο χέρι όλων μας αυτό να μην το επιτρέψουμε. Θα πούμε σκληρές αλήθειες σήμερα, αλλά οφείλουμε να διαφυλάξουμε το επίπεδο του κοινοβουλευτικού διαλόγου και να μιλήσουμε με στοιχεία και με τεκμήρια. Εύχομαι και ελπίζω στο τέλος της συζήτησης να μπορούμε να καταλήξουμε, αν μη τι άλλο, στην κοινή μας γραμμή για την αντιμετώπιση της ουσίας του προβλήματος, το οποίο απασχολεί την κοινή γνώμη τον τελευταίο μήνα.

Προκάλεσα, λοιπόν, αυτή τη συζήτηση για να εξετάσουμε από κοινού πώς το θεσμικό μας πλαίσιο θα αντιμετωπίσει πιο αποτελεσματικά τα φαινόμενα εξουσιαστικής και σεξουαλικής κακοποίησης, που εκδηλώνονται, δυστυχώς, και στη χώρα μας. Ένα κύμα αποκαλύψεων σηκώθηκε μετά τις καταγγελίες της Σοφίας Μπεκατώρου στον χώρο του αθλητισμού, ήδη απλώνεται στον χώρο της τέχνης, αλλά και οριζόντια σε ολόκληρη την ελληνική κοινωνία.

Και δεύτερον, προκάλεσα αυτή τη συζήτηση, γιατί, όπως είπε και ο Πρόεδρος της Βουλής, αυτή η διαδικασία εξυγίανσης κινδυνεύει σήμερα να χάσει τον στόχο της, να μετατραπεί σε ένα ακόμα πεδίο φτηνής κομματικής αντιπαράθεσης και να βυθιστεί στον βούρκο του λαϊκισμού, λες και το έγκλημα έχει χρώμα και η ντροπή ιδεολογία.

Καθώς η πατρίδα μας εισέρχεται στον παγκόσμιο κύκλο του κινήματος που ονομάστηκε «Me Too», διαμορφώνεται η ανάγκη για περισσότερη αλήθεια και δικαιοσύνη, για περισσότερη τόλμη, για περισσότερη ωριμότητα.

Τα φαινόμενα παρενόχλησης και βίας εναντίον των πιο αδύναμων ξεπερνούν σύνορα, τάξεις, θρησκείες, επαγγέλματα, διαπερνούν τον πολιτισμό και την εποχή μας. Συνεπώς, η αντιμετώπισή τους προϋποθέτει τη συστράτευση πολιτείας και πολιτών, τη δράση του κράτους δικαίου, αλλά και την αντίδραση μιας κοινωνίας δικαίου, γιατί ένα πρόβλημα όλων απαιτεί τη λύση από όλους.

Δεν είναι τυχαίο, όπως είπα, ότι στη χώρα μας όλα αυτά ξεκίνησαν από τη μαρτυρία της Σοφίας Μπεκατώρου στις 16 Ιανουαρίου -θέλω να θυμίσω- σε μία εκδήλωση που διοργάνωσε ειδικά για το θέμα αυτό η Γενική Γραμματεία Αθλητισμού. Ήταν μια πρωτοβουλία την οποία χαιρέτισα αμέσως προσωπικά. Μάλιστα, επικοινώνησα με τη Σοφία Μπεκατώρου, χαρακτηρίζοντάς την ολυμπιονίκη της ευθύνης που έσπασε την αλυσίδα της σιωπής, ώστε το στίγμα της ενοχής να περάσει από το θύμα στον θύτη. Και αντίστοιχα, όλα τα κόμματα, όλοι οι πολιτικοί Αρχηγοί χαιρέτισαν αυτή τη γενναία πράξη της Σοφίας Μπεκατώρου. Έκλεινα το μήνυμά μου με τρεις λέξεις: «Μιλάμε - Καταγγέλλουμε - Αποκαλύπτουμε».

Αυτούς τους τρεις παράλληλους δρόμους επιχειρεί, όμως, να κλείσει ο εκτροχιασμός και ο υποβιβασμός της δημόσιας συζήτησης γύρω από το θέμα αυτό.

Οι αποκαλύψεις που ακολούθησαν κατέδειξαν ότι το πρόβλημα υπάρχει, καραδοκεί, αφήνει πληγές παντού. Ταυτόχρονα, όμως, απέδειξαν ότι στον τόπο μας έχει διαμορφωθεί πια ένα πλαίσιο, ένα περιβάλλον ελευθερίας και ασφάλειας που μπορεί να οδηγήσει στην κάθαρση και την αυτοκάθαρση, κάτι που προφανώς δεν ήταν αυτονόητο μέχρι και πριν από λίγα χρόνια, όταν ανάλογα περιστατικά τα οποία συνέβαιναν τα σκέπαζε η αδιαφορία.

Το κίνημα «Me Too» ξεκίνησε πριν από τέσσερα χρόνια στην Αμερική και εκδηλώθηκε αμέσως στην υπόλοιπη Ευρώπη. Εκδηλώθηκε τώρα, το 2021, στην πατρίδα μας.

Σήμερα, λοιπόν, η φωνή έσπασε τη σιωπή και είναι η σειρά της πράξης να σπάσει την αδράνεια. Το «Me Too» είναι στον πυρήνα του ένα κίνημα υγιές, αφορά όλες τις πτυχές της κοινωνικής ζωής, την εργασία, το σπίτι, τον αθλητισμό, την τέχνη, τις καθημερινές μας συμπεριφορές, πολύ περισσότερο όταν αγγίζει την απεχθέστερη εκδοχή του προβλήματος, τη βία, τη σεξουαλική κακοποίηση κατά ανηλίκων.

Ακριβώς γι’ αυτό οφείλει και το κίνημα «Me Too» να μην είναι τυφλό, αλλά συγκεκριμένο, ώστε να αποβαίνει και αποτελεσματικό. Να μην χάνεται στις φήμες, ώστε να μην ακυρώνεται και κυρίως να μην παίρνει τη μορφή χυδαίας πολιτικής εκμετάλλευσης, που με τεχνητούς διαχωρισμούς τι επιτυγχάνει τελικά; Να φιμώνει τα θύματα, γιατί η σύγχυση είναι τελικά η άλλη όψη της συγκάλυψης.

Κυρίες και κύριοι συνάδελφοι, εδώ και έναν μήνα η ελληνική κοινωνία υπέστη ένα σκληρό σοκ, όταν άρχισε να μαθαίνει για κρυφές της όψεις, μία αλυσίδα γεγονότων τα οποία θα μπορούσαν -και μπορούν ακόμα- να μετατραπούν σε δεσμούς ενότητας και συναντίληψης.

Γιατί η κοινή άμυνα σε μια τέτοια απειλή είναι μια κίνηση απελευθέρωσης, με άλλα λόγια είναι μια πρόκληση να αναδείξουμε τελικά τα καλύτερα στοιχεία μας, αυτά που μας ενώνουν, όχι αυτά που μας διχάζουν.

Κι όμως, δυστυχώς τις τελευταίες μέρες τα πράγματα έχουν πάρει άλλη τροπή. Πρωταγωνιστές δεν είναι πλέον τα θύματα, οι γραμματείς που παρενοχλούνται στη δουλειά τους από τα αφεντικά τους, οι γυναίκες που ξυλοκοπούνται μέσα στο ίδιο τους το σπίτι, οι έφηβοι και τα παιδιά που απειλούνται από ενήλικες, συχνά και από συγγενείς τους, τους οποίους εμπιστεύονται και θαυμάζουν, στο γήπεδο, στο σχολείο, στις παιδικές χαρές της γειτονιάς τους. Δεν είναι αυτοί οι πρωταγωνιστές των τελευταίων ημερών. Και έτσι αυτή η ευκαιρία της συλλογικής αφύπνισης κινδυνεύει να γίνει αρένα κομματικών μονομαχιών.

Την επικαιρότητα, δυστυχώς, πλημμυρίζουν χυδαία σχόλια, καθώς κάποιοι θέλησαν να πετάξουν στο βρώμικο καλάθι των δικών τους σκοπιμοτήτων ένα ζήτημα που συγκλονίζει κάθε ελληνική οικογένεια. Ένα καινούργιο κύμα λαϊκισμού και θολών κατηγοριών διακινείται, με μόνο στόχο να σπιλωθούν πρόσωπα και κόμματα, σαν οι βιαστές να χωρίζονται τάχα σε αριστερούς ή δεξιούς και σαν εκείνοι που υφίστανται τη βία να έχουν τη δικιά τους ξεχωριστή ιδεολογία.

Ο κατήφορος αυτός ξεστρατίζει την υπόθεση του ελληνικού «MeToo», την απαξιώνει και μάλιστα αυτό γίνεται με κύρια ευθύνη των δυνάμεων που υποτίθεται ότι την παρουσίαζαν ως μέσο κοινωνικής χειραφέτησης. Η στάση τους, όμως, σήμερα την εγκλωβίζει στα υπόγεια των φημών και των διαβολών. Η λάσπη που εκτινάσσεται κρύβει τελικά τους ενόχους από το βλέμμα της κοινωνίας και της δικαιοσύνης, γεννώντας ψεύτικους διχασμούς και εμποδίζοντας τελικά τα μεγάλα ζητούμενα. Το μεγάλο ζητούμενο είναι τα θύματα να μιλήσουν επιτέλους ελεύθερα, το κράτος δικαίου να λειτουργήσει και οι πολίτες στο σύνολό τους να αφυπνιστούν.

Οι ενορχηστρωτές της αθλιότητας που περιγράφω πρέπει να βγουν κάποια στιγμή από τον υπόνομο και να βάλουν την υπογραφή τους σε αυτό το θλιβερό έργο, όχι μόνο γιατί εκτρέπουν μια σοβαρή προσπάθεια σε άλλα μονοπάτια, αλλά και γιατί η τοξικότητα που εισάγουν, με αυτή την αφορμή, δηλητηριάζει ακόμα μια φορά την πολιτική ζωή, υπονομεύει την ενότητα, την κοινωνική συνοχή, τη νηφαλιότητα που απαιτούν οι στιγμές και ναρκοθετώντας με αισχρότητες τον πολιτικό διάλογο, δυσχεραίνουν τελικά, κύριε Πρόεδρε, την ίδια τη λειτουργία της κοινοβουλευτικής δημοκρατίας.

Είμαι εδώ, λοιπόν, για καθαρές κουβέντες και καθαρές εξηγήσεις, γι’ αυτό και σας κοιτώ στα μάτια και σας ερωτώ ανοιχτά, πριν ο κατήφορος ολοκληρωθεί. Κατηγορείτε την Κυβέρνηση ότι καλύπτει παιδεραστές και ότι η Νέα Δημοκρατία διακινεί κύκλωμα ανηλίκων; Ποιος κρύβεται τελικά πίσω από το «#νδ παιδεραστές» και τον νεοαυριανισμό του διαδικτύου;

Πώς τολμά Βουλευτής σας, η κ. Ελευθεριάδου, να διαλαλεί ότι ψωνίζονται ανήλικα από μη κυβερνητικές οργανώσεις; Με ποιο θράσος Βουλευτής σας, ο κ. Πολάκης, χθες, μια μέρα πριν από τη συζήτηση, κάνει χυδαίες αναρτήσεις, αφήνοντας υπονοούμενα για ασυνόδευτα προσφυγόπουλα και για την τάχα ευθύνη του Μαξίμου;

Κύριε Τσίπρα, σας ζητώ να απαντήσετε όχι ως τέως Πρωθυπουργός, όχι ως Αρχηγός της Αξιωματικής Αντιπολίτευσης στον Πρωθυπουργό της χώρας. Σας καλώ να απαντήσετε ως Αλέξης Τσίπρας, πατέρας δύο παιδιών, στον Κυριάκο Μητσοτάκη, πατέρα τριών παιδιών!

(Χειροκροτήματα από την πτέρυγα της Νέας Δημοκρατίας)

Ας ξεκαθαρίσουμε, λοιπόν, μια και καλή, το θέμα των ασυνόδευτων ανηλίκων πάνω στο οποίο τόση σπέκουλα χτίστηκε από τα τρολ του διαδικτύου, των οποίων γνωρίζουμε την κομματική προέλευση.

Το 2019, όταν εισήλθα στο πρωθυπουργικό γραφείο, τρεις μήνες μετά, κάποιοι εκπρόσωποι της κοινωνίας των πολιτών με ευαισθητοποίησαν για το δράμα των ασυνόδευτων προσφυγόπουλων, για την άθλια κατάσταση, στην οποία είχαν περιέλθει. Μου έδειξαν αυτήν τη μελέτη του Κέντρου Υγείας και Κοινωνικών Δικαιωμάτων του Πανεπιστημίου Χάρβαρντ: «The Growing Epidemic of Sexual Exploitation and Abuse of Migrant Children in Greece». Μου περιέγραψαν μια κατάσταση με δύο χιλιάδες ασυνόδευτα παιδιά, τα οποία βρίσκονταν στο «κολαστήριο» της Μόριας και της Σάμου και χίλια παιδιά, τα οποία ήταν εκτεθειμένα στην «έρημο» των πόλεων, εκδιδόμενα πολύ συχνά για 5 ευρώ και 10 ευρώ. Διακόσια παιδιά κρατούνταν ακόμα σε κρατητήρια της αστυνομίας φυλακισμένα, χωρίς να έχουν διαπράξει το παραμικρό αδίκημα.

Και, ναι, κύριε Τσίπρα, είπα ότι θα ασχοληθώ προσωπικά με το θέμα αυτό, για να μπορέσω να το λύσω. Δημιούργησα μια ειδική γραμματεία, προϊσταμένη της οποίας είναι η κ. Αγαπηδάκη -οι πιο πολλοί από εσάς δεν τη γνωρίζετε, κάθεται εδώ, στα κυβερνητικά έδρανα- η οποία έσκυψε πάνω στο πρόβλημα και το έλυσε. Εγώ δεν θα σας καταλογίσω πρόθεση, επειδή δεν το λύσατε εσείς το πρόβλημα, ούτε προφανώς, μπορώ να διανοηθώ να αφήσω οποιοδήποτε χυδαίο υπονοούμενο, όπως αυτά τα οποία διακινούνται από διάφορα τρολ, τα οποία πρόσκεινται στον πολιτικό σας χώρο. Θα πω μόνο ότι δεν το λύσατε το πρόβλημα. Δεν το λύσατε το πρόβλημα. Και ήρθε αυτή ή Κυβέρνηση και το έλυσε.

Κι έχω εδώ ένα email από τη Γενική Διεύθυνση DG Home: «Congratulations, dear Eirini. I am just writing to congratulate you to the big success of having no unaccompanied minors anymore in the RICs…» τα κέντρα υποδοχής «…on the Greek islands. A huge step forward, considering where we come from, and largely owing to your…» στην κ. Αγαπηδάκη αναφέρεται «…relentless efforts, delivering where others failed».

Τα καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και γι’ αυτήν την κυρία, ο κ. Πολάκης ανεβάζει ανάρτηση: «Αγαπηδάκη, το τρολάκι της Νέας Δημοκρατίας». Περιμένω σήμερα, αν μη τι άλλο, αυτή τη συμπεριφορά να την καταδικάσετε ανοικτά, απερίφραστα και κάποια στιγμή, να διαγράψετε επιτέλους και ένα στέλεχος σας, γι’ αυτά τα απίστευτα πράγματα που λέγονται, γι’ αυτά τα χυδαία υπονοούμενα ότι τάχα είναι δυνατόν να υπάρχει ανάμειξη κυβερνητική σε κύκλωμα διακίνησης προσφυγόπουλων.

(Χειροκροτήματα από την πτέρυγα της Νέας Δημοκρατίας)

Κρατήστε και την ανάρτηση της άλλης Βουλευτού σας, για να τα βλέπετε.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ίσως, όμως, αυτή να είναι η διαφορά μας. Εμείς έχουμε την κ. Αγαπηδάκη κι εσείς έχετε τον κ. Πολάκη. Ίσως, τελικά, αυτό να τα λέει όλα και να μη χρειάζεται να πούμε τίποτα παραπάνω.

(Χειροκροτήματα από την πτέρυγα της Νέας Δημοκρατίας)

Σας ρωτώ, λοιπόν και πάλι. Και περιμένω σήμερα καθαρές απαντήσεις. Σας ρωτώ εάν σας εκφράζουν οι χυδαιότητες του κ. Βαξεβάνη ή μήπως προτιμάτε την «ΑΥΓΗ», το κομματικό σας έντυπο, που στο πρωτοσέλιδό του, στο κύριο άρθρο του υποστηρίζει τα ακριβώς αντίθετα. Έγραφε η «ΑΥΓΗ»: «Η τάση να κολλήσουν παιδεραστία στον Μητσοτάκη από το τίποτα είναι εμετικός κιτρινισμός». Αναρωτιέμαι και πώς τοποθετούνται στο θέμα αυτό και τα υπόλοιπα στελέχη του ΣΥΡΙΖΑ. Και όπως γράφει η «ΑΥΓΗ», δεν γίνεται πολιτική εκτοξεύοντας ξερατά στον αντίπαλο. Θα συμφωνήσω απόλυτα. Απαντήστε, λοιπόν, ως πολιτικός σ’ έναν πολιτικό, όπως σας ζητώ επίμονα.

Εάν, όμως, τελικά είστε με την επίσημη εφημερίδα σας, τότε πώς εξηγείτε ότι μια ημέρα πριν γράψει αυτά η «ΑΥΓΗ», ο διευθυντής της, ο ίδιος που τα έγραφε αυτά, έλεγε, σχολιάζοντας ειρωνικά και ταυτιζόμενος απόλυτα με τον κ. Βαξεβάνη και το «DOCUMENTO», ότι υπάρχουν «παιδέρες» -«παιδέρες»- που βρίσκονται στο περιβάλλον του Πρωθυπουργού.

Απαντήστε και ως απλός παρατηρητής. Πόσα πρόσωπα έχει αλήθεια το επιτελείο σας; Πόσες γραμμές έχει το κόμμα σας; Πόση ευκαμψία έχει τελικά η ηθική σας;

Εκτός αν είστε της τρίτης σχολής, αυτής που θεωρεί την υπόθεση -γιατί ακούσαμε και αυτά- ότι το «MeToo» είναι ένα φιάσκο, γιατί, όπως λέει ο διευθυντής του κ. Φίλη -δεν τον βλέπω σήμερα στην Αίθουσα- ο κ. Κατσαρός, μία ήταν η μόνη αποστολή για την οποία επιλέχθηκε ο κ. Λιγνάδης, να μετονομάσει την αίθουσα «ΡΕΞ» του Εθνικού σε αίθουσα «Ελένη Παπαδάκη», με το όνομα της μεγάλης ηθοποιού που δολοφονήθηκε το 1944 στην ταραγμένη εποχή των Δεκεμβριανών.

Θα ήθελα να απαντήσω ως απλός πολίτης που ζει στον εικοστό πρώτο αιώνα. Μίλησα, λοιπόν, για όλα αυτά, για τις βαξεβάνειες εμετικές ριπές και τις δημοσιεύσεις των Βουλευτών σας, γιατί μπορείτε να μου πείτε ότι δεν είστε υπόλογος για το τι γράφει ο κάθε δημοσιογράφος, όσο κατευθυνόμενος και αν εγώ προσωπικά θεωρώ ότι είναι. Είστε υπόλογος, όμως, για τους Βουλευτές σας.

Να πάρετε θέση για τις αντιφατικές γραμμές του διευθυντή της εφημερίδας «ΑΥΓΗ». Στο κάτω-κάτω, κομματικό όργανο είναι η εφημερίδα. Και να πάρετε, επιτέλους, θέση γι’ αυτήν τη λάσπη, η οποία εκτοξεύεται προς μια ολόκληρη παράταξη, τη μεγαλύτερη της χώρας, που γεννήθηκε και υπάρχει για να υπηρετεί την πατρίδα και όχι για να τη διασύρουν τα troll της Κουμουνδούρου.

(Χειροκροτήματα από την πτέρυγα της Νέας Δημοκρατίας)

Υπό κανονικές συνθήκες, βέβαια, το αντικείμενο της σημερινής συζήτησης, όπως είπα, θα ήταν ασφαλώς διαφορετικό. Είπα, άλλωστε, και στην αρχή πως μια τέτοια αντιπαράθεση δεν ταιριάζει ούτε στη συγκυρία ούτε αξίζει σε αυτό το οποίο τελικά ζητάει η κοινωνία.

Όμως, γίνεται, κύριε Πρόεδρε, για να υπάρξει επιτέλους μια κάθαρση του πολιτικού κλίματος, για να ακολουθήσει και η κάθαρση της καθημερινότητας. Θα τοποθετηθούμε, επιτέλους, όλοι ανοιχτά.

Και μακάρι -το εύχομαι ειλικρινά- να αποκηρύξετε, επιτέλους, ανοιχτά, δημόσια, κατηγορηματικά αυτές τις απαράδεκτες συμπεριφορές. Να ακούσουμε σήμερα καθαρές κουβέντες που οδηγούν σε μια καθαρή ατμόσφαιρα.

Όμως, δεν ήταν αυτή η στρατηγική σας. Επιλέξατε να μετατρέψετε ένα κοινωνικό θέμα εθνικών διαστάσεων σε ένα ύπουλο αντικυβερνητικό χτύπημα, αλλά και σε ένα πλήγμα, υποτίθεται, του προσωπικού μου κύρους. Προσπαθήσατε να μας απαξιώσετε διαδοχικά στα μέτωπα του μεταναστευτικού, των εθνικών χειρισμών της πανδημίας, της οικονομίας. Αποτύχατε πολύ απλά γιατί εμείς πετύχαμε.

Και τώρα αποφασίσατε να επενδύσετε στην επίπλαστη ηθικολογία γύρω από ένα ζήτημα δημόσιας ηθικής. Επιλέξατε να επενδύσετε στην υπόθεση Λιγνάδη, ποντάροντας σε ένα θέμα το οποίο γνωρίζετε καλά, τον λαϊκισμό, τον αχαλίνωτο λαϊκισμό που θα μεταμορφώσει τους «γερμανοτσολιάδες» του 2011 στους παιδεραστές του 2021.

Αργήσατε δέκα χρόνια, αλλά η απάντηση που θα πάρετε θα είναι η ίδια, γιατί και εδώ τα γεγονότα είναι σαφή, παρά τα όσα εσείς τώρα -απευθύνομαι σε εσάς - ισχυριστήκατε, όταν είπατε επανειλημμένως ότι τάχα ο κ. Λιγνάδης είναι φίλος μου.

Το είπατε δύο φορές σε συνέντευξή σας και είναι ζήτημα να τον είχα δει μία ή δύο φορές ως ηθοποιό. Δεν τον ήξερα προσωπικά. Τοποθετήθηκε από την Υπουργό Πολιτισμού και όταν τοποθετήθηκε, ουδείς ανέφερε οτιδήποτε εναντίον του. Όλοι αναγνώριζαν την καλλιτεχνική του αξία. Και αν κάποιος απ’ όσους μιλούν πολύ σήμερα γνώριζε κάτι τότε, όφειλε να το είχε πει εξαρχής, γιατί διαφορετικά αυτό σημαίνει ότι ήξερε και συγκάλυπτε.

Και από τη στιγμή που άρχισαν να ανακινούνται οι πρώτες φήμες γύρω από το πρόσωπό του, ασφαλώς και το Υπουργείο δεν μπορούσε να γίνει δικαστής. Του ζητήθηκαν εξηγήσεις. Ο ίδιος διαβεβαίωσε ότι δεν είχε καμμία εμπλοκή. Ταυτόχρονα με την πρώτη καταγγελία, την ίδια μέρα, καταγγελία που θυμίζω ότι ήταν ανώνυμη, χωρίς να κατονομάζει τον κ. Λιγνάδη –τον περιέγραφε, όμως, με πολύ μεγάλη σαφήνεια-, οδηγήθηκε ο κ. Λιγνάδης σε παραίτηση και η παραίτησή του έγινε αμέσως δεκτή. Και εκεί κλείνει στο κράτος δικαίου η κυβερνητική αρμοδιότητα και με την πρώτη μήνυση η υπόθεση έφτασε ταχύτατα στα χέρια της δικαιοσύνης.

Πώς απαντάτε, λοιπόν, σε όλα αυτά; Με ένα πράγμα το οποίο ξέρετε να κάνετε καλά, πολύ καλά. Κι αυτό είναι το ψέμα. Μιλήσατε για συγκάλυψη. Ποια συγκάλυψη; Ο κ. Λιγνάδης απομακρύνθηκε πέντε ώρες -όχι μέρες, πέντε ώρες- μετά από τη δημοσίευση της πρώτης καταγγελίας, που, επαναλαμβάνω, ήταν ανώνυμη, αλλά τον φωτογράφιζε με απόλυτη σαφήνεια. Είναι κάτι το οποίο παραδέχθηκε εξάλλου άθελά του και ο εκπρόσωπός σας, όταν έκανε την αναδρομή στις ημερομηνίες. Και, βεβαίως, συνελήφθη αμέσως μετά από την πρώτη μήνυση, κάτι που αναγνώρισαν και οι ίδιοι οι δικηγόροι των θυμάτων, ένας μάλιστα εκ των οποίων ήταν και υποψήφιος Βουλευτής του ΜέΡΑ25.

Ζητήσατε, λοιπόν, κύριε Τσίπρα, την παραίτηση της Υπουργού, γιατί έπρεπε να ξέρει. Αλλά να ξέρει τι για τις σκοτεινές πλευρές ενός ανθρώπου; Αυτές που γνωρίζατε εσείς ως Πρωθυπουργός, όταν είχατε το ίδιο πρόσωπο διευθυντή της Νέας Σκηνής του Εθνικού; Αυτές τις σκοτεινές πλευρές που γνώριζαν οι Ευρωβουλευτές του ΣΥΡΙΖΑ, όταν τον καλούσαν στις Βρυξέλλες σε ειδική ημερίδα, για να μιλήσει για τη βιωματική εκπαίδευση του θεάτρου; Ή μήπως αυτές τις σκοτεινές πλευρές που συνάδελφοί του λένε τώρα εκ των υστέρων ότι ήξεραν, αλλά τις κάλυπτε η ομερτά του επαγγέλματος;

Είπατε, επίσης, ότι για τον συγκεκριμένο διορισμό δεν έγινε προκήρυξη. Γιατί; Εσείς τον κ. Λιβαθινό με προκήρυξη τον διορίσατε, τον προηγούμενο διευθυντή που διαδέχτηκε τον κ. Λιγνάδη; Στην τελετή παράδοσης-παραλαβής ο ίδιος ο κ. Λιβαθινός εξήρε τις δυνατότητες και το βιογραφικό του κ. Λιγνάδη.

Και κάτι ακόμα το οποίο δεν μπορώ να το αφήσω ασχολίαστο. Είναι μία φωτογραφία την οποία δημοσίευσε το κομματικό σας έντυπο από μία παράσταση στην οποία πήγα. Ήταν η μόνη παράσταση την οποία έχω δει και σκηνοθέτησε ο κ. Λιγνάδης, το καλοκαίρι στην Επίδαυρο, οι «Πέρσες». Και κατατέθηκε μία πολύ ενδιαφέρουσα φωτογραφία, η οποία, μάλιστα, μπήκε και πρωτοσέλιδο στο site της «ΑΥΓΗΣ». Μόνο που, κύριε Τσίπρα, κάτι έλειπε από τη φωτογραφία. Έλειπε η κ. Κονιόρδου, η τέως Υπουργός Πολιτισμού, η οποία ήταν δίπλα μου. Αυτή είναι η φωτογραφία που δημοσιεύσατε. Αυτή είναι η πραγματική φωτογραφία . Η κ. Κονιόρδου εξαφανίστηκε!

(Χειροκροτήματα από την πτέρυγα της Νέας Δημοκρατίας)

Και από κάτω θεώρησα χρήσιμο να βάλω μια άλλη εξαφανισμένη φωτογραφία από τις εποχές του Στάλιν και του Νικολάι Γιέζοφ, ο οποίος με μαγικό τρόπο είχε λογοκριθεί και είχε απομακρυνθεί, όταν το καθεστώς ήθελε να τον εξουδετερώσει. Δεν λέω ότι θα κάνετε τα ίδια στην κ. Κονιόρδου, αλλά αυτές είναι σταλινικές πρακτικές, κύριε Τσίπρα! Δεν γίνονται σε σοβαρές χώρες τέτοια πράγματα.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λέω, για να διανθίσουμε και λίγο τη συζήτηση, αν και τα θέματα αυτά είναι πολύ σοβαρά.

Λοιπόν, κοιτάξτε να δείτε. Εγώ κατανοώ απόλυτα να ζητήσετε παραίτηση της Υπουργού. Είναι δικαίωμά σας. Εξάλλου, έχετε ζητήσει την παραίτηση της μισής Κυβέρνησης. Είναι απολύτως θεμιτό αυτό να το κάνετε. Ο βάλτος, όμως, στον οποίο έχετε σύρει την αντιπαράθεση δεν είναι δικαίωμά σας. Αυτό το οποίο έχετε κάνει είναι αριστερόχρωμος τραμπισμός. Έτσι θα το περιέγραφα. Αυτές είναι οι πρακτικές οι οποίες καταδικάστηκαν τελικά στις Ηνωμένες Πολιτείες. Διότι γνωρίζετε πολύ καλά ότι και σε άλλα μέρη του κόσμου και στις Ηνωμένες Πολιτείες διακινήθηκαν περιβόητες θεωρίες περί παιδόφιλων, οι οποίοι κυβερνούσαν τη χώρα και βρήκαν πολιτική κάλυψη.

Η δική μας δουλειά, λοιπόν, είναι η συνοχή και η σωστή αξιολόγηση του έργου της Κυβέρνησης και της κ. Μενδώνη. Και ναι, η πολιτική ευθύνη προφανώς βαραίνει εμένα. Επιλέγω τα μέλη του Υπουργικού Συμβουλίου, βάσει του Συντάγματος και θεωρώ ότι η κ. Μενδώνη είναι μια αποτελεσματική Υπουργός. Χάρις σε αυτήν προχωρούν πολύ μεγάλα έργα, τα οποία ενδεχομένως ενόχλησαν, όπως το Ελληνικό, όπως το μετρό της Θεσσαλονίκης. Σε έναν μήνα από τώρα θα βρεθούμε μαζί να εγκαινιάσουμε τη νέα Εθνική Πινακοθήκη, έργο κόσμημα, έργο βαλτωμένο τουλάχιστον επί δέκα χρόνια. Επί ημερών της κ. Μενδώνη λειτούργησε το Εθνικό Μουσείο Σύγχρονης Τέχνης, εκκρεμότητα δεκαετίας και αυτό. Η Ακρόπολη έγινε ξανά προσιτή σε άτομα με ειδικές ανάγκες και φωτίστηκε. Το Τατόι αναβιώνει με όλο το ιστορικό, πολιτιστικό και οικολογικό του φορτίο.

Και ναι, στη διάρκεια της πανδημίας οι εργαζόμενοι στον πολιτισμό απέκτησαν για πρώτη φορά μητρώο, βάσει του οποίου αποζημιώνονται. Τα μουσεία εκσυγχρονίζονται και αποκτούν, ναι, δικούς τους πόρους για να μπορούν να αναπτυχθούν. Και πάνω απ’ όλα, λύθηκε οριστικά, και μάλιστα συναινετικά, το πρόβλημα των πνευματικών δικαιωμάτων, ένα θέμα δεκαετιών το οποίο αποτελούσε αίτημα όλων των δημιουργών.

Συνεπώς, ναι, η κ. Μενδώνη είναι μια καλή Υπουργός κι ας έχει αναστατώσει αρκετά μερικές από τις συντεχνίες της «ακινησίας». Βεβαίως δεν είναι επαγγελματίας πολιτικός. Ίσως γι’ αυτό να αστόχησε και κάπου επικοινωνιακά. Φορτισμένη συναισθηματικά, χαρακτήρισε τον κ. Λιγνάδη επικίνδυνο. Λάθος! Το λέω πρώτος, μεγάλο λάθος! Όμως, αυτό δεν ισοσκελίζει το βάρος του έργου της. Είναι μία επιστήμων επιφανής, γνωρίζει τον χώρο του πολιτισμού και τη στηρίζω. Όπως ξέρετε, δεν προέρχεται από τη δική μου παράταξη, δεν έχει καμμία πρόθεση να πολιτευτεί.

Όμως, δεν τη στηρίζω μόνο εγώ, τη στηρίζουν και πολλοί άνθρωποι της τέχνης, της επιστήμης. Διότι, ξέρετε, φωνή δεν έχουν μόνο κάποιοι ηθοποιοί οι οποίοι μαζεύονται κάτω από το Υπουργείο, αλλά και δεκάδες επιφανείς άνθρωποι του πολιτισμού και της τέχνης που υπογράφουν ένα πρόσφατο κείμενο συμπαράστασης. Διαβάζω: «Μπορεί με την πολιτική της καθένας να συμφωνεί ή όχι. Κανείς, όμως, δεν αμφισβητεί την επιστημονική της επάρκεια στις δεκαετίες που υπηρετεί τον πολιτισμό, όπως και το έργο της και το προσωπικό της ήθος. Οι τελευταίες εξελίξεις…», όπως γράφουν πενήντα έξι κατά τεκμήριο πολύ σοβαροί άνθρωποι του πολιτισμού, «…πρέπει να γίνουν αφορμές αναστοχασμού και όχι αιτίες διχασμού και το “MeToo” να μετατρέψει αυτή τη δοκιμασία σε αληθινή αναγέννηση.». Το ίδιο πιστεύω κι εγώ και γι’ αυτό και καταθέτω την επιστολή τους.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, όλα τα παραπάνω προφανώς αφορούν στον ΣΥΡΙΖΑ, στην πολιτική φυσιογνωμία και στο ήθος του. Δεν θα μας ενδιέφερε και δεν θα με ενδιέφερε ιδιαίτερα αν δεν προέκυπταν σε αυτό το ξεκίνημα της κοινωνίας να κάνει ένα σημαντικό βήμα μπροστά. Διότι, όπως είπα, προκαλούν μια νέα καταιγίδα λαϊκισμού που φέρνει την αληθινή συγκάλυψη και τον πραγματικό αποπροσανατολισμό, γιατί ψεύτικες κραυγές μπορεί να σκεπάσουν τις καθαρές φωνές. Αντί για νέους θεσμούς, κινδυνεύουμε ξανά από αυτόκλητους τιμωρούς, ενώ το δηλητήριο της δημαγωγίας διαχέεται και πάλι στα σπλάχνα της κοινωνίας. Την περιπέτεια αυτή η Ελλάδα την έζησε και την πλήρωσε ακριβά πριν από χρόνια με αιχμή την οικονομική κρίση. Δεν πρέπει να την ξαναζήσει με αφορμή ένα θέμα που τελικά αφορά στην κάθε οικογένεια της πατρίδας μας. Το οφείλουμε στις γυναίκες, στα παιδιά, σε κάθε συμπολίτη μας που μπορεί κάποια στιγμή να βρεθεί σε μια αδύναμη θέση, γιατί η πρόοδος της κοινωνίας είναι υπόθεση πολύ μεγαλύτερη από οποιονδήποτε στόχο οποιουδήποτε κόμματος. Και η απαλλαγή της από την κακοποίηση και από τη βία είναι υπόθεση εθνική.

Το κίνημα αυτό, λοιπόν, είναι ένα εφαλτήριο για να ενώσουμε την κοινωνία, να την κάνουμε πιο δίκαιη, με περισσότερες ευκαιρίες, αξιοκρατία, σεβασμό προς όλες και προς όλους.

Όπως έχει συμβεί πλέον παντού, συμβαίνει και στην Ελλάδα. Το «MeToo» προκαλεί, λειτουργεί σαν μια τομή στον χρόνο. Ο κόσμος της εργασίας και οι κανόνες που τον διέπουν θα αλλάξουν ουσιαστικά εξαιτίας του. Τα στόματα που τώρα πια ανοίγουν, οι φωνές που τώρα ακούγονται, απαιτούν από μας ένα πράγμα: Να ακούσουμε και να αλλάξουμε, να αναγνωρίσουμε ότι, ναι, υπήρχε και υπάρχει ανισότητα μεταξύ ανδρών και γυναικών -αρκεί μια ματιά στο Κοινοβούλιο για να το διαπιστώσουμε αυτό- ότι, ναι, έχουμε ακόμα δρόμο για να φτάσουμε στην πραγματική ισονομία και ότι είναι επιτέλους θετικό ότι οι ίδιες οι γυναίκες, αλλά και οι άντρες που έχουν δεχτεί κακοποιητικές συμπεριφορές αισθάνονται επιτέλους ασφαλείς να μιλήσουν. Αυτή η κουλτούρα της σιωπής έχει σπάσει. Δεν είναι τυχαίο ότι αυτή η Κυβέρνηση διαμόρφωσε το πλαίσιο, ώστε τα θύματα να καταγγείλουν τις πράξεις αυτές στη δικαιοσύνη και η δικαιοσύνη να δράσει.

Χαίρομαι ιδιαίτερα που πολλοί κλάδοι ήδη κινητοποιούνται και αυτενεργούν με κώδικες δεοντολογίας, γιατί κανείς δεν φταίει, αν δεν ήξερε χθες. Θα φταίει, όμως, αν μάθει σήμερα και δεν αντιδράσει αύριο.

Στην κατεύθυνση αυτή κινούνται και οι πρωτοβουλίες τις οποίες σήμερα ανακοινώνω και ελπίζω ότι θα βρουν διακομματική στήριξη σήμερα στην Ολομέλεια. Είναι πρωτοβουλίες που έχουν έναν διπλό στόχο. Πρώτον, να ενισχυθεί ακόμα περισσότερο το νομικό μας οπλοστάσιο για τη δίκαιη τιμωρία των ενόχων του παρελθόντος και του παρόντος, αλλά κυρίως να αποτραπούν τα εγκλήματα του μέλλοντος, δημιουργώντας ένα πλαίσιο ασφάλειας και εμπιστοσύνης σε κάθε πολίτη.

Στο πλαίσιο αυτό, λοιπόν, αλλάζει ο Ποινικός Κώδικας. Αυστηροποιούνται οι ποινές για τα αδικήματα κατά της γενετήσιας ελευθερίας. Σε ό,τι δε αφορά στους ανήλικους, η παραγραφή αναστέλλεται μέχρι την ενηλικίωση του θύματος με νέα ηλικιακά όρια, ενώ συγκεκριμένες υποθέσεις θα εκδικάζονται πια κατά προτεραιότητα.

Εγκαινιάζεται, επίσης, μια κεντρική διαδικτυακή πύλη, metoo.gov.gr, όπου θα συγκεντρώνονται όλες οι πληροφορίες και όλες οι πολιτικές μας γύρω από αυτό το θέμα, αλλά κυρίως θα μπορούν να υποβάλλονται και καταγγελίες μέσω chat σε πραγματικό χρόνο.

Θεσπίζουμε -και το θεωρώ αυτό εξαιρετικά σημαντικό- ένα ειδικό μητρώο για όλους τους επαγγελματίες οι οποίοι έρχονται σε επαφή με παιδιά και με εφήβους, με αυστηρές προϋποθέσεις εγγραφής, όπως για παράδειγμα, προπονητές, εργαζόμενοι σε κατασκηνώσεις, εργαζόμενοι σε προσφυγικές δομές. Το μητρώο αυτό, το οποίο έχουν όλες οι σοβαρές χώρες, που θέτουν προϋποθέσεις για όποιον δουλεύει με παιδιά -και προφανώς, δεν αναφέρομαι στον χώρο της εκπαίδευσης- θα πρέπει να λειτουργεί σε συνεργασία με το Υπουργείο Δικαιοσύνης, την ΕΛΑΣ, τις αστυνομικές αρχές.

Συγκροτείται κεντρική δομή στη γενική γραμματεία Οικογενειακής Πολιτικής και Ισότητας των Φύλων για την αξιολόγηση, αλλά κυρίως και για την εξωδικαστική επίλυση αυτής της κατηγορίας, ενώ σύντομα θα έρθει προς κύρωση στη Βουλή η σύμβαση 190 της Διεθνούς Οργάνωσης Εργασίας, του ILO, για την εξάλειψη της βίας και της παρενόχλησης.

Σε συμφωνία με τους κοινωνικούς εταίρους θεσπίζονται υποχρεωτικοί κώδικες δεοντολογίας σε κάθε επιχείρηση, με προβλέψεις για τη συμπεριφορά και κυρώσεις σε όσους δεν τους τηρούν.

Ένα παράδειγμα να αναφέρω μόνο: Πολλές χώρες στον κόσμο έχουν θεσπίσει πολιτικές, τις λεγόμενες «open-door», όπου ένας υφιστάμενος μπαίνει στο γραφείο ενός προϊσταμένου και η πόρτα πρέπει να είναι ανοιχτή για λόγους ευνόητους. Δεν είναι δύσκολες παρεμβάσεις αυτές. Είναι παρεμβάσεις που, με συνεννόηση με τους κοινωνικούς εταίρους, μπορούμε εύκολα να εισάγουμε στον τρόπο με τον οποίον εργαζόμαστε στον χώρο της εργασίας.

Και βέβαια, θεσπίζουμε και τη δυνατότητα της υποχρεωτικής διαθεσιμότητας του φερόμενου -το τονίζω αυτό- ως θύτη με αναστολή αποζημίωσης μέχρι τη διαλεύκανση της συγκεκριμένης υπόθεσης, γιατί σε ένα κράτος δικαίου κανείς δεν είναι ένοχος μέχρι να καταδικαστεί από τη δικαιοσύνη. Οι παρεμβάσεις αυτές, τις οποίες ανακοινώνω σήμερα, δεν εξαντλούνται μόνο στον ιδιωτικό τομέα. Γι’ αυτό και στο πειθαρχικό δίκαιο και των δημοσίων υπαλλήλων, των γιατρών του ΕΣΥ, των σωμάτων ασφαλείας θεσπίζεται ειδικό πειθαρχικό παράπτωμα παρενόχλησης στον χώρο εργασίας.

Τέλος -και το θεωρώ πολύ σημαντικό αυτό- επεκτείνουμε σε όλα τα σχολεία πια από τον Σεπτέμβριο το πρόγραμμα της σεξουαλικής διαπαιδαγώγησης, το οποίο εφαρμόστηκε πιλοτικά κατά τη φετινή χρονιά.

(Χειροκροτήματα από την πτέρυγα της Νέας Δημοκρατίας)

Γιατί ο σεβασμός όχι μόνο στο άλλο φύλο, αλλά και στη διαφορετικότητα πρέπει να διδάσκεται από νωρίς.

Κυρίες και κύριοι συνάδελφοι, έχει λεχθεί ότι η πολιτική δεν έχει ηθική. Διαφωνώ. Οφείλει να έχει τη δικιά της ηθική, αυτήν που απέχει από την απλοϊκή ηθικολογία, γιατί στηρίζεται σε αρχές τις οποίες και καθορίζει ένα και μόνο κριτήριο: Η εξυπηρέτηση του δημοσίου συμφέροντος, αλλά και η αξιοπρέπεια του κάθε πολίτη ξεχωριστά. Σε αυτήν ακριβώς κατατείνουν και οι προτάσεις για τις οποίες μόλις σας μίλησα.

Με αφορμή το ελληνικό «Me Too» απλώνεται μπροστά μας μία ευκαιρία να γίνουμε όλοι καλύτεροι, η κοινωνία μας να συγχρονίσει τον βηματισμό της με την εποχή των δικαιωμάτων και της ώριμης αντιμετώπισης σύνθετων προβλημάτων. Για να συμβεί, όμως, αυτό, πρέπει η συζήτηση γύρω από το πρόβλημα της εξουσιαστικής βίας να επανέλθει στην αφετηρία της, να επανέλθει στο πεδίο της αλήθειας και της ευθύνης, μακριά από τον φτηνό κομματικό ανταγωνισμό και τις εύκολες εντυπώσεις. Γιατί η φιλελεύθερη κοινοβουλευτική δημοκρατία, κύριε Πρόεδρε -και τελειώνω με αυτό- δεν διστάζει να κοιτάξει στα μάτια κανένα πρόβλημα και να αντιμετωπίσει με τους κανόνες του κράτους δικαίου την πραγματικότητα, διαμορφώνοντας έτσι και μία κοινωνία δικαίου.

Στο χέρι μας είναι να αποδείξουμε όλοι μαζί ότι μπορούμε να το κάνουμε.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε, κύριε Πρωθυπουργέ, και για την ακρίβεια τηρήσεως του χρόνου, που είμαι βέβαιος αποτελεί έναν καλό οιωνό και για τις επόμενες ομιλίες.

Θα καλέσω τώρα στο Βήμα τον κ. Αλέξη Τσίπρα, Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Λένε ορισμένοι -και ίσως όχι αδίκως- ότι η καλύτερη άμυνα είναι η επίθεση. Αυτό επιχείρησε να κάνει σήμερα επί σαράντα λεπτά σ’ αυτό εδώ το Βήμα ο κ. Μητσοτάκης, αν και ξεκίνησε την ομιλία του, λέγοντας ότι δεν θέλει η σημερινή συζήτηση στη Βουλή να πάρει χαρακτήρα αντιπαράθεσης ποδοσφαιρικών αγώνων Γ΄ Εθνικής, αλλά ο ίδιος φρόντισε να κατεβάσει το επίπεδο σε τοπικό ερασιτεχνικό, ούτε καν Γ΄ Εθνική.

Και το μεγάλο ζήτημα για όλους όσους μας παρακολουθούν σήμερα είναι ότι βρισκόμαστε εδώ και έναν μήνα σχεδόν μπροστά σε συγκλονιστικές αποκαλύψεις, μπροστά σε αποτρόπαια εγκλήματα, αλλά μπροστά και σε ένα μεγάλο σκάνδαλο που αφορά στην απόπειρα συγκάλυψης αυτών των αποτρόπαιων πράξεων.

Αυτή είναι η ατζέντα της συζήτησης σήμερα. Ό,τι κι αν αποφασίσατε να θέσετε ως τίτλο της σημερινής συζήτησης, αξιοποιώντας τον Κανονισμό της Βουλής για άλλη μια φορά και καλώντας μας να κάνετε ανακοινώσεις, η πραγματική συζήτηση είναι αυτή που διεξάγεται τούτη την ώρα σε κάθε ελληνική οικογένεια, σε κάθε σπίτι, σε κάθε χώρο δουλειάς. Αν ήταν ανοιχτά -και όπου είναι ανοιχτά- τα καφενεία σε κάθε καφενείο. Έχουμε πανδημία, είναι κλειστά. Αυτή, όμως, είναι η συζήτηση σήμερα. Για όλα αυτά θέλει ο ελληνικός λαός που μας παρακολουθεί να ακούσει από εμάς σήμερα κάτι.

Και γι’ αυτά περίμενε σήμερα να ακούσει, κύριε Μητσοτάκη, από εσάς κατά τα σαράντα λεπτά της ομιλίας σας έστω και μια αναφορά στην ανάληψη της πολιτικής ευθύνης, έστω και μια συγγνώμη για τις ολιγωρίες, για τα λάθη, για τις παραλείψεις της Κυβέρνησής σας και να δώσετε κάποιες εξηγήσεις.

Αντί αυτού, όμως, εσείς επιλέξατε, αλλάζοντας το πλαίσιο της συζήτησης, να γλιτώσετε από αυτήν τη βάσανο. Δεν είναι εύκολο πράγμα για έναν πολιτικό να αναλαμβάνει ευθύνη. Και δεν είναι τυχαίο ότι επιλέξατε σήμερα σ’ αυτήν εδώ την κρίσιμη συζήτηση στα έδρανα τα υπουργικά να μην κάθεται η κ. Μενδώνη, αλλά να κάθεται η κ. Αγαπηδάκη. Το επιλέξετε προφανώς. Δεν είναι τυχαίο.

Μόνο που, κύριε Μητσοτάκη, κάνετε ένα λάθος. Κάνετε ένα λάθος, διότι δεν έχετε μάλλον συνειδητοποιήσει ότι σήμερα δεν ήρθατε εδώ στη Βουλή για να δώσετε εξηγήσεις στον ΣΥΡΙΖΑ ή για να απευθυνθείτε και να εγκαλέσετε την Αντιπολίτευση. Ήρθατε στη Βουλή για να απευθυνθείτε στον ελληνικό λαό που μας παρακολουθεί. Διαισθάνομαι ότι είναι μια από τις συζητήσεις με το μεγαλύτερο ενδιαφέρον της κοινής γνώμης εδώ και πάρα πολλά χρόνια. Ήρθατε, λοιπόν, εδώ αδιαφορώντας για τον κόσμο που μας παρακολουθεί για να στήσετε μια κομματική αντιπαράθεση με την Αντιπολίτευση.

Το θέμα που απασχολεί, όμως, την ελληνική κοινωνία δεν είναι θέμα κομμάτων, υπερβαίνει τα κόμματα, είναι θέμα κοινωνίας, μιας κοινωνίας που αυτές τις μέρες έχει αρρωστήσει με όλα αυτά που βγαίνουν στο φως της δημοσιότητας, μιας κοινωνίας που πονά και αφορά κάθε μάνα, κάθε πατέρα, κάθε οικογένεια ανεξαρτήτως κομματικής αντιπαράθεσης.

Μην απευθύνεστε, λοιπόν, στον ΣΥΡΙΖΑ. Απευθυνθείτε στους ψηφοφόρους σας. Απευθυνθείτε στους Βουλευτές σας που ζητάνε την παραίτηση Μενδώνη. Μην απευθύνεστε στον ΣΥΡΙΖΑ, στο ΚΙΝΑΛ, στο ΚΚΕ, στο ΜέΡΑ25, στην Ελληνική Λύση.

Εν πάση περιπτώσει, εγώ ακριβώς επειδή θέλω σ’ αυτόν τον κόσμο να απευθυνθώ πέρα και έξω από κομματικές ταμπέλες, θέλω να ξεκινήσω την τοποθέτησή μου όχι με εσάς, θα έρθω και στις ευθύνες σας, αλλά με ένα μεγάλο ευχαριστώ στα θύματα που τόλμησαν. Στα αγόρια και στα κορίτσια, στις γυναίκες και στους άνδρες που κουβαλούσαν για χρόνια μέσα στα βάθη της ψυχής τους ένα βαθύ τραύμα και τόλμησαν.

(Χειροκροτήματα από την πτέρυγα του ΣΥΡΙΖΑ)

Βρήκαν το θάρρος όχι μόνο να ανοίξουν την ψυχή τους, αλλά και να δείξουν δημόσια τις πληγές τους, παρά το ότι πολλοί από αυτούς τους οποίους υπέδειξαν ως ενόχους για την κακοποίησή τους ήταν πάρα πολύ ψηλά, ήταν άτομα με εξουσία, δημοσιότητα ή με στενές διασυνδέσεις με ανθρώπους της εξουσίας. Αυτοί είναι που πρέπει όλοι μας σήμερα να επαινέσουμε και να τους πούμε ένα μεγάλο ευχαριστώ.

Γιατί βρήκαν τη δύναμη και ύψωσαν τη φωνή τους, την προσωπική τους μαρτυρία ως ένα φράγμα συλλογικό απέναντι στη λήθη, απέναντι στην ανοχή και στη συγκάλυψη, ανοίγοντας τον δρόμο για τη δικαιοσύνη και ελπίζω για την κάθαρση και προστατεύοντας, με αυτόν τον τρόπο, εκατοντάδες αγόρια και κορίτσια στο μέλλον από τέτοιου είδους κακοποιήσεις.

Σε αυτές και σε αυτούς, λοιπόν, οφείλεται η μεγάλη συζήτηση που άνοιξε στην ελληνική κοινωνία, αλλά και στο πολιτικό σύστημα. Αυτούς και αυτές οφείλουμε να στηρίξουμε σήμερα, χωρίς κομματικά προαπαιτούμενα και «ναι μεν, αλλά» και με σεβασμό απέναντί τους να τοποθετηθούμε με παρρησία, αλλά και με διάθεση αυτοκριτικής όπου χρειάζεται όλο το πολιτικό σύστημα –άγνωστη λέξη για εσάς, κύριε Μητσοτάκη-, με στόχο να φτάσει, όπως συνηθίζουμε να λέμε, «το μαχαίρι στο κόκκαλο» και να γίνει κανόνας το θάρρος και όχι η συγκάλυψη και το φως να γίνει η απάντηση στον φόβο, τον δικαιολογημένο φόβο, και στο σκοτάδι.

Δεν πρόκειται, βέβαια, σήμερα εδώ στη Βουλή να δικάσουμε και πολύ περισσότερο να καταδικάσουμε κανέναν. Η δικαιοσύνη έχει τον λόγο στο θέμα αυτό. Όμως, ας αναρωτηθούμε όλοι μας, Συμπολίτευση και Αντιπολίτευση: Υπάρχουν μόνο βαρύτατες ποινικές κατηγορίες σε αυτήν την υπόθεση; Δεν υπάρχουν και πολιτικές ευθύνες που συγκροτούν ένα πολιτικό σκάνδαλο; Δεν έγινε μπροστά στα μάτια όλων μας μια άκομψη, μια χοντροκομμένη και προκλητική προσπάθεια συγκάλυψης; Δεν επιχειρήθηκε να παρουσιαστεί το σκάνδαλο Λιγνάδη ως μία ταλαιπωρία ενός σκηνοθέτη για το τίποτα; Ακόμα χειρότερα, δεν επιχειρήθηκαν να εμφανιστούν οι δημόσιες καταγγελίες και αποκαλύψεις ως παραβίαση του τεκμηρίου της αθωότητας;

Αν, όμως, κάποιο τεκμήριο αθωότητας αμφισβητείται σήμερα και μάλιστα πολύ σοβαρά, κύριε Πρωθυπουργέ, αυτό είναι το τεκμήριο της δικής σας πολιτικής –επαναλαμβάνω, πολιτικής- αθωότητας. Γιατί όσο και αν προσπαθείτε να αλλάξετε τη συζήτηση, σε αυτήν εδώ την Αίθουσα μια βαριά σκιά πλανιέται πίσω και πάνω από εσάς, αν και δεν είναι –κατ’ επιλογή σας- σήμερα στα υπουργικά έδρανα.

Είναι η σκιά της Υπουργού Πολιτισμού, της κ. Μενδώνη, που σύσσωμος ο κόσμος των τεχνών, του πολιτισμού, αλλά και πάρα πολλοί Βουλευτές δικοί σας ζητούν επιτακτικά να αναλάβει από ευθιξία την πολιτική ευθύνη και να παραιτηθεί. Είναι η σκιά της κ. Μενδώνη που επιμένετε να την προστατεύετε, να την στηρίζετε, παρά την κατακραυγή του κόσμου της τέχνης εναντίον της, δήθεν επειδή ξεκόλλησε –λέει- τις μεγάλες επενδύσεις στο Ελληνικό. Εντάξει, αν είναι έτσι, αλλάξτε την και βάλτε την στη θέση του κ. Γεωργιάδη που τα έχει κολλημένα χρόνια, δεν γίνεται καμμία επένδυση σε αυτόν τον τόπο!

(Χειροκροτήματα από την πτέρυγα του ΣΥΡΙΖΑ)

Όμως, απαλλάξτε το χώρο του πολιτισμού από τη δική της παρουσία, διότι είναι βαριά εκτεθειμένη για τον τρόπο που χειρίστηκε και τον τρόπο που επιχείρησε να συγκαλύψει το σκάνδαλο Λιγνάδη ή καλύτερα το σκάνδαλο Μενδώνη-Λιγνάδη.

Ο έχων ώτα ακούειν ακουέτω, κύριε Μητσοτάκη. Όμως, εσείς φαίνεται ότι είστε κάπου αλλού και δεν ακούτε αυτή τη βοή που έρχεται από τον κόσμο της τέχνης, που έρχεται από την κοινωνία, που έρχεται από εκατοντάδες προσωπικότητες του χώρου του πολιτισμού. Δεν ακούτε ή μάλλον κάνετε πως δεν ακούτε την πάνδημη σήμερα απαίτηση για την αποπομπή της Υπουργού σας και αποφασίζετε και διατάζετε να παραμείνει στη θέση της, να στηριχθεί, να ξεπλυθεί πολιτικά, γιατί –όπως λέει το τελευταίο κεφάλαιο της προπαγάνδας σας- δεν έκανε τίποτα άλλο παρά ένα μικρό επικοινωνιακό λάθος.

Αναρωτιέμαι, λοιπόν, σήμερα εδώ εγώ, μαζί πιστεύω με την πλειονότητα της κοινής γνώμης: Γιατί τη στηρίζετε με τόσο πάθος την κ. Μενδώνη; Υπάρχει κάποιο ένοχο μυστικό που δεν ξέρουμε; Εγώ πάντως δεν μπορώ να πιστέψω ότι μία Υπουργός μπορεί να εκβιάζει τον Πρωθυπουργό. Και αυτό, γιατί οι ευθύνες, είτε έτσι είτε αλλιώς, οι αντικειμενικές ευθύνες ανήκουν στον Πρωθυπουργό.

Η κ. Μενδώνη άλλωστε από μόνη της κινήθηκε σε όλη αυτή την ιστορία; Από μόνη της η κ. Μενδώνη αποφάσισε να αλλάξει τον νόμο και να καταργήσει τον διαγωνισμό; Γιατί μας ρωτήσατε τώρα εδώ: «Πώς διορίστηκε ο προηγούμενος καλλιτεχνικός διευθυντής;». Με τον νόμο που βρήκαμε από εσάς. Αλλάξαμε τον νόμο, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

Αλλάξαμε τον νόμο και προκήρυξε η κ. Ζορμπά διαγωνισμό, έκανε πρόσκληση δημόσιου ενδιαφέροντος, όταν τις μέρες εκείνες ο κ. Λιγνάδης έβγαινε σε δημόσιες εκδηλώσεις και κάποιοι του έλεγαν ότι «ετοιμάζεσαι για επόμενος καλλιτεχνικός διευθυντής». Είχε διαρρεύσει το μυστικό. Από ποιον ετοιμαζόταν; Ποιος του το είχε προτείνει; Για ποιον λόγο;

Από μόνη της η κ. Μενδώνη αποφάσισε να καταργήσει τον διαγωνισμό και να διορίσει καλλιτεχνικό διευθυντή του Εθνικού τον κ. Λιγνάδη, τον οποίο, κατά δήλωσή της, δεν γνώριζε, παρά μονάχα τρεις μέρες πριν τον διορίσει;

Από μόνη της αποφάσισε να ανέβει σε αυτό εδώ το Βήμα της Βουλής σε μία κορυφαία επίδειξη, αν θέλετε, του πώς αντιλαμβάνεστε και τον ρόλο της Βουλής και τον δημόσιο διάλογο, και να επικαλεστεί λόγους δημοσίου συμφέροντος για την κατάργηση του διαγωνισμού για τον διορισμό Λιγνάδη; Λόγους δημοσίου συμφέροντος!

Από μόνη της αποφάσισε να επιχειρήσει, με διάφορα προσχήματα, τη συγκάλυψη επί σειρά ημερών, επί δεκαπέντε ημέρες, δίνοντας τη δυνατότητα στον κ. Λιγνάδη να λάβει όλα τα πιθανά μέτρα ώστε να εξαφανίσει πιθανές αποδείξεις της δράσης του;

Από μόνη της αποφάσισε η κ. Μενδώνη να μην προσφύγει στη δικαιοσύνη από την πρώτη στιγμή της πρώτης δημόσιας καταγγελίας στις 6 του Φλεβάρη, την ημέρα δηλαδή που εκ των υστέρων μας είπατε -και αφού αφήσατε την ίδια την Μενδώνη να λέει ψέματα και τον ίδιο τον Κυβερνητικό σας Εκπρόσωπο να λέει ψέματα και να εκτίθεται- ότι τότε εσείς ζητήσατε και δεν παραιτήθηκε από μόνος του ο Λιγνάδης. Από μόνη της τα έκανε όλα αυτά;

Μας είπατε ότι δεν τον ξέρατε ποτέ, ότι δεν είχατε δει ποτέ, ότι κάνουμε photoshop στις φωτογραφίες. Ποιος τον έβαλε, εν πάση περιπτώσει, σε αυτή τη θέση; Ποιος; Ποιανού επιλογή ήταν, κύριε Μητσοτάκη, να μπει σε αυτήν τη θέση;

(Χειροκροτήματα από την πτέρυγα του ΣΥΡΙΖΑ)

Πέρναγε έξω από το Εθνικό, είδε φως και μπήκε; Σε ποιον τα λέτε αυτά; Τι ρεσιτάλ υποκρισίας είναι αυτό σήμερα σε αυτήν εδώ την Αίθουσα; Θα πείσετε, πιστεύετε, τους Βουλευτές σας με αυτές τις άναρθρες δεήσεις;

Εν τοιαύτη περίπτωσει, από μόνη της αποφάσισε η κ. Μενδώνη να ζητήσει μεν την παραίτηση Λιγνάδη στις 6 του Φλεβάρη, με την πρώτη δημόσια καταγγελία, αλλά να μην προσφύγει στη δικαιοσύνη τη μέρα που ζήτησε την παραίτηση Λιγνάδη, παρά να περιμένει, δίνοντας κρίσιμο χρόνο στον κατηγορούμενο...

(Θόρυβος-διαφωνίες από την πτέρυγα της Νέας Δημοκρατίας)

Ακούστε τον αντίλογο. Ερωτήματα θέτω. Θα απαντήσει ο Πρωθυπουργός.

…Παρά να περιμένει όταν και μόνο όταν στις 19 του Φλεβάρη, μετά από δεκαπέντε ολόκληρες μέρες, υπήρχε η πληροφορία και κατατέθηκε την ίδια μέρα μήνυση για μη παραγεγραμμένο αδίκημα.

Την ίδια ημέρα που ο Πρωθυπουργός πήγε στην Πρόεδρο της Δημοκρατίας και τοποθετήθηκε, τότε η κ. Μενδώνη έκανε -δήθεν μου τάχα μου- μηνυτήρια αναφορά, ενώ ήξερε ότι έχει κατατεθεί μήνυση για μη παραγεγραμμένο αδίκημα, άρα δεν υπήρχε περίπτωση η δικαιοσύνη να μην προχωρεί στην υπόθεση.

Από μόνη της αποφάσισε, λοιπόν, να τα κάνει όλα αυτά; Αυτό είναι το βασικό, το κρίσιμο ερώτημα. Ο ελληνικός λαός περιμένει να ακούσει την απάντηση σ’ αυτό το ερώτημα. Δεν μπορείτε να αποφύγετε, κύριε Μητσοτάκη, να απαντήσετε σε αυτά με διαλογικές συζητήσεις, ενδιαφέρουσες και κρίσιμες για την ποιότητα του δημόσιου διαλόγου. Αν αυτό, όμως, να μας φέρετε σήμερα εδώ να συζητάμε για την ποιότητα του δημόσιου διαλόγου είναι ένας αντιπερισπασμός για να μην απαντήσετε στα κρίσιμα ερωτήματα, τότε θα σας πω ότι είναι ένας αντιπερισπασμός ντροπής. Εγώ έτσι θα τον χαρακτηρίσω.

Αλήθεια, ένα άλλο ερώτημα κρίσιμο, κύριοι της Κυβέρνησης, γιατί δεν επιδείξατε και στην περίπτωση Λιγνάδη τα ίδια αντανακλαστικά που ορθώς επιδείξατε στην περίπτωση Μπεκατώρου, στην οποία πρέπει να πω -για να συμφωνήσουμε και σε κάτι σήμερα- ότι χρωστάμε όλοι ένα μεγάλο ευχαριστώ, διότι ήταν αυτή που πρώτη άνοιξε τον ασκό του Αιόλου με αυτήν τη γενναιότητα που επέδειξε.

Τι σας φόβισε, λοιπόν, στην περίπτωση Λιγνάδη και δεν προχωρήσατε με τον ίδιο τρόπο; Τι σας έκανε να οργανώσετε όλη αυτή την επιχείρηση, θα πω εγώ, συγκάλυψης χωρίς να υπολογίσετε τι σήμα δίνετε στην ελληνική κοινωνία, τι σήμα δίνετε στα θύματα και τι σήμα δίνετε στους θύτες και τι σήμα συνεχίζετε να δίνετε με αυτή τη διαχείριση-βατερλό που έχετε επιλέξει και στην οποία για έναν ανεξήγητο λόγο σήμερα εδώ στη Βουλή επιμένετε.

Τι σήμα δίνει για παράδειγμα ο διευθυντής του γραφείου Τύπου του κόμματός σας, ο κ. Ρωμανός, ο οποίος σας εκπροσωπεί, κύριε Μητσοτάκη, όταν επιτίθεται με σκαιούς χαρακτηρισμούς στο Σωματείο Ελλήνων Ηθοποιών, δηλαδή σ’ αυτούς τους ανθρώπους που σήμερα θεσμικά προωθούν τις αποκαλύψεις προς τη δικαιοσύνη. Τι σήμα δίνει όταν επιχειρεί να τους βάλει την ταμπέλα την κομματική ότι είναι αριστεροί και προσδίδει έτσι πολιτική σκοπιμότητα στην έντιμη στάση που κρατάνε. Και κυρίως τι σήμα δίνει όταν τους κατηγορεί -ακούστε- ότι ήξεραν και δεν μιλούσαν τόσα χρόνια. Σοβαρά τώρα; Αυτή είναι η γραμμή της Νέας Δημοκρατίας;

**ΔΙΟΝΥΣΙΟΣ ΧΑΤΖΗΔΑΚΗΣ:** Αυτή είναι η αλήθεια!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αυτή είναι η αλήθεια;

Είναι ακριβώς το ίδιο μ’ αυτό το απαράδεκτο «τώρα το θυμήθηκε;»!

(Χειροκροτήματα από την πτέρυγα του ΣΥΡΙΖΑ)

Αυτό το απαράδεκτο «τώρα το θυμήθηκε» που ψιθυρίζετε, κανείς σας δεν τόλμησε να το πει ευθέως, όταν έρχεται μία συγκλονιστική καταγγελία μιας γυναίκας ή ενός αγοριού που θυμάται μετά από χρόνια. Δεν θυμάται μετά από χρόνια. Καταγγέλλει μετά από χρόνια. Γιατί ποτέ δεν ξέχασε, κύριοι της κοινοβουλευτικής Πλειοψηφίας! Η κακοποίηση αυτών των ανθρώπων ήταν βαθιά χαραγμένη στην ψυχή τους για χρόνια! Έτσι, λοιπόν, δίνετε σήμα στήριξης των θυμάτων, ενοχοποιώντας ή αποτρέποντας τα θύματα από το να αποκαλύψουν τους θύτες;

Τι σήμα, επίσης, δίνετε όταν την ώρα που κάθε ελληνική οικογένεια ανατριχιάζει με αυτές τις καταγγελίες, ο Υπουργός Ανάπτυξης, ο κ. Γεωργιάδης, να φροντίζει να προϊδεάσει την κοινή γνώμη για την υπερασπιστική γραμμή της κ. Μενδώνη και να μας λέει ότι όσοι την καταγγέλλουν για τους αδιανόητους χειρισμούς της στην υπόθεση Λιγνάδη το κάνουν επειδή είναι αριστεροί που τη μισούν επειδή ξεμπλόκαρε τις φοβερές επενδύσεις στο Ελληνικό.

Αλήθεια σκεφτήκατε πολύ για να βρείτε αυτή τη γραμμή; Και δεν σκεφτήκατε καν ότι έτσι εξευτελίζετε τους ανθρώπους που τόλμησαν να καταγγείλουν τους δυνάστες τους; Ο Ν.Σ. και τα άλλα παιδιά που κατέθεσαν μηνύσεις και βγήκαν σε εκπομπές και δημόσια κατήγγειλαν την κακοποίησή τους το έκαναν αυτό γιατί δεν ήθελαν να γίνει η επένδυση στο Ελληνικό; Δηλαδή, πόση χυδαιότητα μπορεί να χωρέσει στην πολιτική σας σκοπιμότητα; Πόση χυδαιότητα;

(Χειροκροτήματα από την πτέρυγα του ΣΥΡΙΖΑ)

Κύριε Μητσοτάκη, επειδή απευθυνθήκατε σε προσωπικό τόνο με σκοπό να με προκαλέσετε, δεν θα προκληθώ που μιλήσατε για ευελιξία ηθικής, εύκαμπτη ηθική και αναφερθήκατε σε προσωπικό τόνο στα παιδιά μου και στα παιδιά σας.

Εγώ έχω μια ειλικρινή απορία και θα σας την πω. Θα πάρω σαφέστατες αποστάσεις από όλες τις χυδαιότητες του δημόσιου λόγου, αλλά έχω μια σαφέστατη απορία: Η έγνοια σας η προσωπική, αλλά και η συλλογική της Κυβέρνησης από την πρώτη στιγμή που είδε το φως της δημοσιότητας αυτή υπόθεση ή από τότε που εσείς πληροφορηθήκατε, ενδεχομένως πριν δει το φως της δημοσιότητας, δεν ήταν να ενθαρρύνετε τα θύματα να μιλήσουν; Ήταν να προφυλάξετε τον θύτη μη τυχόν και «πέσει στα σκυλιά»; Ο κ. Γεραπετρίτης αυτό μάς είπε στη Βουλή προχθές, ότι τελικά ζητήθηκε η παραίτηση Λιγνάδη όταν δημοσιεύθηκε η ανατριχιαστική καταγγελία του Νίκου Σ., αλλά δεν το είπατε δημόσια για να μην διαπομπεύσετε τον πρώην καλλιτεχνικό διευθυντή του Εθνικού Θεάτρου, να μην τον ρίξετε στα σκυλιά. Από σεβασμό στον Λιγνάδη, δηλαδή, αποκρύψατε την αλήθεια των θυμάτων και το δράμα τους; Αυτό κάνατε;

(Χειροκροτήματα από την πτέρυγα του ΣΥΡΙΖΑ)

**ΙΟΝΥΣΙΟΣ ΧΑΤΖΗΔΑΚΗΣ:** Τι λέτε; Ήμουν εδώ. Δεν είπε τέτοια πράγματα!

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διακοπές!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Και βάλατε τον δύσμοιρο τον Κυβερνητικό σας Εκπρόσωπο, έναν νέο άνθρωπο με περγαμηνές, καθηγητή Πανεπιστημίου, να βγαίνει και να κομπιάζει, να μην μπορεί να μιλήσει και να λέει ότι ήταν προσωπικοί οι λόγοι της παραίτησης; Δεν το κάνατε αυτό; Το κάνατε, κάνοντας άλλο ένα όχι βήμα, άλμα, θα έλεγα εγώ, στην προσπάθεια συγκάλυψης.

Κύριε Μητσοτάκη, λυπάμαι, αλλά είστε πολιτικά εκτεθειμένος σε όλη αυτήν την υπόθεση και θα παραμένετε πολιτικά ακάλυπτος όσο θα επιμένετε να καλύπτετε την Υπουργό σας.

Θέλω, λοιπόν, γιατί δεν θέλω να μασάω τα λόγια μου, να διαχωρίσω απολύτως τη θέση μου από όσα ανεύθυνα γράφονται ή λέγονται στα social media. Δεν πρόκειται να κρυφτώ. Αν θέλετε να κρυφτείτε εσείς πίσω από αυτά για να μην δώσετε απαντήσεις σήμερα, κρυφτείτε. Μας βλέπει ο ελληνικός λαός όμως. Δεν μπορείτε να κρυφτείτε πίσω από το δάκτυλό σας.

Και ξέρετε κάτι, κύριε Μητσοτάκη; Εγώ έχω υποστεί προσωπικά αυτού του είδους τις επιθέσεις με χιλιάδες χιλιάδων άθλιες αναρτήσεις τα τελευταία χρόνια. Και επαναλαμβάνω ότι δεν έχω κανένα πρόβλημα, ίσα ίσα αισθάνομαι υποχρεωμένος, να δηλώσω ότι διαφωνώ αποφασιστικά, κάθετα κατηγορηματικά με πολλά από όσα η ασυδοσία του πληκτρολογίου σας καταλογίζουν. Σας το λέω ευθέως. Και το κάνω ευθαρσώς για όλους.

**ΔΙΟΝΥΣΙΟΣ ΧΑΤΖΗΔΑΚΗΣ:** Και για τον Βαξεβάνη; Εκεί το πληκτρολόγιο…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ όχι διακοπές.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Για όλους. Και το κάνω ευθαρσώς παρ’ ότι εσείς δεν πράξατε ποτέ κάτι αντίστοιχο όταν στόχος σας ήταν οι πολιτικοί σας αντίπαλοι. Ποτέ!

Το ότι δεν υιοθετούμε την ασυδοσία και την καταδικάζουμε δεν σημαίνει ότι δεν θα πούμε τα πράγματα όπως έχουν. Δεν σημαίνει ότι δεν είστε, επαναλαμβάνω, πολιτικά -και ηθικά θα έλεγα- σοβαρότατα εκτεθειμένος γιατί ανεχθήκατε -δεν ξέρω αν οργανώσατε, αλλά είναι βέβαιο ότι ανεχθήκατε- μια αλληλουχία πράξεων και παραλείψεων που αφορούν στον κ. Λιγνάδη και στην κ. Μενδώνη, με τελευταίο και χειρότερο επεισόδιο αυτό της απόπειρας συγκάλυψης.

Και θα περίμενε κάποιος ο σεβασμός στα θύματα και στην απαίτηση της κοινωνίας να αναλάβουν οι πάντες τις ευθύνες τους, σήμερα να σας ωθήσει να σταθείτε και εσείς στο ύψος των δύσκολων περιστάσεων και να τολμήσετε μια πολιτική αυτοκριτική. Θα κερδίζατε έτσι. Να αναγνωρίσετε ότι με λάθος τρόπο, στηρίζοντας ακόμα και σήμερα λάθος ανθρώπους, αλλάζοντας νόμους κατά το δοκούν, καταστήσατε και εσείς τον εαυτό σας συνεργό -για να μην πω πρωτεργάτη- ενός σοβαρότατου πολιτικού σκανδάλου, έστω και μόνο διότι δική σας επιλογή ήταν ο κ. Λιγνάδης για το Εθνικό Θέατρο. Ούτε αυτό δεν μας είπατε σήμερα. Δεν αισθάνεστε την ανάγκη να ζητήσετε μία συγγνώμη γι’ αυτήν την επιλογή. Ξέρατε; Προφανώς και δεν ξέρατε. Μια συγγνώμη να πείτε, να αναλάβετε μια πολιτική ευθύνη.

Και γιατί δική σας επιλογή, επίσης, ήταν και παραμένει η κ. Μενδώνη, ως πρώτη κυρία του πολιτισμού μας. Και εντελώς δική σας επιλογή είναι να αγνοείτε όχι μόνο τη γενική κατακραυγή, αλλά ακόμα –επαναλαμβάνω- και τους δικούς σας Βουλευτές, που ζητούν την παραίτησή της, και να τη διατηρείτε στη θέση της. Από την κριτική βέβαια μέχρι σήμερα κατάφεραν να σας φυλάνε φιλικά μέσα ενημέρωσης, από την αυτοκριτική φροντίζετε να φυλάγεστε μόνοι σας.

Και έρχεστε σήμερα στη Βουλή για να μας παραδώσετε μαθήματα για την ποιότητα της δημοκρατίας και του δημοσίου διαλόγου. Μάλλον για μαθήματα υποκρισίας θα πρέπει να μιλάμε, γιατί εσείς, κύριε Μητσοτάκη, είστε ο Πρωθυπουργός που εν ονόματι των θεσμών έχει προβεί στα μεγαλύτερα θεσμικά ατοπήματα, ο Πρωθυπουργός του «πονάει κεφάλι, κόβει κεφάλι», που αλλάζει τον νόμο όταν δεν τον βολεύει. Το έχετε κάνει πλείστες όσες φορές και όχι μόνο στην υπόθεση Λιγνάδη.

Θέλετε, όμως, κύριε Μητσοτάκη, στα αλήθεια να μιλήσουμε για δημοκρατικό διάλογο; Ακούστε, λοιπόν, ο δημοκρατικός διάλογος δεν γίνεται από σοβαρά κόμματα και πολύ περισσότερο από σοβαρές κυβερνήσεις μόνο με λόγια, διαξιφισμούς και επικοινωνιακά τεχνάσματα. Γίνεται πρώτα-πρώτα με πράξεις.

Η πράξη, κύριε Μητσοτάκη, είναι κριτήριο της αλήθειας. Και η πράξη λέει ότι είσαστε αλλεργικός στον αντίλογο και δυσανεκτικός στην κριτική. Η πράξη λέει ότι μετατρέψατε εν ονόματι της πανδημίας τη Βουλή σε άβουλη. Ποιον διάλογο επικαλείστε όταν εσείς, ακόμα και τώρα, αγνοείτε σκανδαλωδώς τη θέληση των ανθρώπων της τέχνης και της κοινωνίας να διώξετε την κ. Μενδώνη και να χυθεί άπλετο φως; Ποιον διάλογο επικαλείστε και πώς τον θυμηθήκατε τώρα, στα δύσκολα, ενώ η κοινωνία απαιτεί θεσμικά και πολιτικά μέτρα που θα αποτρέπουν παρόμοια δράματα στο μέλλον;

Αν στα αλήθεια, λοιπόν, θέλετε διάλογο, τολμήστε όχι με εμάς εδώ να μας κάνετε μαθήματα και να αντιπαρατιθέμεθα, τολμήστε να συζητήσετε, να βρείτε αυτούς τους ανθρώπους, τους φορείς της τέχνης, των ηθοποιών, των καλλιτεχνών και τις οργανώσεις των ανθρώπων της τέχνης, δηλαδή εκείνους που έχουν ξεσηκωθεί με τη στάση σας και κουβεντιάστε μαζί τους. Αν στα αλήθεια θέλετε διάλογο, τολμήστε να συζητήσετε με τους απλούς πολίτες, τις συλλογικότητες που έχουν ξεσηκωθεί με τη στάση σας. Ο διάλογος, όμως, ξέρετε δεν είναι οδός διαφυγής και ξεπλύματος των ανομημάτων μας. Απαιτεί θάρρος και απαιτεί ειλικρίνεια.

Πηγαίνετε, λοιπόν, όπως πήγα εγώ, να συζητήσετε με εκείνους που υφίστανται εδώ και έναν σχεδόν χρόνο τα αποτελέσματα της πολιτικής σας στον χώρο του πολιτισμού. Και μην μας παρουσιάζετε εδώ πενήντα έξι υπογραφές, οι περισσότεροι εκ των οποίων είναι φορείς εποπτευόμενοι, οι οποίοι έχουν διοριστεί από την κ. Μενδώνη. Κατ’ αρχάς, παρουσιάζοντάς μας πενήντα έξι που τη στηρίζουν μας δείχνετε ότι χίλιοι πενήντα έξι είναι απέναντι. Δεν το καταλαβαίνετε αυτό;

(Χειροκροτήματα από την πτέρυγα του ΣΥΡΙΖΑ)

Όσο δε για τον πολιτικό πολιτισμό, που θυμηθήκατε εν μέσω των συνεπειών του σκανδάλου, σηκώνω τα χέρια ψηλά. Έχετε άλλωστε προσωπική προϊστορία στο θέμα του διαλόγου και του πολιτικού πολιτισμού εδώ στη Βουλή. Όσο ήσασταν αρχηγός της αξιωματικής αντιπολίτευσης είχατε μετατραπεί σε μόνιμο αναμεταδότη εντός της Βουλής των επιχειρημάτων των τρολ του διαδικτύου.

(Χειροκροτήματα από την πτέρυγα του ΣΥΡΙΖΑ)

Από το δικό σας στόμα, κύριε Μητσοτάκη, που τώρα δοξολογεί την ποιότητα των επιχειρημάτων, δεν βγήκε η απίστευτη συκοφαντία από αυτό εδώ το Βήμα ότι ανταλλάξαμε τη Μακεδονία με τις συντάξεις; Και έρχεστε τώρα να μου κάνετε μαθήματα ηθικής για τον δημόσιο διάλογο και την ποιότητα των επιχειρημάτων;

(Χειροκροτήματα από την πτέρυγα του ΣΥΡΙΖΑ)

Από το δικό σας στόμα, που τώρα αγορεύει για την ποιότητα του δημόσιου διαλόγου, δεν ξεπήδησε από αυτό εδώ το Βήμα η μεταφορά των δημοσιευμάτων του «ΜΑΚΕΛΕΙΟΥ» μέσα στο Κοινοβούλιο και η απόπειρα ηθικού διασυρμού του νεκρού πατέρα μου ως δήθεν συνεργάτη της χούντας; Εσείς δεν τα είπατε αυτά;

(Χειροκροτήματα από την πτέρυγα του ΣΥΡΙΖΑ)

Και έρχεστε τώρα να μας εγκαλέσετε -και ιδιαίτερα να εγκαλέσετε εμένα- για ό,τι αναρτάται στα κοινωνικά δίκτυα εσείς που όχι απλά ανεχθήκατε, όχι απλά υιοθετήσατε, αλλά βάλατε την υπογραφή σας και αναπαράξατε αυτές τις αθλιότητες μέσα στο Κοινοβούλιο.

Πιστεύω, λοιπόν, ότι αυτό ξεπερνά τα όρια της υποκρισίας και εισέρχεται στην επικράτεια της ακρισίας.

Είπα, όμως, από την αρχή της ομιλίας μου…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, να μου επιτρέψετε να θυμίσω και την ώρα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είπα από την αρχή της ομιλίας μου, ότι σήμερα θέλω περισσότερο να απευθυνθώ σε όσους μας παρακολουθούν. Είναι, πιστεύω, πολύ μεγάλο το ενδιαφέρον. Γι’ αυτό τον λόγο, κύριε Πρόεδρε, θα κάνω ό,τι μπορώ να συντομεύσω, αλλά είναι λίγο δύσκολο να ζητάτε σε αυτήν εδώ τη συζήτηση να μιλήσουμε λιγότερο απ’ ό,τι σε άλλες.

**ΠΡΟΕΔΡΟΣ (Κωνσταντίνος Τασούλας):** Περισσότερο μιλάμε από τις άλλες.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θέλω, λοιπόν, να θέσω και την αισιόδοξη πλευρά, ότι αυτό το κίνημα, αυτό το ξέσπασμα θα μας αναστατώσει, θα μας πονέσει, αλλά θα μας κάνει όλους καλύτερους, αρκεί να μη φοβηθούμε να ανοίξουμε τη συζήτηση σε βάθος και να στηρίξουμε μέχρι τέλους την κάθαρση.

Τις μέρες αυτές, όμως, οι καλλιτέχνες, οι άνθρωποι του πολιτισμού δεν ανέδειξαν μόνο ζητήματα σεξουαλικής και εργασιακής εκμετάλλευσης που λάμβαναν χώρα για χρόνια στον χώρο τους. Ανέδειξαν και την εργασιακή ανασφάλεια, την εργασιακή ζούγκλα με την οποία για χρόνια συγκρούεται η Αριστερά.

Αυτή τη συζήτηση πρέπει, λοιπόν, να την ανοίξουμε σε βάθος, πολύ περισσότερο που τέτοια απεχθή φαινόμενα δεν υπάρχουν μόνο στον χώρο της τέχνης και του αθλητισμού, αλλά στο σύνολο της κοινωνίας, εκεί που οι εργαζόμενοι, ορισμένοι που, όπως πρόσφατα ανακαλύψατε, είναι εξαρτημένοι από τον μισθό τους και τα βγάζουν δύσκολα πέρα με έναν πενιχρό μισθό.

Το κύμα των αποκαλύψεων, με αποκορύφωμα το σκάνδαλο Μενδώνη - Λιγνάδη, έφερε στην επιφάνεια και μερικά ζωτικά για τη δημοκρατία και την κοινωνία μας ζητήματα: Αν οι καλλιτέχνες, για παράδειγμα, θα είναι πραγματικά ελεύθεροι να εκφράζουν το ταλέντο τους, αλλά και την κοινωνική και πολιτική τους κριτική. Αν η αξιοπρέπεια θα προστατεύεται με τη μεγαλύτερη αυστηρότητα και θα θεωρείται αναπόσπαστο στοιχείο της εργασίας. Αν οι γυναίκες θα μπορέσουν, επιτέλους, να απολαμβάνουν πλήρη δικαιώματα και να μην ζουν με τον φόβο των σεξουαλικών παρενοχλήσεων και επιθέσεων. Αν οι άντρες και οι γυναίκες ομοφυλόφιλοι δεν θα υποχρεώνονται να ζουν στο σκοτάδι, να συκοφαντούνται ως κίναιδοι, όπως έγραψε ένας Βουλευτής σας προχθές και ως φύσει εγκληματίες και να αντιμετωπίζονται ως απόβλητοι.

Αυτά τα ζητήματα θα πρέπει κάποια στιγμή να συζητήσουμε.

Σε κάθε περίπτωση, όμως, από τη σημερινή μας συζήτηση οι άνθρωποι του πολιτισμού, αλλά και η κοινωνία που μας παρακολουθεί, πρέπει να πάρουν ένα καθαρό μήνυμα. Πρέπει να πάρουν το μήνυμα ότι ο αυταρχισμός της εξουσίας, που μπορεί να κρύβει εγκλήματα και να κουκουλώνει σκάνδαλα, αποδεικνύοντας, μάλιστα, και αναδεικνύοντας τους άριστους αυτουργούς των σκανδάλων, έχει ένα όριο. Και το όριο αυτό, η κόκκινη γραμμή της αλήθειας είναι η αντίσταση όλων μας, που ξεκινάει από το προσωπικό θάρρος, την προσωπική δύναμη μέχρι τη συλλογική δράση.

Εμείς, λοιπόν, θέλουμε μετά τη σημερινή συζήτηση όλες και όλοι που έχουν υποστεί αυτού του είδους την απάνθρωπη κακοποίηση, να ξέρουν ότι θα έχουν τη στήριξή μας. Θέλουμε να υψώσουμε έναν φραγμό ανθρωπιάς, αλληλεγγύης και δικαιοσύνης απέναντι στους θύτες…

(Χειροκροτήματα από την πτέρυγα του ΣΥΡΙΖΑ)

…που χρησιμοποιούν τη μικρή ή μεγάλη εξουσία τους, τις μικρές ή μεγάλες σχέσεις τους με την εξουσία για να καταρρακώνουν σώματα και ψυχές.

Γι’ αυτό -και κλείνω, κύριε Πρόεδρε- ήταν ατυχής επιλογή να επιχειρήσετε να ξεφύγετε σήμερα, κύριε Μητσοτάκη, από τις ευθύνες σας, μετατρέποντας τη συζήτηση για ένα τέτοιο ειδεχθές σκάνδαλο σε συζήτηση για την ποιότητα του πολιτικού διαλόγου.

Και ήταν ατυχής, γιατί όλοι σε αυτή τη χώρα καταλαβαίνουν ότι το πρόβλημα δεν είναι οι λέξεις, αλλά το πρόβλημα είναι οι πράξεις, οι δικές σας πράξεις. Οι πράξεις της Κυβέρνησής σας είναι το πρόβλημα.

Για τις πράξεις αυτές πρέπει να απολογηθείτε εσείς, όχι εγώ, η κ. Γεννηματά, ο κ. Κουτσούμπας, ο κ. Βαρουφάκης, οι πολιτικοί Αρχηγοί, για τις πράξεις όχι μόνο στο θέμα Λιγνάδη, για τις πράξεις σας εν γένει, για τις πράξεις σας στην πανδημία, για την οικονομική και κοινωνική καταστροφή, για την αστυνομία που αντιμετωπίζει φοιτητές σαν εγκληματίες στα πανεπιστήμια, για την καταπάτηση των δικαιωμάτων και την πιθανότητα να γίνουμε η πρώτη ευρωπαϊκή χώρα -μετά τη Βρετανία της Θάτσερ- με νεκρό φυλακισμένο απεργό πείνας, για την αλλαγή των εργασιακών σχέσεων, για τις εκκρεμείς συντάξεις που διπλασιάσατε, για την κοινωνική φτώχεια, για το «σουρωτήρι» στο Αιγαίο από τα τουρκικά πλοία. Γι’ αυτά, για αυτές τις πράξεις! Θα μπορούσα εδώ να αναφέρω δεκάδες πράξεις. Αυτές οι πράξεις είναι απαράδεκτες και χυδαίες!

(Χειροκροτήματα από την πτέρυγα του ΣΥΡΙΖΑ)

Είναι απαράδεκτες και χυδαίες για τους πολίτες, για τους εργαζόμενους, για τους μικρομεσαίους, για τους αγρότες, τους ελεύθερους επαγγελματίες, τους επιχειρηματίες. Οι πράξεις σας γι’ αυτούς συνιστούν χυδαιότητα, αφού τους αδικούν και τους συντρίβουν.

Δεν είναι, λοιπόν, η ποιότητα του διαλόγου το πρόβλημα, αλλά το περιεχόμενο των πράξεων και των πολιτικών της Κυβέρνησής σας είναι το πρόβλημα. Γι’ αυτά θα πρέπει να μιλήσετε και να απολογηθείτε. Δεν είναι ο σκοτεινός κόσμος του διαδικτύου που έχει και μια άλλη πλευρά, γιατί αν δεν ήταν αυτός, δεν θα έβγαιναν όλα αυτά στη δημοσιότητα σήμερα, αλλά είναι η ωμή, η ζωντανή, η καθαρή, η αβάσταχτη πραγματικότητα που βιώνουν οι πολίτες αυτή που πρέπει να αλλάξουμε.

Δυστυχώς, δεν το καταλαβαίνετε, αλλά έτσι είναι. Τα σοβαρά προβλήματα που δημιουργείτε ή αυτά που δεν μπορείτε να λύσετε με τις πολιτικές σας και τη συμπεριφορά σας είναι το λίπασμα για την κριτική εναντίον σας. Εσείς με τις επιλογές σας, με την αλαζονική σας συμπεριφορά, τα μειωμένα αντανακλαστικά και τη χαμηλή ενσυναίσθηση είστε οι τροφοδότες τους.

Μην ψάχνετε, λοιπόν, στην Αντιπολίτευση τους υπεύθυνους! Ψάξτε την ευθύνη στις πολιτικές σας, στην Κυβέρνησή σας, μέσα σας! Οι χυδαίοι είναι εντός των τειχών, όχι εκτός. Κάντε, λοιπόν, αυτοκριτική, μην αναζητάτε ευθύνες σε άλλους! Μην πετάτε την μπάλα στην εξέδρα! Το πρόβλημα είστε εσείς, όχι οι άλλοι, εσείς και μόνο εσείς και από εκεί πρέπει να αρχίσει η κάθαρση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Θα καλέσουμε στο Βήμα την Πρόεδρο της Κοινοβουλευτικής Ομάδας του Κινήματος Αλλαγής κ. Φωτεινή Γεννηματά και θα παρακαλέσω και πάλι για την τήρηση του χρόνου, γιατί έχουμε όλοι αποφασίσει ότι στις 15.45΄ η συνεδρίαση αυτή πρέπει να έχει τελειώσει.

Ορίστε, κυρία Γεννηματά, έχετε τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Μας καλέσατε σήμερα, κύριε Πρωθυπουργέ, όπως γράψατε, για να μας ενημερώσετε για την ποιότητα της δημοκρατίας και του πολιτικού διαλόγου.

Πριν από όλα, θέλω να πω ότι αυτό που παρακολουθήσαμε σήμερα μέχρι τώρα ήταν το τελευταίο πράγμα που χρειαζόταν η δημοκρατία μας και ο πολιτικός διάλογος.

Η κίνησή σας προκλητική και βαθιά υποκριτική, προκλητική ιδιαίτερα σε μια περίοδο έξαρσης της κρίσης, με τον κόσμο ανήσυχο και σε απόγνωση για την υγεία του, την καθημερινότητά του, την εργασία του, το εισόδημά του, την επιβίωσή του, το σπίτι του, την οικογένειά του, σε μια περίοδο που η Τουρκία αλωνίζει και πάλι στο Αιγαίο -το «ΤΣΕΣΜΕ» κοντεύει να φτάσει στο Λαύριο- και μάλιστα λίγες μέρες πριν τη διεξαγωγή –υποτίθεται- του νέου γύρου των διερευνητικών συνομιλιών στην Αθήνα. Δεν διασφαλίσατε ούτε τη δέσμευση της Τουρκίας, όπως οφείλατε, ότι θα αποφύγει νέες προκλητικές ενέργειες.

Η κίνησή σας είναι και υποκριτική, γιατί θέλετε να μας ενημερώσετε στα απόνερα της συνεχιζόμενης χυδαίας κόντρας που στήσατε με τον ΣΥΡΙΖΑ. Είναι αλήθεια ότι στην προσπάθειά σας να στρέψετε τα βλέμματα μακριά από τα προβλήματα, βρίσκετε πρόθυμο σύμμαχο την Αξιωματική Αντιπολίτευση. Δεν είναι η πρώτη φορά. Ο ένας μοιάζει όλο και περισσότερο στον άλλο, σας το ξανάπα. Σύμμαχοι σε μια αδιέξοδη αντιπαράθεση, με κενό βιογραφικό μεταρρυθμίσεων, κοινή αντίληψη για τον ρόλο του κράτους, αλλά και το ήθος της εξουσίας.

Κατανοώ τη θέση που βρίσκεστε με όλα όσα συμβαίνουν στη χώρα, που αμφισβητούν την ικανότητα της Κυβέρνησής σας να ανταποκριθεί στοιχειωδώς στον ρόλο της. Όμως, από αυτό το σημείο μέχρι να θεωρήσετε ότι το μείζον ζήτημα που αφορά στην ποιότητα της δημοκρατίας μας και του πολιτικού διαλόγου είναι ευκαιριακό θέμα ενημέρωσης της Βουλής εκ μέρους σας, αυτό προσβάλλει και το Κοινοβούλιο και τη δημοκρατία, ιδιαίτερα αυτό τον καιρό που, όσα ζούμε, μας αφήνουν άφωνους, όπως όλη την ελληνική κοινωνία.

Και είναι ακόμα πιο υποκριτική, γιατί ποιότητα του δημοσίου διαλόγου και μονοπώληση της πληροφόρησης με εξαγορασμένη προπαγάνδα από την Κυβέρνησή σας, απλά δεν συμβιβάζονται, δεν συνυπάρχουν. Πώς να το κάνουμε; Οι πολίτες ξέρουν πια ότι η δήθεν μετωπική σύγκρουση, που διαλαλεί με το αζημίωτο η προπαγάνδα σας, είναι μια σκέτη φούσκα. Οι δύο δήθεν μονομάχοι, γυμνοί από θέσεις, κρύβουν τη γύμνια τους με ανούσιες, χοντροκομμένες επιθέσεις.

Και τολμάτε να μιλάτε για ποιότητα λόγου και δημοκρατίας εσείς -η Νέα Δημοκρατία και ο ΣΥΡΙΖΑ- που πολεμήσατε την παράταξή μας χωρίς ηθικούς κανόνες και φραγμούς στην περίοδο της κρίσης. Εσείς οι δύο είστε υπεύθυνοι για την κατάσταση που επικρατεί σήμερα. Και το χειρότερο, είναι ολοφάνερο, όσο σας ακούει και σας παρακολουθεί κάποιος, ότι είστε και αμετανόητοι. Και εκεί ακριβώς έγκειται ο μεγαλύτερος κίνδυνος.

Είστε μακριά από την αγωνία της κοινωνίας, μακριά από τις διεκδικήσεις των νέων, μακριά από το οικονομικό μαρτύριο εκατοντάδων χιλιάδων εργαζομένων και βεβαίως μικρομεσαίων επιχειρηματιών. Ένας γαλάζιος ΣΥΡΙΖΑ καθημερινά ξεπροβάλλει από το Μαξίμου.

Τι παρακολουθήσαμε όλες αυτές τις ημέρες; Επιχείρηση κομματικής εκμετάλλευσης του ελληνικού «Me Too», με αλληλοκατηγορίες, με αντεγκλήσεις, με επικίνδυνες για τον πολιτικό μας βίο κομματικές μικρότητες, ένα στημένο δίπολο που εδώ και καιρό ταλανίζει και υποβαθμίζει την πολιτική ζωή της χώρας.

Είδαμε να εκτοξεύονται απαράδεκτες βρωμιές, λάσπη στον ανεμιστήρα από τα γνωστά «πιστόλια» του ΣΥΡΙΖΑ. Απολύτως καταδικαστέο το hastag και ταυτόχρονα απολύτως ανόητο, γιατί έδωσε το καλύτερο σωσίβιο αυτή τη στιγμή στην Κυβέρνηση. Φάνηκε αυτό σήμερα. Και είδαμε από την άλλη μεριά τα αντίστοιχα της Νέας Δημοκρατίας βρώμικα χτυπήματα κάτω από τη ζώνη. Trolls, fotoshop και άλλες αθλιότητες στην υπηρεσία όλης αυτής της υπόθεσης.

Αυτό που καταλαβαίνουμε είναι ότι με την τακτική σας, στο τέλος της ημέρας δεν θέλετε να αλλάξει απολύτως τίποτα. Δεν θα σας επιτρέψουμε, όμως, να θάψετε το ζήτημα κάτω από τόνους πολιτικής λάσπης. Δεν χρειαζόμαστε και εδώ διχασμό, που περιφρονεί την ουσία, την ουσία ενός πολύ σοβαρού προβλήματος, υποτιμά το δράμα των θυμάτων και των οικογενειών τους και τελικά αποτρέπει να ανοίξουν και άλλα κλειστά στόματα. Αυτό γίνεται με την τροπή που έχει πάρει όλη αυτή η συζήτηση.

Είναι μια μεγάλη στιγμή γιατί γεννιέται ένα πραγματικό κίνημα ανθρώπων, κατά κανόνα γυναικών, αλλά και συνολικά ευάλωτων, που σπάνε με πάταγο το πέπλο της σιωπής που κάλυπτε για πολλά χρόνια αποτρόπαιες πράξεις προσβολής της ίδιας της ανθρώπινης ύπαρξης, με θύτες καρεκλοκένταυρους κάθε μορφής εξουσίας, διάσπαρτους σε πολλές όψεις και χώρους της κοινωνικής ζωής. Αυτό είναι ένα κίνημα που πρέπει να μείνει ελεύθερο και ακηδεμόνευτο.

(Χειροκροτήματα από την πτέρυγα του Κινήματος Αλλαγής)

Το χρέος μας είναι τεράστιο. Αυτό το κίνημα δεν πρέπει να εγκλωβιστεί σε πρόσκαιρες κομματικές ατζέντες. Θα έπρεπε τις φωνές των θυμάτων να τις ακούμε με σεβασμό και να τις υπερασπιστούμε όλοι από κοινού, να τις οπλίσουμε με τις απαραίτητες εγγυήσεις ενός κράτους δικαίου, να σταθούμε επιτέλους ως πολιτικό σύστημα στο ύψος των περιστάσεων.

Η Κυβέρνηση και ο Πρωθυπουργός, από την πρώτη στιγμή που ανέκυψε η υπόθεση Λιγνάδη, έδειξαν ολιγωρία και καθυστερημένη αντίδραση και αρνήθηκαν να αναλάβουν την πολιτική ευθύνη που έχουν αντικειμενικά πίσω από κάθε ιστορία κακοποίησης, ανεξαρτήτως φύλου. Υπάρχει η σιωπή της κοινωνίας, αλλά και το στίγμα μιας πολιτείας που ανέχεται, που δεν αναζητά, δεν ρυθμίζει, δεν προστατεύει, πολύ δε περισσότερο, όταν ο φερόμενος ως θύτης είναι πρόσωπο που κατέχει δημόσια αξιώματα με πολιτική απόφαση, που έχει διοριστεί από την Κυβέρνηση, που έχει την έγκριση της αρμόδιας Υπουργού Πολιτισμού. Και έχει ιδιαίτερη απαξία ένας τέτοιος διορισμός, όταν αυτή η Κυβέρνηση, η Κυβέρνηση της Νέας Δημοκρατίας κουνάει και τη σημαία της πολυδιαφημισμένης αριστείας.

Δεν υπάρχει αμφιβολία ότι η Υπουργός Πολιτισμού φέρει την ευθύνη, ακόμα και αν παραπλανήθηκε. Ο κύριος, όμως, υπεύθυνος είναι ο Πρωθυπουργός που την καλύπτει. Γιατί την καλύπτει; Καταλαβαίνουμε το γιατί. Είναι ο εμπνευστής του δήθεν επιτελικού κράτους, που στην πράξη κρύβει την αρχή του ενός ανδρός, είναι ο εμπνευστής και ο σκηνοθέτης μιας θεσμικής τραγωδίας, που εκθέτει τη χώρα καθημερινά σε κινδύνους.

Κυρίες και κύριοι Βουλευτές, εμείς στο Κίνημα Αλλαγής δεν ασχοληθήκαμε τώρα με τα ζητήματα της αντιμετώπισης της βίας, της κατάχρησης εξουσίας, της σεξουαλικής παρενόχλησης. Από τον περασμένο Νοέμβριο, σε ειδική εκδήλωση μας για τη βία κατά των γυναικών μίλησα για μια πανδημία μέσα στην πανδημία.

Από τότε μέχρι σήμερα, με πρωτοβουλία της Κοινοβουλευτικής Ομάδας, ζητήσαμε πριν απ’ όλα την αυτεπάγγελτη παρέμβαση της δικαιοσύνης για τις καταγγελίες και την ένορκη διοικητική εξέταση στο Υπουργείο Πολιτισμού για τη διερεύνηση τους, ενημέρωση για τη σχετική έρευνα της αστυνομίας το 2012. Απαντήσεις, βεβαίως, δεν πήραμε.

Ζητήσαμε να κυρωθεί άμεσα από τη Βουλή η σύμβαση 190 της Διεθνούς Οργάνωσης Εργασίας για την εξάλειψη της βίας και παρενόχλησης στους χώρους εργασίας, να αλλάξει ο Ποινικός Κώδικας, όσον αφορά στην περιγραφή, στις ποινές και στην παραγραφή των αδικημάτων σεξουαλικής βίας, ιδιαίτερα κατά των ανηλίκων, να υπάρχουν συγκεκριμένα μέτρα προστασίας των θυμάτων, να ενισχύσουμε και να δημιουργήσουμε δομές, γραμμές στήριξης, συμβουλευτικά κέντρα και ξενώνες φιλοξενίας για τα θύματα, για τις γυναίκες σε όλους τους δήμους της χώρας που η παράταξή μας ξεκίνησε εδώ και δεκαετίες, να φέρουμε τη σεξουαλική διαπαιδαγώγηση στα σχολεία και ειδικά σεμινάρια και ενημέρωση για το θέμα της παρενόχλησης.

Σε πολλά από αυτά, αναφερθήκατε ήδη, κύριε Πρωθυπουργέ. Εμείς ό,τι απαντά σε αυτή την κατεύθυνση θα είμαστε εδώ για να το ψηφίσουμε. Βεβαίως, δεν είπατε κουβέντα για τον τρόπο διορισμού των ανθρώπων σε τέτοιου είδους θέσεις ευθύνης. Συμφωνείτε ότι πρέπει να εξακολουθήσετε την ίδια τακτική; Δεν καταλάβατε πόσο εκτεθειμένοι είστε;

Η θέση μας είναι σαφής: Καμμία ανοχή, καμμία συγκάλυψη, καμμία απόκρυψη, κανένας συμψηφισμός. Όλα στο φως.

Κυρίες και κύριοι Βουλευτές, μου έκανε ιδιαίτερη εντύπωση, όπως είπα ήδη, ότι στην επιστολή του για τη σημερινή συζήτηση ο Πρωθυπουργός έθεσε ως θέμα την ποιότητα της δημοκρατίας και του δημόσιου διαλόγου. Περιμέναμε, άραγε, να κάνει την αυτοκριτική του για το μέρος των ευθυνών που του αναλογούν για όσα συμβαίνουν στον δημόσιο βίο; Ούτε κατά διάνοια. Και, δυστυχώς, δεν διαψευστήκαμε.

Ο κ. Μητσοτάκης ζήτησε τη σημερινή συζήτηση για να βγει από το πολιτικό στρίμωγμα των ημερών τόσο με την υπόθεση Λιγνάδη όσο και λόγω της πλήρους αδυναμίας του κράτους στην κακοκαιρία και όχι μόνο. Αρχίζουν να φαίνονται τα αδιέξοδα της πολιτικής του σε όλους τους τομείς.

Η πραγματική τραγωδία βρίσκεται στην έμπνευση και κατασκευή της υδροκέφαλης επιτελικής φούσκας. Συγκεντρωτισμός και ανικανότητα πάνε χέρι-χέρι: Εκατοντάδες δήθεν άριστοι στο Μαξίμου, Υπουργοί-μαριονέτες του Μαξίμου, Υφυπουργοί και γενικοί γραμματείς τοποτηρητές του Μαξίμου, δημόσια ενημέρωση και εθνική ασφάλεια -πού αλλού;- στο Μαξίμου. Δημόσιες σχέσεις και κυβερνητική προπαγάνδα με χρήματα, βέβαια, των φορολογουμένων αποφασίζονται στο Μαξίμου.

Οι πολίτες καλούνται να πιστέψουν στις προσωπικές ικανότητες του Πρωθυπουργού, όταν υπάρχουν επιτυχίες. Στις αποτυχίες πάλι πρέπει να πιστέψουν στη συνέργεια παραγόντων που η πολιτική δεν μπορεί να αντιμετωπίσει. Την ξεπερνούν. Και να τα αποτελέσματα.

Είμαστε η χώρα με τη μεγαλύτερη καραντίνα και αντί τα κρούσματα να μειώνονται αυξάνονται, την ώρα μάλιστα που κυβερνητικά στελέχη μιλούσαν για άνοιγμα. Είτε δεν ξέρετε τι σας γίνεται είτε αποπροσανατολίζετε τον κόσμο σκόπιμα.

Το «άνοιξε-κλείσε» πού εφαρμόζετε δεν οδηγεί πουθενά, χωρίς μαζικά στοχευμένα τεστ, σωστή ιχνηλάτηση, στελέχωση των κρίσιμων υπηρεσιών και υποδομών, χωρίς ισχυρή πρωτοβάθμια φροντίδα περίθαλψης.

Το εθνικό σύστημα υγείας είναι στο κόκκινο. Η δημόσια υγεία έχει παραλύσει. Εξετάσεις, χειρουργεία, θεραπείες αναβάλλονται.

Δεν ακούγατε για τον συνωστισμό στα σχολεία και στα μέσα μεταφοράς. Αρνηθήκατε να πάρετε μέτρα και επιστρέψατε ακριβώς στα ίδια λάθη.

Η Κυβέρνηση επικαλείται συστηματικά τους ειδικούς για να δικαιολογήσει τις αποφάσεις της. Η πολιτική ιατρικοποιείται. Το ίδιο και η ζωή των πολιτών. Η πολιτική δεν έχει ευθύνη ούτε οι ειδικοί, μόνο τα άτομα έχουν ευθύνη. Κακοί πολίτες, κακές εξελίξεις.

Στους εμβολιασμούς οι ευπαθείς ομάδες δεν έχουν πάρει σειρά προτεραιότητας.

Και μιας και αναφέρομαι στο θέμα, θα μας εξηγήσετε, κύριε Μητσοτάκη, με ποιον τρόπο κατάφερε να εμβολιαστεί εκτός σειράς σε άλλο τόπο από τον τόπο κατοικίας του ο γαλάζιος Περιφερειάρχης σας, ο κ. Χατζημάρκος, την ώρα που χιλιάδες Έλληνες αναμένουν με αγωνία τη σειρά τους για το εμβόλιο; Και μη μου πείτε ότι περίσσευαν εμβόλια και δεν έπρεπε να πεταχτούν, διότι, όπως πληροφορήθηκα, η αρμόδια γιατρός για τη Χάλκη όπου έγινε ο εμβολιασμός δήλωσε σε συνέντευξη ότι ούτε εμβόλια περίσσεψαν, αλλά και ότι ο κ. Χατζημάρκος είχε συμπεριληφθεί στην κατάσταση των υπό εμβολιασμό.

Αν είναι έτσι, κύριε Μητσοτάκη, θα μας πείτε, τελικά, ποιος έχει την ευθύνη της κατάρτισης των καταστάσεων εμβολιασμού; Θα αποδοκιμάσετε τον Περιφερειάρχη σας;

Αποτύχατε και στη διαχείριση των φυσικών καταστροφών. Βρέξει-χιονίσει μετράμε νεκρούς, κατεστραμμένα νοικοκυριά και περιουσίες. Και στην περίπτωση του «Ιανού» και στην περίπτωση της «Μήδειας» οι υπηρεσίες σας ήρθαν εκ των υστέρων να κάνουν διαπιστώσεις και να μας κάνουν και υποδείξεις για το πώς πρέπει εμείς να κάνουμε αντιπολίτευση.

Ο μηχανισμός της Πολιτικής Προστασίας που νομοθετήσατε παραμένει γράμμα κενό. Ενώ γνωρίζατε τον χρόνο και την ένταση των φαινομένων, ο σχεδιασμός εξαντλήθηκε στο κλείσιμο της εθνικής οδού. Το κράτος έχει διακόπτη που τον ανοίγουμε και τον κλείνουμε, χωρίς καν να στείλετε ένα sms και να προειδοποιήσετε τους ανθρώπους που εγκλωβίστηκαν στα αυτοκίνητά τους για ώρες. Έχετε το πολυδιαφημισμένο 112, αλλά δεν είχατε σχέδιο. Τελευταία στιγμή αποφασίσατε να την κλείσετε και δεν είχατε σχέδιο ούτε για το πώς θα το κάνετε αυτό.

Εκατοντάδες χιλιάδες άνθρωποι έμειναν επί μέρες χωρίς ρεύμα. Μπορούσατε να κάνετε αλλιώς; Φυσικά. Και αν θέλετε ένα θετικό παράδειγμα, θα σας πάω πολύ πίσω. Δεν έχετε παρά να ξαναδείτε την πετυχημένη διαχείριση που έγινε από το ΠΑΣΟΚ το 1999 στη μεγαλύτερη καταστροφή στην Αττική, στους σεισμούς. Και φυσικά, από τότε μέχρι σήμερα δεν έχει ξαναγίνει αυτό το πράγμα στην Αττική.

Οι ανεξάρτητες αρχές που εποπτεύουν την αγορά και τον ανταγωνισμό σιωπούν. Πλήρης ασυδοσία στις τράπεζες. Επαναφορά του κομματισμού στην αυτοδιοίκηση. Υποβάθμιση του ΑΣΕΠ και επιστροφή στη «γαλάζια» συνέντευξη. Επανίδρυση του κράτους με στρατιές «γαλάζιων» μετακλητών. Τριακόσιες πενήντα χιλιάδες συντάξεις εκκρεμούν, με μπάχαλο στον ΕΦΚΑ, που δεν έχει προηγούμενο. Οι μικρομεσαίοι σπρώχνονται στη γαλαρία της δανειοδότησης χωρίς αποτέλεσμα. Όπου δεν μπορείτε να δημιουργήσετε θεσμούς και να πείσετε την κοινωνία, αλλού της κουνάτε το δάχτυλο κι αλλού επιστρατεύετε το «νόμος και τάξη». Στις πλατείες, στους δρόμους, στα πανεπιστήμια βαφτίζετε μεταρρύθμιση την αστυνομοκρατία ενώ ο ίδιος φέρεστε όπως φέρεστε στην Πάρνηθα και την Ικαρία.

Ως προς τα ζητήματα διαφθοράς, προκαλούν εντύπωση οι θέσεις της Διεθνούς Διαφάνειας που δημοσιεύθηκαν στις 7 Δεκεμβρίου και αφορούν στο κυβερνητικό νομοσχέδιο περί δημοσίων συμβάσεων. Η αύξηση του ορίου των απευθείας αναθέσεων από 20.000 ευρώ σε 30.000 ευρώ για προμήθειες και 60.000 ευρώ για έργα, η μη ανάρτηση στη «ΔΙΑΥΓΕΙΑ» συμβάσεων αξίας κάτω των 2.500 ευρώ και η μη πρόβλεψη αποκλεισμού αναδόχων εταιρειών στις οποίες έχουν υποβληθεί κυρώσεις για οικονομικά εγκλήματα αποτελούν βαρύ στίγμα για τις κυβερνητικές πρωτοβουλίες.

Έχετε καταργήσει τον κοινωνικό διάλογο. Χειροτερέψατε τις εργασιακές σχέσεις. Θυμίζω το «μισός μισθός, μισή δουλειά». Δεν σας αρέσει, αλλά είναι αλήθεια. Αποτύχατε στο να συγκρατήσετε την ανεργία και τα λουκέτα.

Ετοιμάζετε ένα νέο ασφαλιστικό χωρίς καμμία αναφορά στο κόστος μετάβασης. Ποιος θα πληρώσει το νέο κεφαλαιουχικό σύστημα; Προετοιμάζετε μια κοινωνία εξαθλιωμένων συνταξιούχων και φτωχών εργαζομένων. Μονοπωλείτε την ενημέρωση. Προσπαθείτε να πείσετε τους πολίτες ότι υπάρχει κρίση αντιπροσώπευσης, που δεν αφορά, όμως, στους δικούς σας άριστους, αλλά σε όλο το λοιπό «ανεύθυνο» -σε εισαγωγικά, προφανώς- πολιτικό προσωπικό, την Αντιπολίτευση συλλήβδην. Μας τσουβαλιάζετε όλους μαζί.

Οι πολίτες πρέπει να πειστούν ότι, αν δεν μπορούν τα στελέχη που πλαισιώνουν τον κ. Μητσοτάκη, τότε δεν μπορεί κανένας. Ναι, τα είδαμε τα χάλια σας! Μέχρι και Υπουργούς σας επιστρατεύουν κάποια κανάλια ως σχολιαστές των θέσεων του Κινήματος Αλλαγής, αφού, φυσικά, σπάνια οι εκπρόσωποί μας φιλοξενούνται στα πρωινά τηλεοπτικά πάνελ. Με ραβασάκια ή χωρίς στους διευθυντές ειδήσεων, αυτά είναι πρωτοφανή πράγματα, έξω από τη σφαίρα της δημοσιογραφικής δεοντολογίας, της πολιτικής ηθικής, του συνταγματικού πλουραλισμού.

Ούτε τα προσχήματα δεν τηρείτε και θέλετε να συζητήσουμε για την ποιότητα της δημοκρατίας και του δημοσίου διαλόγου. Όμως, να ξέρετε ότι οι καθημερινοί υμνητές δεν πρόκειται να σας σώσουν -αυτοί θα χρεοκοπήσουν και πριν από εσάς, τους πήραν είδηση όλοι-, όπως δεν σας έσωσαν και στο θέμα της απαράδεκτης συμπεριφοράς στην Ικαρία, γιατί τα μέσα κοινωνικής δικτύωσης τους υποχρέωσαν να παρουσιάσουν με βαριά καρδιά, βέβαια, το θέμα.

Αυτό είναι το δράμα του επιτελικού σας κράτους, του κράτους που ταυτίζεται με εσάς και το Μαξίμου, που κατασκευάστηκε ως δομή ελέγχου και καταλήγει σε πηγή κινδύνου, αναποτελεσματικότητας, αδιαφάνειας, αντιδημοκρατικής και παλαιοκομματικής νοοτροπίας, που στηρίζεται σε νέα αντι-πολιτική, που εθίζει τους πολίτες να αποστρέφονται την πολιτική των κοινοβουλευτικών κανόνων και το συνηθίζουν στην ισοπεδωτική άποψη ότι, αφού όλοι είναι ίδιοι, ας κυβερνήσει αυτός που μπορεί να το κάνει τελικά χωρίς όρια.

Όμως, η προσπάθεια της Κυβέρνησης της Νέας Δημοκρατίας να προωθήσει την άρνηση της πολιτικής ως πολιτικό και ιδεολογικό της όπλο εξαντλείται. Δεν μπορείτε πια να ξεγελάτε όλους για πάντα.

Σε κάθε περίπτωση -και κλείνω με αυτό- μη μιλάτε εσείς για ποιότητα της δημοκρατίας και του δημοσίου διαλόγου, γιατί πρώτος εσείς έχετε υπονομεύσει αυτές τις έννοιες, εσείς πρώτος έχετε επιδείξει καθεστωτικές συμπεριφορές στη λογική ότι «το κράτος είμαι εγώ», συνεχίζοντας ακριβώς το ίδιο μοτίβο καθεστωτικής συμπεριφοράς, τη λογική των προκατόχων σας, της κυβέρνησης του ΣΥΡΙΖΑ που καταδικάστηκε από τον ελληνικό λαό και γι’ αυτόν τον λόγο και εσάς σας ψήφισε γιατί περίμενε να δει κάτι διαφορετικό. Όμως, βλέπει μία από τα ίδια.

Σε αυτές, λοιπόν, τις καθεστωτικές πρακτικές θα μας βρείτε δυναμικά απέναντι με όλες μας τις δυνάμεις!

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε την κ. Γεννηματά για την ομιλία της και για την τήρηση του χρόνου.

Καλείται τώρα στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θέλουμε, πρώτα απ’ όλα, να εκφράσουμε την αλληλεγγύη και τη στήριξή μας σε όλες και όλους, όσες και όσους με τη γενναία στάση τους άνοιξαν τον δρόμο για να βγουν στο φως αποτρόπαιες πράξεις, για να φτάσουν τελικά στη δικαιοσύνη οι ένοχοι, για να αναδειχθούν οι πολιτικές ευθύνες για μια πραγματικότητα δυσώδη, για μια πραγματικότητα οικονομική, κοινωνική, εργασιακή, νομοθετική, η οποία όχι μόνο παράγει δράστες και θύματα, αλλά την ίδια στιγμή εκβιάζει και τη σιωπή τους.

Είπε ο Πρωθυπουργός ότι η Κυβέρνηση απέσυρε και οδήγησε στη δκαιοσύνη τον Λιγνάδη. Όχι, κύριε Μητσοτάκη, τον Λιγνάδη τον απέσυραν και τον οδήγησαν στη δικαιοσύνη τα θύματά του και η κατακραυγή των ανθρώπων που συνέβαλαν να αναδειχθεί το όλο θέμα. Εσείς αναγκαστήκαμε να συρθείτε πίσω από τις εξελίξεις για να κρύψετε τις πολιτικές ευθύνες, και τις δικές σας και της Υπουργού σας, τόσο στην επιλογή για τη μη τήρηση των απαραίτητων διαφανών διαδικασιών όσο και στη διατήρηση ενός τέτοιου ανθρώπου σε μια κορυφαία θέση ευθύνης στον χώρο του θεάτρου και του πολιτισμού.

Πολιτικές ευθύνες έχετε, κύριε Μητσοτάκη, αφού ήταν σε γνώση σας οι χειρισμοί της κυρίας Υπουργού στο συγκεκριμένο θέμα, όταν άρχισε να αποκαλύπτεται το σκάνδαλο και να περνάει βέβαια από τη φάση των ψιθύρων και των φημών στις συγκεκριμένες πλέον καταγγελίες.

Είναι στα καθήκοντα του Πρωθυπουργού, πιστεύουμε, να παρεμβαίνει όταν βλέπει έναν Υπουργό του να χειρίζεται λαθεμένα ένα ζήτημα, ιδιαίτερα τόσο σοβαρό και τόσο αποκρουστικό, να τον διορθώνει, να τον προσανατολίζει και να τον κατευθύνει. Όμως, δεν έγινε έτσι. Και υπάρχουν δικαιολογημένα ερωτήματα. Αυτό σκέφτεται πολύ απλά σήμερα όλος ο ελληνικός λαός, όλος ο κόσμος στην πατρίδα μας.

Κυρίες και κύριο, από την πρώτη στιγμή ως ΚΚΕ τονίσαμε τα εξής: Εκτός από τα θύματα και τους δράστες, τα φώτα πρέπει να στραφούν και σε όλους εκείνους τους κοινωνικούς και οικονομικούς καταναγκασμούς που διευκολύνουν τους δράστες και, πάνω απ’ όλα, φιμώνουν τα θύματα. Και ποιοι είναι αυτοί; Είναι η εργασιακή «ζούγκλα», η ανασφάλεια, η ελλιπής προστασία των θυμάτων, το ανεπαρκές ποινικό πλαίσιο, η εμπορευματοποίηση του πολιτισμού, του αθλητισμού, ακόμα και η εμπορευματοποίηση της σεξουαλικότητας του ανθρώπου. Όλα αυτά αποτελούν το «θερμοκήπιο» τέτοιων συμπεριφορών και φαινομένων.

Και ας σκεφτούμε το εξής: Αν μία Ολυμπιονίκης, αν μία ή ένας αναγνωρισμένος ηθοποιός αναγκάζεται να σιωπά και να θάβει μέσα του για χρόνια τις φρικτές εμπειρίες που έζησε, αλήθεια, τι κουράγιο χρειάζεται μια εργάτρια, μια υπάλληλος, ένας απλός εργαζόμενος για να αντιδράσει, να καταγγείλει, να αποκρούσει ανάλογες μορφές βίας;

Όμως και πόση υποκρισία υπάρχει από ορισμένους δήθεν ευαίσθητους, από κάποια μέσα ενημέρωσης, κάποιες εκπομπές και όχι μόνο, που τώρα ανακάλυψαν αυτά τα φαινόμενα, ενώ τόσα χρόνια είναι εκατοντάδες οι καταγγελίες εργαζομένων, σωματείων, μαζικών φορέων για παρόμοιες καταστάσεις σε διάφορους χώρους δουλειάς και για τις οποίες δεν αφιέρωσαν ούτε ένα δευτερόλεπτο.

Ούτε κουβέντα για την εργοδοτική βία που βιώνουν οι εργαζόμενοι στη λεγόμενη «βαριά βιομηχανία του τουρισμού» ούτε φωνή για τους εκβιασμούς των ξενοδοχειακών και επισιτιστικών αλυσίδων, οι οποίες, με κριτήριο τα κέρδη τους, παρεμβαίνουν χυδαία ακόμα και στο ντύσιμο των εργαζομένων γυναικών για την προσέλκυση, βλέπετε, πελατείας, όπως λένε. Ούτε κουβέντα για τις πιέσεις σε αστεράτα ξενοδοχεία, σε εστιατόρια, όπου κοπέλες αναγκάζονται να εργαστούν με ποδιές, όπου φέρουν ακόμα και απαράδεκτα σεξιστικά λογότυπα.

Το θέατρο και γενικά ο χορός του πολιτισμού δεν αποτελεί, βεβαίως, εξαίρεση. Πίσω από τα φώτα της ράμπας υπάρχει ένα εργασιακό καθεστώς ασυδοσίας, με απλήρωτες πρόβες, με αδήλωτη εργασία, με ωρομίσθια λίγων ευρώ για την πλειοψηφία των εργαζομένων στον χώρο. Υπάρχει ένας σκληρός εργασιακός χώρος, όπου κυριαρχεί ο φόβος της ανεργίας, η εργασιακή οικονομική ανασφάλεια, ο κίνδυνος του αποκλεισμού από την εργασία, που μπορεί να οδηγήσει στην ανέχεια και ο οποίος, βέβαια, ενισχύεται από την απουσία εργασιακών δικαιωμάτων.

Όλα αυτά είναι που μετατρέπουν τους εργαζόμενους και του θεάτρου σε εύκολα θύματα. Όλος αυτός ο κόσμος εδώ και έναν χρόνο, με τα περιοριστικά μέτρα, μέτρα που πήρατε για την πανδημία, παραμένει με δική σας ευθύνη εντελώς απροστάτευτος. Είναι οι ηθοποιοί, οι τραγουδιστές, οι χορευτές, οι τεχνικοί, όλοι οι εργαζόμενοι στον χώρο του πολιτισμού, οι οποίοι από τη μια στιγμή στην άλλη βρέθηκαν χωρίς δουλειά, χωρίς εισόδημα και σήμερα βρίσκονται στα όρια της επιβίωσης.

Οργή και αγανάκτηση μας προκαλούν και τα αποτρόπαια περιστατικά σεξουαλικής παρενόχλησης ανήλικων κοριτσιών και αγοριών ακόμα και στον χώρο της εκπαίδευσης. Είναι, όμως, απαράδεκτη και η προσπάθεια που γίνεται από ορισμένους να ταυτιστεί ο ομόφυλος σεξουαλικός προσανατολισμός με την ασέλγεια και την εκμετάλλευση σε βάρος εφήβων, με την παιδεραστία.

Τα παραπάνω περιστατικά και η έκτασή τους σε εργασιακούς χώρους, σε χώρους μόρφωσης, πολιτισμού, αθλητισμού, αλλού, αποδεικνύουν ότι δεν πρόκειται απλώς και μόνο για κάποιες ακραίες ατομικές συμπεριφορές. Είναι πολύ βολική αυτή η προσέγγιση. Δείχνουμε τα τέρατα, αλλά κρύβουμε την κοινωνία που γεννά και συντηρεί τέρατα.

Θα το ξαναπούμε: Υπάρχει ένα βαθύτερο σάπιο κοινωνικό και οικονομικό υπόβαθρο που διευκολύνει τους δράστες, γιατί γνωρίζουν ότι τα όνειρα, η πορεία ενός νέου ανθρώπου, γυναίκας ή άνδρα, στη μόρφωση, στην εργασία, στον αθλητισμό, στον πολιτισμό εξαρτώνται από τις οικονομικές και κοινωνικές πιέσεις, εξαρτώνται από τους διάφορους ισχυρούς οικονομικούς και πολιτικούς παράγοντες της εξουσίας σε όλους αυτούς τους χώρους.

Αυτή η δυσωδία, όμως, δεν αντιμετωπίζεται αποκλειστικά και μόνο από την όποια αυστηροποίηση του νομικού πλαισίου. Δεν υποτιμάμε, βεβαίως, καθόλου αυτή την πλευρά. Όμως, πέρα από το νομικό πλαίσιο, το θύμα έχει να αντιμετωπίσει πολλούς σκοπέλους μέχρι την τελεσίδικη καταδίκη του δράστη, από μια πιθανή αστυνομική αυθαιρεσία μέχρι τις μακροχρόνιες νομικές διαδικασίες, που το αποθαρρύνουν να καταγγείλει σε νομικό επίπεδο το περιστατικό. Αυτό αποδεικνύει η φρικτή θέση στην οποία βρίσκονται θύματα βιασμού κυρίως στην περιφέρεια, που πρέπει να περιμένουν μέρες για να γίνει έστω ιατροδικαστική εξέταση και να μπορέσουν να στηρίξουν την καταγγελία τους.

Πώς θα στηριχτεί μια γυναίκα, ένας νέος, μια νέα πριν και μετά την καταγγελία τέτοιων περιστατικών, όταν οι ελάχιστες κρατικές υποδομές και υπηρεσίες για την ολόπλευρη στήριξη των θυμάτων, δηλαδή νομική, συμβουλευτική, ψυχολογική, παραμένουν εντελώς υποστελεχωμένες;

Η σημερινή συζήτηση στη Βουλή δεν μπορεί να χρησιμοποιηθεί ως άλλοθι για τις επιλογές όλων των μέχρι σήμερα κυβερνήσεων που περιορίζουν την όποια χρηματοδότηση τέτοιων κοινωνικών δομών σε ευρωπαϊκά προγράμματα με ημερομηνία λήξης και σε ένα επίσης πολυδαίδαλο δίκτυο μη κυβερνητικών οργανώσεων.

Και επειδή κάποιοι πέφτουν από τα σύννεφα δήθεν για τον ρόλο των ΜΚΟ εδώ και τώρα, κύριοι της Κυβέρνησης, πάρτε απόφαση για απεμπλοκή των ΜΚΟ από τις υπηρεσίες προστασίας ανηλίκων, θυμάτων κακοποίησης, προσφύγων και άλλα σχετικά. Εδώ και τώρα προχωρήστε στη γενναία χρηματοδότηση από τον κρατικό προϋπολογισμό για αποκλειστικά δημόσιες δωρεάν κοινωνικές υπηρεσίες για την πρόληψη, προστασία των θυμάτων βίας, δηλαδή ενημερωτικά προγράμματα σε σχολεία και σχολές, συμβουλευτικές υπηρεσίες, ξενώνες για κακοποιημένες γυναίκες και άλλα.

Εδώ φτάνετε να μετράτε την προστασία των γυναικών, των ανήλικων αγοριών και κοριτσιών από τη βία κάθε μορφής με τη λογική του κόστους για το δικό σας κράτος, για τους επιχειρηματικούς, δηλαδή, κολοσσούς που σας στηρίζουν. Για παράδειγμα, η Διεθνής Σύμβαση κατά της βίας και της παρενόχλησης στον χώρο εργασίας που ετοιμάζεστε να κυρώσετε στη Βουλή έχει ως κίνητρο κυρίως την προώθηση βιώσιμων επιχειρήσεων, μη τυχόν και χάσουν τη φήμη τους δηλαδή οι επιχειρήσεις και μειωθεί η παραγωγικότητά τους. Έλεος! Έτσι κρύβετε τη σαπίλα, τη δυσωδία που αποπνέει αυτό το άθλιο, το διεφθαρμένο σύστημα που υπηρετείτε και αναπαράγετε.

Απέναντι σε όλα αυτά είστε υπόλογοι, όλοι όσοι βρεθήκατε στις κυβερνητικές καρέκλες όλα τα προηγούμενα χρόνια. Και ας προσπαθούν ορισμένοι να εμφανίζονται τώρα ως αθώες περιστερές.

Και επειδή πολύς λόγος γίνεται ανάμεσα στα άλλα για την ποινική αντιμετώπιση των αδικημάτων που έχουν να κάνουν με την προσβολή της γενετήσιας ελευθερίας και της οικονομικής εκμετάλλευσης της γενετήσιας ζωής, ας δούμε ορισμένες βασικές σχετικές αλλαγές που έγιναν στον νέο ποινικό κώδικα τις οποίες ψήφισε ο ΣΥΡΙΖΑ και τις οποίες -αλίμονο- διατήρησε η Νέα Δημοκρατία όταν έγινε Κυβέρνηση.

Κατ’ αρχάς, με τη γενική και αδιάκριτη οριζόντια μείωση των ποινών για τα κακουργήματα από είκοσι σε δεκαπέντε χρόνια μειώθηκαν οι ανώτατες ποινές ακόμα και για ειδεχθή εγκλήματα, στο όνομα δήθεν της ανθρωπιστικής μεταχείρισης των καταδικασμένων, στην πραγματικότητα, όμως, με στόχο την πιο συστηματική αποσυμφόρηση των υπερκορεσμένων φυλακών. Το νέο άρθρο, για τον βιασμό, 336 του Ποινικού Κώδικα εισήγαγε αυστηρότερες προϋποθέσεις για τη στοιχειοθέτηση του εγκλήματος, καθώς πλέον απαιτεί απειλή σοβαρού και άμεσου κινδύνου ζωής και σωματικής ακεραιότητας και όχι γενικά κινδύνου όπως ίσχυε.

Ακόμη, εισήχθη νέα ειδική διάταξη με βάση την οποία η μη συναίνεση του θύματος χωρίς τη συνδρομή των υπολοίπων όρων προβλέπεται ως ειδικότερη περίπτωση του βασικού αδικήματος και μάλιστα με μειωμένο πλαίσιο ποινής. Με τον τρόπο αυτό, όμως, όχι μόνο δεν υιοθετήθηκε η σύγχρονη και ορθή διεθνής νομική προσέγγιση, μια προσέγγιση που ορίζει ότι η έλλειψη συναίνεσης του θύματος πρέπει να αποτελεί τη βασική προϋπόθεση για το αδίκημα του βιασμού, αλλά αντίθετα διαχωρίστηκε, υποβαθμίστηκε σε μικρότερης σημασίας αδίκημα, ενώ για τη σεξουαλική παρενόχληση στον χώρο εργασίας, δηλαδή σε άτομο που εξαρτάται εργασιακά από αυτόν ή εκμεταλλευόμενος την ανάγκη ενός προσώπου να εργαστεί, απαιτείται έγκληση του θύματος και δεν διώκεται αυτεπάγγελτα.

Ακόμα, όμως, και στο έγκλημα του βιασμού που διώκεται αυτεπάγγελτα διατηρήθηκε η δυνατότητα αν ο παθών δηλώσει ότι δεν επιθυμεί τη δίωξη, ο εισαγγελέας να απέχει απ’ αυτήν. Μάλιστα, αυτό προβάλλεται στο όνομα της διαφύλαξης –λέει- της προσωπικότητας του θύματος που φοβάται ότι η δημοσιότητα θα επιφέρει ανεπανόρθωτη βλάβη στο πρόσωπό του. Σε κάθε περίπτωση, Νέα Δημοκρατία και ΣΥΡΙΖΑ δεν μείωσαν, διατήρησαν προκλητικά χαμηλές ποινές για ειδεχθή εγκλήματα. Το αδίκημα της προσβολής της γενετήσιας αξιοπρέπειας, το 337 του Ποινικού Κώδικα, παραμένει πλημμέλημα με ποινή το πολύ μέχρι δύο έτη, ακόμα και όταν το θύμα είναι ανήλικος.

Τέλος, εκκωφαντική είναι η ευθύνη Νέας Δημοκρατίας και ΣΥΡΙΖΑ για τα ζητήματα της παραγραφής των παραπάνω αδικημάτων ως συνέπεια της μετατροπής αρκετών από αυτά σε πλημμελήματα και την υποχρέωση υποβολής έγκλησης, δεδομένου ότι όπως είναι γνωστό, όσα είναι πλημμεληματικού χαρακτήρα παραγράφονται κατά κανόνα μετά από πέντε έτη από την πράξη και τα κακουργήματα μετά από δεκαπέντε έτη. Στην περίπτωση δε που απαιτείται έγκληση αν αυτή δεν γίνει μέσα σε τρεις μήνες από την τέλεση της πράξης, εξαλείφεται το αξιόποινο.

Η νέα διάταξη του Ποινικού Κώδικα όχι μόνο συρρικνώνει κατά τρία έτη την παραγραφή των κακουργημάτων με θύματα ανήλικους, αλλά καταργεί και την αναστολή παραγραφής εντελώς για τα πλημμελήματα κατά ανηλίκων.

Προκλητικό είναι, όμως, ότι στον νέο Ποινικό Κώδικα μειώθηκε το διάστημα παραγραφής των εγκληματικών πράξεων σε βάρος ανηλίκων θυμάτων, αφού απαλείφθηκε η διάταξη που υπήρχε πριν και όριζε ότι η προθεσμία παραγραφής των εγκλημάτων αυτών αναστέλλεται μέχρι την ενηλικίωση του θύματος και για ένα έτος μετά εφόσον πρόκειται για πλημμέλημα και για τρία έτη μετά εφόσον πρόκειται για κακούργημα.

Κυρίες και κύριοι, να περάσω και στο θέμα του δημόσιου διαλόγου, όπως ονομάστηκε η σημερινή συζήτηση που προκαλέσατε εσείς, κύριε Πρωθυπουργέ, για τον δημόσιο διάλογο, ιδιαίτερα τον δημόσιο διάλογο στα social media. Ξέρετε πολύ καλά, όπως και όλος ο ελληνικός λαός, ότι το ΚΚΕ επιλέγει τη δημόσια, σκληρή, ιδεολογική και πολιτική αντιπαράθεση με την πολιτική σας και μέσα και κυρίως έξω από αυτήν την Αίθουσα, εκεί που κρίνονται, βέβαια, τα περισσότερα.

Ξέρετε, επίσης, ότι δεν υιοθετούμε εύκολα και αβασάνιστα αθλιότητες που αναπαράγονται ευρέως από δήθεν αθώες μονταζιέρες έως fake news και εκβιασμούς. Άλλοι είναι αυτοί που έχουν αυτήν την αθλιότητα ως δεύτερη φύση τους. Κάποιους τους ξέρετε πολύ καλά μάλιστα, κύριε Μητσοτάκη.

Διαβάζω ανάρτηση στενού συνεργάτη, Βουλευτή σας, όχι κάποιου troll, αλλά του Βουλευτή σας, του κ. Λαζαρίδη, που πριν λίγες μέρες το έκανε αυτό. Είναι μια ανάρτηση βγαλμένη από τον βούρκο του ναζιστικού χρυσαυγιτισμού.

Έγραψε, λοιπόν, αυτός ο ανεκδιήγητος τύπος: «Πραγματικότητα είναι ότι τον κίναιδο και παιδεραστή Άρη Βελουχιώτη τον είχαν οι Υπουργοί του ΣΥΡΙΖΑ στο γραφείο τους». Μάλιστα, παρέπεμπε και σε σχετικό άρθρο ο Βουλευτής σε γνωστό διαδικτυακό σκουπιδότοπο. Είναι και ψαγμένος εκτός από ψεκασμένος, τρομάρα του. Να τον χαίρεστε! Τόλμησε να βάλει στο στόμα του τον ήρωα της μεγαλειώδους Εθνικής Αντίστασης κατά της ναζιστικής γερμανικής κατοχής, που το άγαλμά του κοσμεί την πόλη της Λαμίας και το όνομά του είναι θρύλος και τραγουδήθηκε από όλο το λαό μας, πλην φασιστών και ταγματασφαλιτών.

Σας διαβάζω τι είπε άλλος Βουλευτής σας στις 17 Νοεμβρίου του 2020 για την εκδήλωση της επετείου του Πολυτεχνείου: «Χίλιοι πεντακόσιοι επίδοξοι δολοφόνοι του ΚΚΕ», είπε αναφερόμενος στην εκδήλωση που έγινε τότε και με όλα τα μέτρα προστασίας. Έβαλε και την Κοινοβουλευτική Ομάδα του ΚΚΕ μέσα, η οποία συμμετείχε εκεί σύσσωμη. Θαυμάστε, λοιπόν, ποιότητα δημοσίου νεοδημοκρατικού λόγου. Αυτά, αλήθεια, πώς τα λέτε εσείς; Οχετό, κατήφορο, μήπως πολιτικό λόγο και άποψη; Πείτε μας πώς τα χαρακτηρίζετε. Αν δεν τα καθοδηγείτε άμεσα, τα ανέχεστε και τα καλλιεργείτε.

Η Νέα Δημοκρατία έχει ποτίσει χρόνια τώρα όλο αυτόν τον βούρκο, ιδιαίτερα μέσω των μηχανισμών της στα μέσα κοινωνικής δικτύωσης. Λουστείτε τα λοιπόν, τώρα, γιατί δεν μπορεί να μην ξέρετε ποιοι επιστρατεύουν άθλια, ρατσιστικά, μισαλλόδοξα σχόλια στα κοινωνικά δίκτυα. Όλο και περισσότερα στελέχη σας καταφεύγουν σε τέτοιες αθλιότητες για να «τσιμπήσουν» ένα κομμάτι που έχει μείνει πολιτικά άστεγο, μετά την καταδίκη της εγκληματικής οργάνωσης της ναζιστικής Χρυσής Αυγής. Αλλά αυτό δεν είναι δικαιολογία. Ντροπή και καταισχύνη σας είναι που επιλέγετε τέτοια τακτική. Για να μην μιλήσουμε για τα ανώνυμα και τα επώνυμα troll σας και τις αθλιότητες που επιστρατεύουν. Μην σας πιάνει, λοιπόν, ο πόνος τώρα για τα troll του ΣΥΡΙΖΑ, που έχουν copy-paste έτσι κι αλλιώς τον «αυριανισμό» κι αυτοί, ο οποίος πάντα είχε ειδικά το ΚΚΕ και τη συνεπή Αριστερά στο στόχαστρο.

Η αηδία και η αποστροφή που αισθάνεται αρκετός κόσμος από τον χαρακτήρα που παίρνει η μεταξύ σας αντιπαράθεση είναι ισότιμη με την αηδία που νιώθει για τα γεγονότα που βγαίνουν στην επιφάνεια.

Θα αναρωτηθεί ίσως κάποιος, όποιος μπορεί να αντέξει να δει τη συζήτηση στη Βουλή, γιατί τόση σήψη και δυσωδία. Ειλικρινά σας λέμε ότι εμάς δεν μας κάνει πλέον καμμία εντύπωση, γιατί όσο ανάμεσα στους δύο πόλους αυτού του αστικού πολιτικού συστήματος υπάρχει τόσο μεγάλη προσέγγιση σε κρίσιμα ζητήματα για το παρόν και το μέλλον του λαού, τόσο θα καταφεύγετε στην αντιπαράθεση του βούρκου. Και, βέβαια, είστε πάλι εσείς οι ίδιοι, όσοι επιλέγετε τον βούρκο να επιστρατεύετε και τα ΜΑΤ, την καταστολή, τον αυταρχισμό, την τρομοκρατία και τη συκοφαντία, αξιοποιώντας τους γνωστούς «παπαγάλους» όταν κάποιοι σηκώνουν κεφάλι, όταν κάποιοι αντιστέκονται και διαδηλώνουν με τα σωματεία τους, τους φορείς τους, τους φοιτητικούς τους συλλόγους, τα μαθητικά τους συμβούλια.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Μια κουβέντα μόνο γι’ αυτό το θέμα. Μη διανοηθείτε στο όνομα δήθεν της ρύθμισης του δημόσιου διαλόγου να επιχειρήσετε να επιβάλετε μέτρα περιορισμού της φωνής των συνδικαλιστικών οργανώσεων, των πολιτικών κομμάτων, των εντύπων που ασκούν ουσιαστική, σκληρή μεν αλλά καθαρή και έντιμη κριτική στην αντιλαϊκή πολιτική σας και στους διάφορους συμμάχους σας στην Ευρωπαϊκή Ένωση, στο ΝΑΤΟ. Και ξέρετε πολύ καλά ότι αυτή η κριτική δεν έχει σχέση με καμμία υπόγα ούτε με καμμία παράγκα. Διότι τελικά ό,τι φέρνετε ως πλαίσιο για να αντιμετωπίσει υπαρκτά προβλήματα –αλίμονο- οδηγεί μονίμως σε φίμωση ή σε κάποιο είδος φίμωσης. Δεν είμαστε γενικά ενάντια στη θέσπιση κανόνων, αλλά στους κανόνες που φτιάχνουν οι κυβερνήσεις σας -και η δική σας- δεν έχουμε απολύτως καμμία εμπιστοσύνη.

Προειδοποιούμε πως σε φίμωση τελικά θα οδηγήσουν και οι κώδικες δεοντολογίας που επεξεργάζεστε -αυτό να το ξέρει ο ελληνικός λαός- εκεί που οδήγησε και ο διαδικτυακός και καλλιτεχνικός τρομονόμος που επικυρώσατε μια βδομάδα πριν για την τέχνη και το οπτικοακουστικό περιεχόμενο, δηλαδή σχεδόν για κάθε ανάρτηση μη αρεστή σε εσάς που μπορεί να υπάρξει στο διαδίκτυο. Και μην αρχίσετε πάλι να λέτε ότι το ΚΚΕ βλέπει φαντάσματα, γιατί με αυτό το ευρωενωσιακό νομοθετικό πλαίσιο που έχει την υπογραφή και των δυο σας -και της Νέας Δημοκρατίας και του ΣΥΡΙΖΑ- πριν μια βδομάδα στην Ισπανία φυλακίστηκε καλλιτέχνης γιατί με τους στίχους του πρόσβαλε, λέει, τη μοναρχία, τον βασιλιά και τη βασίλισσα. Πού βρισκόμαστε; Στον μεσαίωνα;

Ναι, αυτά συμβαίνουν στην Ισπανία της προοδευτικής διακυβέρνησης, κύριε Τσίπρα. Λουστείτε τα κι εσείς, αφού άπλετη πολιτική στήριξη παρέχετε στους κυβερνώντες κεντροαριστερούς Ισπανούς φίλους σας.

Κυρίες και κύριοι, ο βούρκος που αναπαράγει τη βία σε βάρος των γυναικών και άλλων κοινωνικά ευάλωτων ανθρώπων, όσα αναπαράγουν το ρατσισμό δεν αποτελούν γενικά και αφηρημένα, όπως συχνά ακούγεται, μια κρίση των ανθρώπινων αξιών και της ηθικής της κοινωνίας μας. Πηγάζουν από το δίκαιο και τις αξίες που καλλιεργεί η σημερινή εκμεταλλευτική κοινωνία της καπιταλιστικής σαπίλας. Πηγάζουν από το δίκαιο αυτό του ανελέητου ανταγωνισμού, του ατομισμού. Είναι ο εγωιστικός τρόπος ζωής και σκέψης που γεννούν και την επιθετική αλαζονεία, την υποτίμηση της προσωπικότητας ενός ανθρώπου, ακόμα και τη βίαιη συμπεριφορά.

Γι’ αυτό και η ατομική προστασία, η καταγγελία και καταδίκη της πολύμορφης βίας μπορούν και πρέπει να είναι σήμερα στοιχεία της εργατικής, της λαϊκής νεολαιίστικης πάλης και όχι απομονωμένα ή σε αντιπαράθεση με αυτήν. Διότι το ατομικό θάρρος, η αντοχή απέναντι σε τέτοια φαινόμενα μπορεί να αναπτυχθεί μόνο στο έδαφος της συλλογικότητας, της συναδελφικότητας, της αλληλεγγύης, που είναι το πραγματικό δίχτυ ασφαλείας κάθε γυναίκας, κάθε νέας και νέου και ανεξάρτητα από σεξουαλικό προσανατολισμό.

Η ασπίδα προστασίας χτίζεται μέσα στον αγώνα, τον συλλογικό αγώνα για τις σύγχρονες κοινωνικές ανάγκες, με γενναία, συλλογική και ατομική αυτοκριτική και κριτική, με αναδιαπαιδαγώγηση και δημιουργία βήμα το βήμα του νέου ανθρώπου σε μια κοινωνία πραγματικά ελεύθερη αύριο και δημιουργική από κάθε άποψη, για να φθάσουμε, λοιπόν, σε μια κοινωνία που δεν θα χωράει ούτε τον φόβο, ούτε τον σεξισμό, ούτε τον ρατσισμό, ούτε τη βία, μια κοινωνία πραγματικά απαλλαγμένη από την εκμετάλλευση και από κάθε κοινωνική ανισότητα.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Κουτσούμπα.

Μέχρι να έρθει στο Βήμα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος, θα ήθελα να κάνω μια ανακοίνωση προς το Σώμα:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού και ρύθμιση θεμάτων διεθνούς αναπτυξιακής συνεργασίας και ανθρωπιστικής βοήθειας».

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Φαντάζομαι ότι είναι αυτονόητη η καταδίκη όλων γι’ αυτό που υπέστη ο κ. Αμυράς, με τα γνωστά που ξέρετε. Μπήκαν οι κουκουλοφόροι, του έσπασαν τα γραφεία. Πλέον έχει γίνει έθος αυτή η ιστορία και πρέπει να καταδικάζεται από όλα τα κόμματα, απ’ όπου κι αν προέρχεται η οποιαδήποτε βία είτε συμφωνούμε είτε διαφωνούμε ιδεολογικά ή πολιτικά με κάποιους.

Εγώ σήμερα θα κάνω κάτι που δεν τόλμησε κανείς πολιτικός Αρχηγός να κάνει. Θα κάνω αυτό που έπρεπε να κάνω, να ζητήσω συγγνώμη από όλους τους Έλληνες.

Ζητούμε συγγνώμη για τις αβλεψίες, τα λάθη και που αφήσαμε χώρο σε τέρατα, σε βρωμιάρηδες –το λέω ευθέως- να παίζουν με αθώες παιδικές ψυχές. Όλα αυτά που ακούμε για τον κ. Λιγνάδη, αν ισχύουν, είναι αηδιαστικά, είναι επαχθή, είναι ελεεινά, γιατί όλοι έχουμε παιδιά, άλλοι μπορεί να έχουν και εγγόνια ή ανίψια, αλλά πραγματικά εάν όσα φαίνεται ότι έκανε τα έκανε, ζητώ συγγνώμη εκ μέρους όλων των Ελλήνων και από τους Έλληνες.

Ζητώ συγγνώμη για ό,τι δεν κάναμε για τους αστέγους, οι οποίοι ακόμη και τώρα κοιμούνται έξω, μέσα στο κρύο.

Ζητώ συγγνώμη από τους φτωχούς που επί δεκαετίες η Ελλάς από μια χώρα με ευμάρεια, με χρήματα, οδηγήθηκε σήμερα μαθηματικά στο να έχει εκατοντάδες χιλιάδες νεόπτωχους, πάμπτωχους Έλληνες.

Ζητώ συγγνώμη για τα δώδεκα τελευταία χρόνια για όσα έκαναν ή δεν έκαναν οι κυβερνήσεις, τα εγκληματικά τους λάθη.

Ζητώ συγγνώμη για τον εγκλεισμό των Ελλήνων του τελευταίου έτους. Ζητώ συγγνώμη που ακόμα και τώρα φεύγουν νέα παιδιά από την Ελλάδα για το εξωτερικό, γιατί δεν μπορεί η πολιτεία να τους δώσει δουλειά. Ζητώ συγγνώμη για όσα κάνει ο Ερντογάν, ο «Χίτλερ», στο Αιγαίο και δεν υπάρχει ένας πολιτικός να υψώσει ανάστημα και να πει «μέχρι εδώ».

(Χειροκροτήματα από την πτέρυγα της Ελληνικής Λύσης)

Ζητώ συγγνώμη από τους Μακεδόνες που χαρίστηκε το ιερό όνομα της Μακεδονίας και κανείς δεν είπε συγγνώμη, αλλά πολλοί επαίρονται εδώ μέσα για μια περήφανη συμφωνία, όταν η συμφωνία είναι προδοτική.

Επειδή σήμερα ο Πρωθυπουργός ζήτησε να μιλήσουμε για την ποιότητα της δημοκρατίας και του δημοσίου διαλόγου, με έναν, θα έλεγα, βαρύγδουπο τίτλο -έτσι μας προσκάλεσε να μιλήσουμε- να του πω τι σημαίνει δημοκρατία. Ποια δημοκρατία; Για ποια δημοκρατία μιλάμε, κύριοι της Νέας Δημοκρατίας και κύριε Πρωθυπουργέ; Η δημοκρατία πεθαίνει καθημερινά στον τόπο που τη γέννησε, στην Ελλάδα μας, και τη «δολοφονείτε» εσείς. Θα σας το αποδείξω με στοιχεία. Ελέγχετε όλα τα μέσα ενημέρωσης. Στο πλαίσιο του δημοκρατικού διαλόγου -δεν θα πω από το Σύνταγμα- ορίζονται κανόνες μέσα από συγκεκριμένες νόρμες, οι οποίες επεβλήθησαν δεκαετίες, να εκπροσωπούνται όλα τα κόμματα στις τηλεοράσεις.

Θα σας πω μόνο για το διάστημα 15 Οκτωβρίου έως 6 Νοεμβρίου τι συνέβη στην ελληνική τηλεόραση, για τις παρουσίες σε κανάλια εθνικής εμβέλειας. Δεν βάζω την παρουσία των Υπουργών. Μιλάει για δημοκρατία η Κυβέρνηση. Ευχαριστώ τον κύριο Πρωθυπουργό, αλλά θα του αποδείξω με στοιχεία και με νούμερα ότι είναι ψευδεπίγραφη η δημοκρατία, η τηλεοπτική τουλάχιστον, για να μην πάμε στη συνολική έννοια της δημοκρατίας.

Νέα Δημοκρατία διακόσιες δέκα παρουσίες, άνευ των Υπουργών που έχουν γίνει -θα το πω ευθέως- συνεργάτες των δημοσιογράφων στα πρωινάδικα και βγαίνουν κάθε μέρα. ΣΥΡΙΖΑ ενενήντα, ΚΙΝΑΛ δεκαεννιά, Ελληνική Λύση τρεις. Οι τρεις αφορούν εμένα. Αυτό τους τελευταίους -επαναλαμβάνω- τρεις μήνες. Είναι στοιχεία που υπάρχουν και μπορείτε να τα βρείτε.

Κύριε Πρωθυπουργέ, δεν ξέρω ποσό σας ικανοποιεί αυτή η εκπροσώπηση. Νέα δημοκρατία 62% στα κανάλια. 62%! Μιλάμε για καθεστώτα Μαδούρο, μιλάμε για Βόρεια Κορέα, μιλάμε για Σοβιετική Ένωση και κομμουνιστικό καθεστώς επί Στάλιν. 62% παρουσία! ΣΥΡΙΖΑ 18%, ΚΙΝΑΛ 8,6%, ΚΚΕ 1,7%, Ελληνική Λύση 0,7%, ΜέΡΑ25 1,4%. Είναι δημοκρατία αυτό; Αυτό λέγεται «φίμωση και αφωνία της αντιπολίτευσης συνολικά». Για ποια δημοκρατία να συζητήσουμε σήμερα, κύριε Πρωθυπουργέ;

Φτάσαμε στο σημείο σήμερα να συμφωνώ, κύριε Πρωθυπουργέ, με τον «ΣΚΑΪ». Απορώ με τον εαυτό μου. Έφθασα σήμερα να συμφωνώ με τον «ΣΚΑΪ», κύριε Γεραπετρίτη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Να το δείτε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό να το δω. Να το δείτε εσείς, όμως, κυρίως. Διότι, κύριε Γεραπετρίτη, επί ενάμιση χρόνο εσείς προσωπικά, αφού μιλάτε εσείς, και η Νέα Δημοκρατία, το ΕΣΡ το έχει «λοβοτομημένο» με δύο λιγότερα μέλη. Γιατί δεν το βλέπετε εσείς; Δεν έχει μέλη. Το λέει ο «ΣΚΑΪ», το κανάλι του κ. Γεραπετρίτη και της Νέας Δημοκρατίας.

Επί πέντε λεπτά στο δελτίο ειδήσεων έλεγαν αυτά που έλεγε η Ελληνική Λύση επί ενάμιση χρόνο και η Νέα Δημοκρατία μιλάει για επιτελικό κράτος. Ποιο είναι το επιτελικό κράτος, κύριε Πρωθυπουργέ και κύριε Γεραπετρίτη, όταν επί ενάμιση χρόνο δεν μπορείτε να βρείτε δύο άτομα να βάλετε στο ΕΣΡ και να λειτουργήσει όπως το δικό σας κανάλι, της Νέας Δημοκρατίας, ο «ΣΚΑΪ» λέει; Άρα, λοιπόν, «στο σπίτι του κρεμασμένου δεν μιλάνε για σχοινί», κύριε Γεραπετρίτη.

Δεν θα πω για το περιβόητο δημοσίευμα στα «ΝΕΑ». Και περιμένω από τον Πρωθυπουργό να μου πει: Αυτό το μηχάνημα που πήρε η Ελληνική Αστυνομία και δημοσιεύτηκε στα «ΝΕΑ» είναι μηχάνημα για τη δημοκρατία, για να παρακολουθείτε το Viber και το WhatsApp; Πόσο κόστισε το λογισμικό; Ποιο είναι το λογισμικό; Είναι αυτό για το οποίο διώκεται διεθνώς η εταιρεία; Θα καταθέσω στα Πρακτικά τα σχετικά έγγραφα και θα περιμένω από τον Πρωθυπουργό μια απάντηση.

Είναι από το δημοσίευμα της εφημερίδας «ΤΑ ΝΕΑ». Είναι μία εφημερίδα δική σας. Πήρατε μηχάνημα -λέει- με ειδικό λογισμικό για να παρακολουθείτε το Viber και το WhatsApp. Πόσο δημοκρατικό είναι να παρακολουθούνται οι πολίτες; Λέω εγώ.

Τώρα ξέρω τι θα μου πει η Κυβέρνηση, ότι «δεν παρακολουθούμε τους πολίτες, παρακολουθούμε τους πράκτορες ή αυτούς που για την εθνική ασφάλεια της χώρας υπάρχει πρόβλημα». Αν θέλατε να γινόσασταν πιστευτοί, δεν θα βάζατε μέσα στην Ελλάδα τον κάθε λαθρομετανάστη που περνάει τα σύνορα με πλαστά στοιχεία, με χαρτιά και διαβατήρια. Διότι βάζετε τους πράκτορες μέσα στην Ελλάδα.

Δεν είναι τυχαίο ότι συνελήφθησαν τρεις Τούρκοι στον Ασπρόπυργο πριν από λίγες μέρες με όπλα στα χέρια τους, με πιστόλια κανονικά αμερικανικής κατασκευής, οι οποίοι είχαν αιτηθεί άσυλο πριν λίγους μήνες. Αυτά είναι αντιφατικά.

Θα πάμε τώρα στις ομιλίες των πολιτικών Αρχηγών. Ζητώ συγγνώμη και πάλι, γιατί το πολιτικό σύστημα είναι κατώτερο των περιστάσεων. Από όλες τις ομιλίες που άκουσα, κύριε Πρωθυπουργέ, και εσείς και ο κ. Τσίπρας κάνατε λαϊκίστικη -και το λέω ευθέως- προσωπική αντιπαράθεση διά επιχειρημάτων που δεν περίμενα να ακούσω. Δεν μιλήσατε καθόλου για τα αίτια του προβλήματος. Κάνατε σχολιασμό του αποτελέσματος. Εγώ θέλω ο πολιτικός να βρίσκει το αίτιο και να το θεραπεύει. Διότι με αυτά που μας είπατε εδώ δεν θεραπεύετε το αίτιο. Κάνατε σχολιασμό του αποτελέσματος.

Ζητώ συγγνώμη, λοιπόν, για όλες τις αθλιότητες των προηγούμενων ημερών από τον ελληνικό λαό, γιατί και ο ΣΥΡΙΖΑ και η Νέα Δημοκρατία χρησιμοποίησαν φωτογραφίες κομμένες και ραμμένες στο πλαίσιό τους. Site της Νέας Δημοκρατίας χρησιμοποίησε fake φωτογραφία του κ. Τσίπρα, ο όποιος απουσιάζει, με δίπλα τον Λιγνάδη. Το ίδιο έκανε και ο ΣΥΡΙΖΑ.

Αν, λοιπόν, έτσι νομίζετε ότι μπορούμε να οικοδομήσουμε τουλάχιστον σοβαρό πολιτικό λόγο και πολιτική αντιπαράθεση, κάνετε λάθος. Διότι έτσι φτάσαμε στο σημείο να αλληλοκατηγορούνται τα δύο μεγαλύτερα κόμματα του ελληνικού Κοινοβουλίου για εμπλοκή, αυτουργία ή εκούσια ή ακούσια εμπλοκή τους σε υποθέσεις παιδοβιασμών. Διότι οι αλληλοκατηγορίες αυτό άφηναν να εννοηθεί. Πώς θα γίνουμε, λοιπόν, πιστευτοί όταν ο ΣΥΡΙΖΑ μου βγάζει φωτογραφίες χωρίς αποδείξεις ότι ο Πρωθυπουργός είναι φίλος παιδοβιαστών και αφήνει υπονοούμενα κι όταν τα troll της Νέας Δημοκρατίας κάνουν το αντίστοιχο με τον κ. Τσίπρα; Τι δημοκρατία είναι αυτή; Δεν ξέρω αν πρέπει να βρούμε «φίλτρα». Για μένα η αυτολογοκρισία σε τέτοιες περιπτώσεις είναι το μείζον. Όχι λογοκρισιακή πολιτική.

Εδώ, ειλικρινά το λέω αυτό, λέχθηκαν άθλια πράγματα. Έχω μπροστά μου τις φωτογραφίες για να μην νομίζετε ότι λέω ό,τι θέλω. Η μια φωτογραφία είναι του site του ΣΥΡΙΖΑ που βγάζουν εδώ στην Ευρωβουλή τον κ. Λιγνάδη. Το είπε και ο Πρωθυπουργός για φωτογραφία ότι πήγε ο Λιγνάδης. Εδώ έχω φωτογραφία από το site της Νέας Δημοκρατίας που έχει κάνει κρεσέντο. Εδώ κοιτάξτε. Αυτό είναι αθλιότητα. Ο κ. Τσίπρας και δίπλα ο κ. Λιγνάδης. Δεν υπάρχει τέτοια φωτογραφία. Είναι κολάζ. Είναι κολάζ, κύριε Πρωθυπουργέ.

Ακούστε λίγο για να καταλάβετε. Αυτά πρέπει όλοι να τα καταδικάσουμε -και οι μεν και οι δε, όλοι μας- αν θέλουμε να γίνουμε πιστευτοί, κύριε Γεραπετρίτη. Αλλιώς θα πάρουμε ό,τι πιο βρώμικο υπάρχει στη φαρέτρα του καθενός, λάσπη, βούρκο, ψέματα, χυδαιότητες για να πολεμάμε ο ένας τον άλλον, την ώρα που οι Τούρκοι κάνουν «πάρτι» στο Αιγαίο.

Εγώ θέλω να το πω ευθέως. Η Ελληνική Λύση δεν μπήκε στο ελληνικό Κοινοβούλιο για να κάνει λαϊκίστικη πολιτική για τις ψήφους. Μπήκαμε για να κάνουμε πολιτική λογική και αντιπολίτευση λογική! Τίποτα άλλο!

(Χειροκροτήματα από την πτέρυγα της Ελληνικής Λύσης)

Κύριε Πρωθυπουργέ, κάνατε, όμως, μερικά λάθη κατά τη διάρκεια της ομιλίας σας. Μιλούσατε συνεχώς για σεξουαλική βία. Το έκαναν και οι υπόλοιποι. Όχι, κύριε Πρωθυπουργέ. Ο παιδοβιασμός είναι άλλο πράγμα. Και ειλικρινά, να ξεκαθαρίσουμε έννοιες και όρους εδώ μέσα. Από πού και ως πού, κύριε καθηγητά μου, παιδεραστής ο βιαστής ενός παιδιού; Είναι εραστής του παιδιού; Ή ο παιδόφιλος είναι φίλος του παιδιού; Όχι. Λέγεται παιδοβιασμός. Η ελληνική γλώσσα είναι ξεκάθαρη. Παιδόφιλος είναι ο φίλος του παιδιού. Είναι παιδοβιαστές, είναι τέρατα και δεν τους αξίζει καμμία αντιμετώπιση από εμάς θετική! Είναι παιδοβιαστές!

Και το λέω αυτό διότι τώρα μαθαίνω ξαφνικά ότι επιχειρείται μια περίεργη κατάσταση. Εξαφανίζονται -λέει- οι μάρτυρες, εξαφανίζονται οι παθόντες. Στο τέλος θα πουν ότι έφταιγαν και τα ανήλικα, κύριοι συνάδελφοι. Έβαλαν κι έναν γνωστό δικηγόρο που κάνει το κρέας ψάρι εύκολα ή κάνει το άσπρο μαύρο και θα κατηγορηθούν και για ψευδορκία αυτοί που κατήγγειλαν τα όσα κατήγγειλαν.

Γιατί; Θα σας πω εγώ. Έγιναν αβλεψίες. Έγιναν χονδροειδείς αβλεψίες, οι οποίες επαναλαμβάνω ότι είναι θέμα της αστυνομίας και της δικαιοσύνης. Δεν θέλω να πιστεύω ότι είναι θέμα Κυβερνήσεως. Δεν μπορεί να μην κάνεις κατάσχεση του υπολογιστή στο σπίτι του. Δεν μπορεί να μην του παίρνεις το κινητό του.

Τα λέω αυτά γιατί ακούγοντας αυτά ο κόσμος αρχίζει όχι να έχει ενδοιασμούς, αλλά αρχίζει να πιστεύει ότι κάποιοι θέλουν να συγκαλύψουν την ιστορία και φταίμε όλοι μας. Εγώ δεν θα μπω σε αυτήν τη λογική τού να φταίω και εγώ για τα εγκληματικά λάθη κάποιων.

Εδώ έχουμε το εξής απίστευτο. Ο ένας εξαπατήθηκε. Η κ. Μενδώνη. Ο Πρωθυπουργός μας είχε αυταπάτες. Με αυταπάτες και εξαπατημένους δεν μπορείς να κυβερνήσεις. Δεν γίνεται να κυβερνάς! Δεν μπορείς!

Θα πω, λοιπόν, και μερικές αλήθειες. Ειλικρινά για την κ. Μενδώνη, κύριε Πρωθυπουργέ, εγώ θα έλεγα ότι αν υπήρχε πολιτική ευθιξία, έπρεπε να παραιτηθεί. Δεν είναι πολιτικό πρόσωπο θα μου πείτε. Εντάξει, είναι υπηρεσιακός παράγοντας που την κάνατε Υπουργό.

Βγαίνετε, όμως, κύριε Πρωθυπουργέ, και λέτε ότι έχει τη στήριξη και πολλών Υπουργών σας και πολλών διανοούμενων. Θα σας πω ότι μεταξύ αυτών των διανοουμένων είδα κάνα δυο ονόματα περίεργα, κύριε Πρωθυπουργέ. Δεν θα πω το όνομα. Θα πω, όμως, τι έλεγε για τη Συμφωνία των Πρεσπών. Η κ. Σώτη Τριανταφύλλου, μία εξ αυτών που υπέγραψαν την επιστολή, που την καταθέσατε, κύριε Πρωθυπουργέ, εσείς στα Πρακτικά, ήταν υπέρ της Συμφωνίας των Πρεσπών. Και επικαλείστε ονόματα ανθρώπων που είναι υπέρ της Συμφωνίας των Πρεσπών ότι στηρίζουν τη Μενδώνη; Διακρίνω μία αντιφατικότητα στο επιχείρημα, γιατί ξέρω ότι η Νέα Δημοκρατία, κύριε Πρωθυπουργέ, ουδέποτε ήτο υπέρ της Συμφωνίας των Πρεσπών. Εκτός και αν ήταν και λέτε ψέματα πάλι. Γιατί τώρα, αν δεν είστε πραγματικά υπέρ της Συμφωνίας των Πρεσπών, πρέπει να φέρετε την εξεταστική επιτροπή.

Πάμε στο επόμενο. Είπατε, επίσης, ότι βοήθησε η κ. Μενδώνη Υπουργούς για να απεμπλακούν τα έργα. Να σας πω εγώ, κύριε Πρωθυπουργέ, τι έκανε η κ. Μενδώνη ως γενική γραμματέας στο Υπουργείο και Υπουργός. Μην ξεχνάτε ότι είναι άνθρωπος του κ. Βενιζέλου η κ. Μενδώνη. Υπάρχει μια σχέση της Κυβέρνησης με τον κ. Βενιζέλο ιδιαίτερης λαγνείας. Το γνωρίζουμε αυτό. Δεν έχει σημασία όμως.

Πάμε στην ουσία. Το 1997 ως γενική γραμματέας του Υπουργείου σταματάει τις ανασκαφές στα Στάγειρα η κ. Μενδώνη. Το 2002 μπάζωσε τον τάφο της Αρχαίας Πελλάνας στη Λακωνία. Ψάξτε λίγο το θέμα. Και πώς το μπάζωσε με εντολή της; Με χαλίκια. Ως ιστορικός γνωρίζω ότι το χαλίκι κάνει ζημιά στο ταφικό μνημείο. Το κατήγγειλε ο αρχαιολόγος κ. Σπυρόπουλος, ο άνθρωπος που έκανε την ανασκαφή στην περιοχή. Το 2011 μπάζωσε τον Βωμό των Δώδεκα Θεών. Το 2013 μπάζωσε το ναό Θρώνακος Απόλλωνα. Θα πει ότι το έκανε για σωστική κατασκευή. Είναι ψέμα. Ψευδέστατο. Ενέκρινε καταστροφές χώρων στην Κωλιάδα Άκρα στον κ. Λάτση. Το 2020 ενεπλάκη σε μεταφορά αρχαιοτήτων από τον σταθμό Βενιζέλου. Το γνωρίζω το θέμα. Έγκλημα γίνεται στην περιοχή. Το προσπερνάμε.

Φτάνουμε, λοιπόν, πριν από κάνα εξάμηνο και τσιμεντώνει την Ακρόπολη. Τσιμέντο στην Ακρόπολη! Και δεν είναι μόνο το τσιμέντο. Μετά από είκοσι, είκοσι πέντε μέρες πλημμύρισε. Και ήρθε ο Πρωθυπουργός εδώ να πει ότι έκανε δουλειά με την Ακρόπολη γιατί μπορούν να πηγαίνουν τα άτομα με ειδικές ανάγκες. Συγγνώμη, σαφώς και πρέπει τα άτομα με ειδικές ανάγκες να μπορούν να πάνε εκεί. Της έδωσαν μελέτη, συγκεκριμένη, κατατεθειμένη, όπως κάνουν οι Ιταλοί στη Ρώμη, όπως κάνουν οι Ιταλοί στους αρχαιολογικούς χώρους τους, χωρίς τσιμέντο. Τσιμέντο στην Ακρόπολη ούτε οι Τούρκοι δεν έβαλαν. Είχαν ένα ειδικό κονίαμα στην αρχαιότητα οι Τούρκοι. Το έλεγαν με έναν ειδικό τρόπο όσοι ξέρετε από ιστορία. Το λέω για να καταλάβετε ότι δεν μπορείτε να λέτε ότι έκανε καλά η Μενδώνη. Δάνεισε αρχαιότητες επί δεκαετίες. Οι τουρκικές αρχές έκαναν ανασκαφές στη Μικρά Ασία από Πόντο μέχρι Ζεύγμα και το ελληνικό Υπουργείο της κ. Μενδώνη επενδύει 50 εκατομμύρια σε τεκέδες. Αν η Νέα Δημοκρατία επαίρεται για το έργο της Μενδώνη, να πω ότι κάτι δεν πάει καλά. Κάτι δεν πάει καλά.

Κυρίες και κύριοι συνάδελφοι, μετά από όλα αυτά που ανέφερα πρέπει να δούμε λίγο πραγματικά τι κράτος φτιάξατε. Από το 1974 μέχρι σήμερα φτιάχτηκε μια νεο-Ελλάδα, όχι Ελλάδα, όχι η Ελλάδα όπως τη θέλουμε όλοι μας. Φτιάχτηκε μια πολιτεία σαθρή και όχι στιβαρή. Φτιάχτηκε μια πολιτεία χωρίς εθνικό ήθος. Είναι σημαντικό να έχει μια πολιτεία και οι πολίτες της εθνικό ήθος.

Ακούω τώρα εδώ μέσα να βγαίνει πρώην Υπουργός και να λέει «Λευτεριά στον Κουφοντίνα!». Είναι μια ιδεολογική αντίληψη. Ένας κατά συρροήν δολοφόνος έχει ανθρώπινα δικαιώματα, λένε, «Λευτεριά στον Κουφοντίνα!». Εάν άκουγα όμως και «Λευτεριά στην Κύπρο!», «Λευτεριά στη Βόρειο Ήπειρο!» να πω ότι εν πάση περιπτώσει κάτι πάει καλά.

(Χειροκροτήματα από την πτέρυγα της Ελληνικής Λύσης)

Δεν μπορώ να ακούω έννοιες και εκφράσεις που δεν συνάδουν με το εθνικό ήθος. Φτιάξατε μια πολιτεία εθνικά λοβοτομημένη και ηθικά ξεπεσμένη. Φτιάχτηκε αυτή η πολιτεία από το ’74 μέχρι σήμερα, δίχως αγωγή, δίχως σεβασμό, δίχως ιδανικά και δίχως αξίες. Υπάρχουν Βουλευτές εδώ μέσα που ψάχνουν μειονότητες σε όλη την Ελλάδα, αν υπάρχουν μειονότητες, κύριοι συνάδελφοι. Βουλευτές του ελληνικού Κοινοβουλίου. Δεν τολμάνε όμως οι ίδιοι oι Βουλευτές να μιλήσουν για την ελληνική μειονότητα στη Βόρειο Ήπειρο. Δεν τολμάνε να πουν το παραμικρό!

(Χειροκροτήματα από την πτέρυγα της Ελληνικής Λύσης)

Δεν τολμάνε να πουν για την ελληνική μειονότητα στα Σκόπια, που ο ίδιος ο Γκλιγκόροφ ανέφερε πέντε φορές στις συνεντεύξεις του. Δεν τολμάμε να μιλήσουμε για την πολιτισμική μειονότητα στη Μεγάλη Ελλάδα στην Ιταλία. Ψάχνουν όμως μειονότητες λέει. Τουρκικές μειονότητες, σλαβομακεδονικές. Ό,τι τους κατέβει στο κεφάλι!

Φτιάχτηκε μια πολιτεία σε πλήρη σήψη και φαίνεται τα τελευταία χρόνια, μια πολιτεία που νοιάζεται μόνο για την εξουσία και την καρέκλα. Και το βλέπει και ο πολίτης, ξέρετε, αυτό. Δεν είναι κάτι που το λέω εγώ έτσι αφηρημένα. Δεν είναι, όμως, πολιτεία η οποία υπηρετεί τον λαό, που υπηρετεί την πατρίδα, το έθνος, τα ιδανικά και τις αξίες.

Φτιάχτηκε μια πολιτεία δίχως καλλιέργεια κοινωνικής αλληλεγγύης. «Έλα μωρέ, τι με νοιάζει εμένα;», είναι η λαϊκή μας έκφραση. «Εγώ θα σώσω την πατρίδα; Έχω Πρωθυπουργό, θα μου τη σώσει μόνος του». Δεν γίνεται έτσι. Θα του κάνουμε την κριτική, θα του κάνουμε προτάσεις, θα υποβοηθήσουμε, θα είμαστε απέναντι, αλλά πρέπει να καταλάβουμε κάτι. Φτιάξαμε μια πολιτεία αναξιοκρατίας, μια πολιτεία κομματικών βολεψάκηδων. Αυτή είναι η πραγματικότητα. Μια πολιτεία όπου ο ένας θέλει να φάει τον άλλον για την καρέκλα και την εξουσία.

Πολιτεία δίχως αρίστους, κύριε Πρωθυπουργέ, δυστυχώς για εσάς, αλλά με αρεστούς βλέπε ΕΡΤ, βλέπε ΔΕΔΔΗΕ, και δεκάδες διευθυντές που ξαφνικά τους «φορέσατε» από πάνω μόνο και μόνο για να βολέψετε πραιτοριανούς.

Φτιάχτηκε μια πολιτεία που τα παιδιά μας οδηγούνται στα αδιέξοδα των πανεπιστημίων χωρίς εργασιακή ελπίδα. Φτιάχτηκε μια πολιτεία συναλλαγών φοιτητών με καθηγητές, και αν λέω ψέματα ας με διαψεύσουν, σε επίπεδο εργασιών, κομματικών επιλογών, συναλλαγών με εκλογή πρυτάνεων που οι φοιτητές είναι όμηροι του οποιουδήποτε πολιτικού κόμματος για να περάσουν τα μαθήματα.

Φτιάχτηκε μια πολιτεία που η δικαιοσύνη εξαρτάται από τα κόμματα, τα οποία νομοθετούν με έναν σκοπό ό,τι έγκλημα και να κάνουν, ό,τι παρανομία και να κάνουν οι πολιτικοί να υπάρχει και η παραγραφή και η αθώωση διά νόμου, βλέπε ασυλία τραπεζιτών. Αυτοί κάνουν κατασχέσεις στα σπίτια των Ελλήνων. Ασυλίες, όμως, έχουν. Επίσης, δεν μπορεί να φοβίζονται δικαστές στη χώρα μας επειδή το κόμμα διαφωνεί μαζί τους.

Φτιάχτηκε μια πολιτεία που στον στρατό και στην αστυνομία ανελίσσονται οι κομματικοί σας φίλοι από το 1974 με συνέπεια άξιοι αξιωματικοί να φεύγουν και να τους αφήνετε στη γωνία και δυστυχώς κάποιοι λίγοι ανάξιοι να εμπλέκονται και να διαπλέκονται με ολιγάρχες, με ανθρώπους της μπόχας, της μαφίας και της Κόζα Νόστρα ακόμα και με το οργανωμένο έγκλημα. Είναι λίγοι, αλλά υπάρχουν και αυτοί. Όλοι αυτοί διαπλέκονται με την κακή εξουσία, με την κακή κομματική έννοια της εξουσίας.

Φτιάχτηκε μια Ελλάδα ηττοπαθής, μια Ελλάδα που είναι υποχωρητική όταν η Τουρκία του Χίτλερ-Ερντογάν παραβιάζει κάθε έννοια διεθνούς δικαίου, παραβιάζει το Αιγαίο, διακορεύει, βιάζει την υφαλοκρηπίδα μας και εμείς δεν μιλάμε. Μια Ελλάδα που ανέχεται τον βιασμό της. Αυτή είναι η Ελλάδα της Μεταπολιτεύσεως και πρέπει να την αλλάξουμε.

Φτιάχτηκε μια Ελλάδα της αδικίας. Δίνετε 500 ευρώ, κύριε Πρωθυπουργέ, σε κάθε λαθρομετανάστη και στους Έλληνες κάνετε κατασχέσεις. Τους παίρνετε τα σπίτια για 1.000 ή 2.000 ευρώ. Η Κομισιόν, χθες, με δική της απόφαση πιέζει περαιτέρω για πλειστηριασμούς και κατασχέσεις.

Αυτή είναι η Ελλάδα που οραματιζόσασταν, ως μεταρρυθμιστής, κύριε Πρωθυπουργέ; Φαντάζομαι πως όχι.

Φτιάχτηκε μια Ελλάδα που αιμορραγεί καθημερινά ακατάσχετα. Μια Ελλάδα δυστυχώς η οποία παραπαίει από τα δικά μας λάθη, βάζω και εμένα μέσα. Και κατηγορώ, κύριε Πρωθυπουργέ, όλο το πολιτικό σύστημα, κατηγορώ και εμένα. Φτιάξαμε μια νέο-Ελλάδα, όχι την Ελλάδα.

Θέλουμε μια τετραετία για να ξανακάνουμε την Ελλάδα Ελλάδα, τη νέο-Ελλάδα σας Ελλάδα, για να ξανακάνουμε την Ελλάδα ελληνική. Αυτό ζητάει η Ελληνική Λύση, μια τετραετία.

(Χειροκροτήματα από την πτέρυγα της Ελληνικής Λύσης)

Και επίσης, για τις παραιτήσεις των Υπουργών, ψάχνω να βρω πότε παραιτήθηκε τελευταία φορά Υπουργός στην Ελλάδα και δεν μπορώ να το βρω. Διάβαζα προχθές στην Εσθονία ότι η Υπουργός Παιδείας, κύριε Πρωθυπουργέ, παραιτήθηκε γιατί πήγε τα παιδιά της μέσα στο κρύο με το κρατικό αυτοκίνητο στο σχολείο.

Αυτό ήθελα να καλλιεργήσετε, κύριε Πρωθυπουργέ, στους Υπουργούς, εσείς, ως νέος πολιτικός, την πολιτική ευθιξία. Αυτό ήθελα να τους εμφυσήσετε εσείς, ως ηγέτης της παρατάξεώς σας. Αυτό πρέπει να τους πείτε.

Δεν θα πω ότι μπούκαρε η αστυνομία στον Υπουργό Οικονομικών στην Αυστρία γιατί είχε πάρει κάτι δωρεές 10.000-20.000 ευρώ από εδώ και από εκεί. Αυτό σημαίνει πολιτική ευθιξία.

Μην κοροϊδεύουμε τον κόσμο και κάνουμε σαν τον Ναπολέοντα, κύριε Πρωθυπουργέ. Ο Ναπολέων έλεγε το εξής: «Όταν κάνεις ένα λάθος δεν λες έκανα λάθος. Επιμένεις στο λάθος για να πειστούν ότι δεν έκανες λάθος». Η ιστορία της Μενδώνη ήταν ένα πολιτικό λάθος. Δεν μιλώ για τα υπόλοιπα, είναι θέμα της δικαιοσύνης, είναι θέμα δικαστικό. Έγιναν, όμως, και εκεί λάθη με τα κινητά, με τους υπολογιστές.

Κύριε Πρωθυπουργέ, ηγείστε ενός κόμματος οικογενειαρχών, ένα κόμμα που έλεγε για την πατρίδα και τη θρησκεία, ένα κόμμα όμως, που δεν έχει πλέον ιδεολογική πυξίδα. Θέλετε να κάνετε, λέει, άνοιγμα δεξιά και αριστερά. Θέλω να ακούσει ο ελληνικός λαός, κύριοι συνάδελφοι, γιατί κατηγορώ τη Νέα Δημοκρατία.

Άλλαξε τον Ποινικό Κώδικα τον Νοέμβριο του 2019. Η νομοθεσία που αφορά στους παιδοβιαστές, είναι τόσο ελαστική που σε τρία χρόνια βγαίνουν έξω, κύριοι συνάδελφοι. Μάξιμουμ δέκα λέει, αλλά σε τρία, τέσσερα χρόνια είναι έξω. Αν, πραγματικά, θέλετε να κάνετε νομοθεσία αποτροπής, όχι δρακόντειους νόμους, θα σας πω τι έλεγε ο δικός σας ο ηγέτης, ο γενάρχης της παρατάξεώς σας για μία άλλη περίπτωση: Όταν λέμε ισόβια, θα είναι ισόβια! Δεν θα ξαναδεί ο παιδοβιαστής στον ήλιο, μοίρα! Τέλος!

(Χειροκροτήματα από την πτέρυγα της Ελληνικής Λύσης)

Αυτό, ναι. Σας το λέγαμε από τότε. Φωνάζαμε. Δεν το αλλάξατε.

Θέλω, όμως, να πω και κάτι ακόμα. Κύριε Πρωθυπουργέ, κάνετε λάθη. Ψήφισε η Νέα Δημοκρατία, μαζί με τον ΣΥΡΙΖΑ -ακούτε το οικτρό, για να καταλάβετε- να μπορεί ένα δεκαπεντάχρονο παιδί να αλλάζει φύλο. Το λέω για να το ακούσουν οι ψηφοφόροι της Νέας Δημοκρατίας, οι οικογενειάρχες. Ένα δεκαπεντάχρονο μπορεί να αλλάζει φύλο! Μπορεί.

Και να σας πω το εξής: Ακούστε τη χώρα την ελληνική του παραλογισμού, κύριε Πρωθυπουργέ, και αν μου πείτε ότι είναι λογικά αυτά που ακούτε, εγώ ειλικρινά σας βγάζω το καπέλο. Δεκαπέντε ετών μπορείς να αλλάξεις φύλο και να κάνεις σεξ με έναν ομόφυλό σου, δεκαεπτά ετών ψηφίζεις, δεκαοκτώ ετών οδηγείς μοτοσυκλέτα και είκοσι ενός ετών πηγαίνεις στο καζίνο. Δηλαδή, αλλάζω φύλο στα δεκαπέντε, αλλά στα είκοσι ένα πηγαίνω στο καζίνο. Στα δεκαεπτά ψηφίζω και στα δεκαοκτώ παίρνω μοτοσυκλέτα. Τι κράτος είναι αυτό; Τι νομικό Δίκαιο είναι αυτό; Τι πλαίσιο νομικό είναι αυτό;

Και αυτό το λέω, γιατί όταν βγαίνει το Πανεπιστήμιο του New Jersey και λέει ότι το παιδί δεν μπορεί στα δεκαπέντε να επιλέγει την αλλαγή του φύλου του, η Νέα Δημοκρατία, το κόμμα των παραδόσεων, των αξιών, ψήφισε στα δεκαπέντε τους τα παιδιά να αλλάζουν φύλο.

Διαφωνώ κάθετα -κάθετα!- όχι γιατί είμαι ορθόδοξος. Το να επιλέγει ο καθένας στο κρεβάτι του αυτό που θέλει, επιλογή του είναι. Μιλήστε μου, όμως, τώρα για ευθύνες δεκαπεντάχρονων, όταν ακούω στα κανάλια «ο παιδόφιλος, ο παιδεραστής με το δεκατετράχρονο, με το δεκαπεντάχρονο». Δεν μπορείς να του λες «άλλαξε φύλο στα δεκατέσσερα, δεκαπέντε», αλλά μετά να λες «παιδόφιλος». Υπάρχει αντίφαση.

Δεν θα πω τις ποινές. Θα πω μόνο, για να ακούσει ο ελληνικός λαός, κάτι, γιατί θέλω να κλείσω νωρίς, διότι απ’ ό,τι ξέρω ο Πρωθυπουργός βιάζεται και θέλω να σεβαστώ το χρόνο του. Δεν θα πω, λοιπόν, τις ποινές. Όχι. Πείτε μου, όμως, εσείς, κύριε Πρωθυπουργέ, ως πατέρας, ποια είναι η ποινή για έναν παιδοβιαστή. Ποια είναι η ποινή; Ποια ποινή αξίζει σε ένα τέτοιο τέρας;

Και να ρωτήσω και κάτι ακόμα: Ένα κόμμα αρχών, ένα κόμμα παραδόσεων πείτε μου εσείς, κύριε Πρωθυπουργέ, τι δουλειά έχει στα gay prides -πείτε μου εσείς- όπου εκεί εγώ με τα ίδια μου τα μάτια είδα παιδάκια δεκάχρονα και εντεκάχρονα να κυκλοφορούν. Πείτε μου εσείς για ποιο λόγο.

Επίσης, υπάρχει μία ρήση, κύριε Πρωθυπουργέ, με την οποία συμφωνώ. Το τι κάνει στο κρεβάτι του κάποιος, κύριε Πρωθυπουργέ, δεν μας απασχολεί και δεν πρέπει να μας απασχολεί. Όμως, αν το κάνεις με δεκαπεντάχρονα και δεκατετράχρονα μας απασχολεί. Είναι η ουσία της διαφοράς μας. Και ως ορθόδοξος χριστιανός εγώ μπορώ να διαφωνώ με την επιλογή κάποιου. Δεν θα του επιβάλλω, όμως, σώνει και καλά ότι η δική μου επιλογή είναι η δικαία και η δική του η άδικη. Μη μας επιβάλλετε το διαφορετικό με το ζόρι. Δεν γίνεται. Διαφορετικότητα, διαφορετικότητα, διαφορετικότητα!

Επίσης, ποιος δίνει χρήματα στα περιβόητα gay prides; Δεν θα πω ο Σόρος. Οι δήμοι δίνουν, η Νέα Δημοκρατία ως Κυβέρνηση και ο ΣΥΡΙΖΑ.

Κύριε Πρωθυπουργέ, άκουσα έναν Υπουργό σας -και δεν ξέρω αν συμφωνούν οι της Νέας Δημοκρατίας- να λέει το εξής: «Στο πρόσωπό μου τίμησε ο Πρωθυπουργός τη διαφορετικότητά μου». Αυτή ήταν η δήλωσή του. Εγώ ρωτώ: Ένας ηγέτης όπως εσείς, θα μπορούσε να ανεχτεί δήλωση κάποιου ανθρώπου ότι λόγω της διαφορετικότητάς του τον κάναμε Υπουργό; Όχι. Υπουργός πρέπει να γίνεται -και γίνεται- αυτός που είναι αποτελεσματικός. Ο Υπουργός πρέπει να κρίνεται από την αποτελεσματικότητά του, όχι από τη διαφορετικότητά του, γιατί τότε είναι ρατσιστική αντίληψη για τους υπολοίπους που είναι άξιοι και μπορούν να κάνουν έργο. Αυτό είπε Υπουργός σας. Δεν το λέω εγώ.

Το κριτήριο, λοιπόν, είναι αυτό.

Και κλείνοντας, θα σας διαβάσω τώρα -για να μην παρεξηγηθώ γι’ αυτά που είπα- έναν πολύ μεγάλο Έλληνα -εγώ τον σεβόμουν πάρα πολύ- τον αείμνηστο Χρήστο Σιμαρδάνη, που μπορεί να τον ξέρετε κιόλας. Ήταν εξαιρετική μορφή. «Δεν είμαι περήφανος που είμαι γκέι…» -για το «gay pride»τα έλεγε, γιατί τον ρώτησα γιατί δεν πάει εκεί- «…ούτε πρέπει να είσαι περήφανος γιατί είσαι στρέιτ. Πρέπει να είναι περήφανος…» -ακούστε!- «…αν είσαι έντιμος και αν είσαι ειλικρινής.» Ο συγκεκριμένος ήταν ομοφυλόφιλος. Κανείς δεν μπορεί να είναι υπερήφανος, έλεγε, για το τι κάνει στο κρεβάτι του. Να είσαι υπερήφανος επειδή είσαι τίμιος, καλός άνθρωπος και καλός πατέρας.

Έτσι, λοιπόν, κι εμείς πρέπει να λέμε ότι γι’ αυτά είμαστε υπερήφανοι. Να λέμε ότι είμαστε υπερήφανοι για την τιμιότητα, την εντιμότητα, επειδή είμαστε καλοί πατεράδες, καλοί πολιτικοί και καλοί Έλληνες.

Για αυτά είμαστε περήφανοι. Όσο για τα υπόλοιπα, ο «κύριος», ο εξαιρετικός αυτός άνθρωπος, ο Σιμαρδάνης –«η φωνή του “MEGA”», έχω τη δήλωσή του εδώ, την αφήνω στα Πρακτικά- σηματοδοτεί τη δική μας αντίληψη.

Κλείνοντας, κύριε Πρωθυπουργέ, είπατε μια σειρά προτάσεων που θεραπεύουν το αποτέλεσμα. Δεν άκουσα προτάσεις από εσάς για το αίτιο. Η αποτροπή: Οι παιδοβιαστές θα ξαναβγαίνουν από τη φυλακή σε τρία, τέσσερα χρόνια, κύριε Πρωθυπουργέ; Θα αλλάξετε το Ποινικό Δίκαιο; Γιατί το λέω αυτό;

Ο εξηνταδυάχρονος, κύριε Πρόεδρε, ο οποίος συνελήφθη πριν τρεις ημέρες, που βίαζε ένα παιδί επί τέσσερα χρόνια και το έδερνε και φοβόταν το παιδί να μιλήσει, θα τιμωρηθεί με βάση τα δέκα έτη, όχι με βάση τα ισόβια. Θα πάει τρία, τέσσερα χρόνια και θα ξαναβγεί έξω.

Αυτά πρέπει να δούμε, για να γίνουμε πειστικοί, κύριε Πρωθυπουργέ, αυστηροποίηση των ποινών, αυτό περιμένω στη δευτερολογία σας να πείτε. Τα υπόλοιπα προσπεράστε τα!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Βελόπουλε! Έσβησα τον χρόνο, ήταν είκοσι οκτώ λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε.

Και επίσης, κύριε Πρωθυπουργέ –κλείνω εδώ- εάν η Ελληνική Λύση κυβερνήσει κάποια στιγμή μια τετραετία, το πρώτο που θα κάνουμε είναι να καταργήσουμε αυτές τις ελαφρότητες με τις έμφυλες ταυτότητες -που πάλι τα ξαναείπατε εδώ και τα «gay pride» και τα διαφορετικά- από το ελληνικό σχολείο. Δεν χρειάζεται, υπάρχει το διαδίκτυο, υπάρχει η τηλεόραση, υπάρχουν οι γονείς, δεν χρειάζεται μέσα στο σχολείο να μιλάμε για τη διαφορετικότητα συνεχώς, γιατί αν διαβάσετε τι λένε τα αμερικανικά βιβλία στα σχολεία, θα καταλάβετε τι εννοώ.

Και επίσης, η πρότασή μας –επιμένω, θα την ξαναπώ και κλείνω εδώ- είναι ότι είστε οπαδός του εμβολιασμού, κύριε Πρωθυπουργέ. Καλά κάνετε, είναι μια αντίληψη, θα δούμε στην πορεία ποιος έχει δίκιο και ποιος έχει άδικο. Ο χημικός ευνουχισμός που προτείνουμε εμείς είναι εμβόλιο, είναι ένεση και γίνεται –ναι, ακούστε με λίγο, κύριε Πρωθυπουργέ- σε Πολωνία, Αγγλία, Γερμανία, Γαλλία, Ισπανία, σε εθελοντική βάση, βέβαια, αλλά γίνεται. Γίνεται χημικός ευνουχισμός ή ορχεκτομή στους παιδοβιαστές, σε αυτά τα τέρατα που ακουμπάνε πεντάχρονα, τετράχρονα, εξάχρονα παιδάκια, ψυχούλες καημένες, αθώες ψυχούλες!

Για να τελειώνουμε, λοιπόν, κύριε Πρωθυπουργέ μου, εάν πετύχεις να ξεγελάσεις κάποιον, δεν σημαίνει ότι είναι χαζός. Απλά σημαίνει ότι σε εμπιστεύεται περισσότερο από ό,τι αξίζεις.

Και αυτό το επαναλαμβάνω και εδώ μέσα: Πρέπει τουλάχιστον από εδώ και στο εξής εσείς προσωπικά και οι υπόλοιποι Υπουργοί σας και η Νέα Δημοκρατία να γίνεται πιστευτοί ότι αξίζετε την εμπιστοσύνη του ελληνικού λαού, γιατί μέχρι σήμερα, δυστυχώς, από όσα κάνετε και από όσα λέτε, δεν είστε πιστευτοί. Όχι άριστοι δεν είστε, αρεστοί μπορεί να είστε σε μερικούς δικούς σας, αλλά δεν είστε πιστευτοί.

Στη δευτερολογία μου θα μιλήσω και για την Τουρκία, γιατί εκεί είναι το πρόβλημα και εκεί πρέπει να επιμείνουμε λιγάκι παραπάνω.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάντως, κύριε Πρωθυπουργέ, σας το ξαναλέμε εμείς για ακόμη μια φορά: Κάντε το χρέος πράξη, κάντε περήφανους τους Έλληνες, γιατί τα πράγματα είναι δύσκολα!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Και κλείνουμε τον κύκλο πρωτολογιών των Αρχηγών με τον Πρόεδρο της Κοινοβουλευτικής Ομάδας του ΜέΡΑ25, τον κ. Βαρουφάκη.

Ορίστε, κύριε Βαρουφάκη, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Κύριε Πρωθυπουργέ, κυρίες και κύριοι συνάδελφοι, με αναγκάζετε να ζητήσω συγγνώμη δημοσίως για κάτι που είπα λίγο μετά από τις εκλογές σε μία έξαρση αισιοδοξίας. Είχα πει ότι ο κ. Μητσοτάκης μού δίνει την εικόνα ενός ανθρώπου που θέλει να δείξει πολιτικό πολιτισμό. Πολύ σύντομα μετά από αυτό αρχίσατε μια ακολουθία διαψεύσεων και σήμερα ο τρόπος με τον οποίο χειριστήκατε αυτό το ζήτημα, δυστυχώς, κορυφώνει αυτή τη διάψευση.

Δεν έχω καμμία αμφιβολία ότι περάσατε μια δύσκολη εβδομάδα. Όμως, ποιανού συμβουλάτορά σας ιδέα ήταν να προσπαθήσετε να αλλάξετε το κλίμα, θέτοντας σήμερα ως συζήτηση όχι το «Me Too», αλλά την ποιότητα της δημοκρατίας και του δημόσιου διαλόγου και να εμφανίζεστε εδώ ως εγκαλών για θέματα δημόσιου διαλόγου και δημοκρατίας;

Δεν είστε εγκαλών, κύριε Μητσοτάκη, είστε εγκαλούμενος σε αυτά τα ζητήματα. Ηγείστε μιας Κυβέρνησης που πληγώνει τη δημοκρατία συστηματικά τόσο μέσα στη Βουλή όσο και έξω από τη Βουλή. Αν σας ενδιέφερε να αναβαθμίσουμε την ποιότητα του διαλόγου μεταξύ μας, δεν θα είχατε οργανώσει άλλη μία κοκορομαχία με τον κ. Τσίπρα σήμερα, γιατί -κακά τα ψέματα- αυτός είναι ο σκοπός σας και ο δικός σας και του κ. Τσίπρα. Και οι δύο λέτε ότι δεν θέλετε κοκορομαχίες, αλλά επενδύετε σε αυτές. Εάν θέλατε μια σοβαρή συζήτηση, θα κάναμε μία σοβαρή συζήτηση γύρω από ένα τραπέζι με συγκεκριμένες προτάσεις όπως αυτές που κάνετε, να κάνουμε και εμείς τις δικές μας. Δεν σας ενδιαφέρει, όμως, αυτό.

Φέρνετε τον πολιτικό πολιτισμό στο χαμηλό επίπεδο του Facebook, που είναι το μεταμοντέρνο καφενείο, τώρα που είναι κλειστά, όπως είπε και ο κ. Τσίπρας, τα κανονικά καφενεία. Δεν καταλαβαίνετε ότι, όταν τολμάτε να κάνετε παράδοση μαθήματος δημοκρατίας σε αυτή την Αίθουσα, θυμίζετε λαθροκυνηγούς που ιδρύουν εταιρείες προστασίας των θηραμάτων.

Κυρίες και κύριοι, στο ΜέΡΑ25 τον πολιτικό πολιτισμό τον βιώνουμε και τον εφαρμόζουμε στην πράξη. Απέχουμε, όπως ξέρετε, από τις εξεταστικές της σπίλωσης και απέχουμε από τις κοκορομαχίες και τις ανθρωποφαγίες. Δεν θα συμμετάσχουμε ούτε σήμερα σε αυτές, κύριε Μητσοτάκη. Δεν θα ακούσετε από εμένα να λέω ότι είτε εσείς είτε η κ. Μενδώνη γνωρίζατε. Δεν το πιστεύω ότι γνωρίζατε. Και δεν θα πω καν ότι έπρεπε να γνωρίζετε. Θα θέλατε να γνωρίζετε. Δεν μπορώ να ξέρω τι γνωρίζατε.

Γνωρίζω όμως ένα: Πρώτον, το ΜέΡΑ25 δεν αμφισβητεί το τεκμήριο της αθωότητας και δεν σπιλώνει συνειδήσεις. Δεύτερον, όταν η Σοφία Μπεκατώρου μίλησε, εσείς τη φωνάξατε στο Μαξίμου και κάνατε πάρα πολύ καλά. Τα άλλα όμως επώνυμα άτομα που βγήκαν και κατήγγειλαν ανθρώπους που εσείς επιλέξατε ή η Κυβέρνησή σας επέλεξε, η πολιτεία επέλεξε, γιατί δεν τα καλέσατε;

Ένα ερώτημα θέλω να κάνω. Για τα προσφυγόπουλα, για τα οποία προφανώς και δεν είναι υπεύθυνο το Μαξίμου, κάνετε έρευνα; Τόσα ακούγονται. Τι κάνετε; Θα τα καλέσετε στο Μαξίμου, αν τα βρείτε; Τίποτα δεν κάνατε γι’ αυτά, ούτε για τα επώνυμα άτομα τα οποία έχουν κάνει τις καταγγελίες ούτε για τα προσφυγόπουλα. Ένα τίποτα είναι το μόνο που βλέπουμε από εσάς όλο αυτό τον καιρό.

Μας καλείτε, λοιπόν, εδώ σήμερα να συζητήσουμε περί ποιότητας της δημοκρατίας, του κοινοβουλευτισμού. Μα, κύριε Μητσοτάκη, εσείς και οι Υπουργοί σας έχετε κάνει συνήθεια την παραπλάνηση του Κοινοβουλίου. Θα δώσω μερικά παραδείγματα για να μην μιλάω γενικά.

Τους πρώτους μήνες που ήμασταν εδώ, μετά από τις εκλογές του Ιουλίου του 2019 -δίνω ένα συγκεκριμένο παράδειγμα- ζήτησα υπεύθυνα, εγγράφως από το Υπουργείο Οικονομικών να μου απαντήσει σ’ ένα συγκεκριμένο ερώτημα: Ποιες είναι οι δημόσιες εγγυήσεις στα IOUs των ιδιωτικών τραπεζών, των συστημικών τραπεζών; Ο κ. Ζαββός προσποιείται ότι δεν καταλαβαίνει ότι όταν μιλάμε για IOUs, μιλάμε για τα ιδιωτικά ομόλογα, τα οποία από το 2008, από την εποχή του κ. Αλογοσκούφη, όλοι οι Έλληνες Υπουργοί Οικονομικών -όπως και εγώ, όταν ήμουν εκείνο το πεντάμηνο στο Υπουργείο Οικονομικών- εγγυόμασταν.

Και ζήτησα να μου πείτε εκείνη τη στιγμή, το 2019, ποιες ήταν οι ενεργές εγγυήσεις του δημοσίου. Ο κ. Ζαββός με παραπλάνησε. Μου έδωσε μια απάντηση στην οποία δεν αξίζει καν να αναφερθώ. Ήταν καθαρά παραπλανητική απάντηση για συγκεκριμένο ζήτημα, για δημόσια εγγύηση σε ιδιώτες. Σε κάποιο άλλο Κοινοβούλιο, Βρετανία, Γερμανία θα υπήρχε απομάκρυνση του συγκεκριμένου παραπλανητή Υπουργού. Εδώ τσιμουδιά!

Μια και μιλάμε για δημόσιες εγγυήσεις, ένα χρόνο τώρα σας ζητώ να μου απαντήσετε στο συγκεκριμένο ερώτημα για τα 12 δισεκατομμύρια ευρώ των δημόσιων εγγυήσεων του «ΗΡΑΚΛΗ» στα αρπακτικά ταμεία των φίλων σας. Και σας λέω ότι, δεδομένης της εκθετικής αύξησης των κόκκινων δανείων -το ότι βουλιάζει αυτή η δευτερογενής αγορά, που δημιουργήσατε μαζί με το ΣΥΡΙΖΑ- θα πρέπει αυτά τα 12 δισεκατομμύρια ευρώ κάποια στιγμή να ενεργοποιηθούν, που είναι νομοτελειακά δεδομένο, αν δεν το παγώσετε, αν δεν φέρετε εδώ μια τροπολογία, κάτι, μια ΠΝΠ -φέρτε ό,τι θέλετε- να παγώσει αυτό το κονδύλι των 12 δισεκατομμυρίων ευρώ που πάει για τα αρπακτικά.

Φανταστείτε εν μέσω πανδημίας να πάτε και να δανειστείτε από τον κ. Ρένγκλινγκ άλλα 12 δισεκατομμύρια ευρώ εκ μέρους ιδιωτών αρπακτικών ταμείων, που θα βγάλουν τα χρήματα αυτά στο Νιου Τζέρσεϋ και στο Ντέλαγουερ. Μπορεί να είπα ανοησία. Πείτε το μου! Μέσα σε δώδεκα μήνες, είκοσι φορές το έχω αναφέρει σε αυτή την Αίθουσα. Τσιμουδιά! Καμμία απολύτως απάντηση.

Φέρνω και ένα τρίτο παράδειγμα δημόσιων εγγυήσεων. Εδώ ήρθατε τον Ιούνιο, μετά από τη Σύνοδο Κορυφής και θριαμβολογούσατε για τα 72 δισεκατομμύρια ευρώ που θα πάρετε από την Ευρώπη. Σας έκανα μια συγκεκριμένη ανάλυση, την κατέθεσα και στα Πρακτικά της Βουλής, που αποδεικνύει ότι δεν θα πάρουμε ενισχύσεις πάνω από 10 δισεκατομμύρια ευρώ καθαρά. Και μάλιστα σας είχα πει ότι εντός του 2021, στην καλύτερη περίπτωση να πάρετε 3 δισεκατομμύρια ευρώ. Επιβεβαιώθηκα γιατί ο κ. Σταϊκούρας, στον προϋπολογισμό του κράτους, τον περασμένο Δεκέμβρη για το 2021, ενέγραψε μόλις 2,5 δισεκατομμύρια ευρώ.

Καμμία απάντηση όμως. Ήταν σωστή η ανάλυση που σας έκανα; Ήταν λάθος; Αν ήταν λάθος, γιατί δεν με κατακεραυνώνετε με μία απόδειξη ότι αυτά που λέω δεν στέκουν; Δεν είναι διάλογος αυτός.

Είχατε πει και κάτι άλλο, κύριε Πρωθυπουργέ, μέσα εδώ, το οποίο εγώ το χειροκρότησα κιόλας απολύτως ανοήτως, γιατί δεν το εννοούσατε, όπως απεδείχθη. Είχατε πει ότι μας ενδιαφέρουν οι ενισχύσεις από το Ταμείο Ανάκαμψης, όχι τα δάνεια και δεν θα τα πάρουμε και ότι δεν τα χρειαζόμαστε. Δεν τα θέλουμε.

Κι όμως, πριν από μερικές εβδομάδες, εδώ, από αυτό το Βήμα ανέγνωσα ένα άρθρο της «ΚΑΘΗΜΕΡΙΝΗΣ», όπου υπήρχε πλήρες ρεπορτάζ για την τηλεδιάσκεψη του Υπουργείου Οικονομικών με τις Βρυξέλλες για το πώς θα πάρετε αυτά τα 12 δισεκατομμύρια ευρώ -άλλα 12 δισεκατομμύρια ευρώ είναι αυτά- δάνειο από το Ταμείο Ανάκαμψης για τους ιδιώτες. Καμμία άλλη κυβέρνηση δεν έχει ζητήσει δάνεια από το Ταμείο Ανάκαμψης για ιδιώτες. Εσείς το κάνατε. Δεν θα το κρίνω. Απλώς, διαψεύδει η «ΚΑΘΗΜΕΡΙΝΗ» εσάς. Ποιος έχει δίκιο; Η «ΚΑΘΗΜΕΡΙΝΗ» ή εσείς; Το έθεσα το ερώτημα. Τσιμουδιά για απάντηση.

Έθεσα κι ένα άλλο ερώτημα, εάν όντως αυτά τα 12 δισεκατομμύρια ευρώ από το Ταμείο Ανάκαμψης πάνε στους ιδιώτες, όπως ζητάτε, σύμφωνα με την «ΚΑΘΗΜΕΡΙΝΗ», όχι με την «ΑΥΓΗ» ή με το ΜέΡΑ25, θα υπάρχουν εγγυήσεις του δημοσίου; Τσιμουδιά! Αυτή είναι η ποιότητα του δημόσιου διαλόγου.

Την περασμένη εβδομάδα, εδώ, έθεσα ένα πολύ πιο απλό ερώτημα και σε πολύ πιο ανθρώπινο επίπεδο και χωρίς καμμία αντιπολιτευτική διάθεση. Μετέφερα ένα απλό ερώτημα από πενήντα οικογένειες συμπατριωτών μας από τη Λέσβο που μου ζήτησαν να το μεταφέρω στη Κυβέρνηση: Θέλουν να πάρουν στο σπίτι τους μία οικογένεια προσφύγων που βρίσκεται μέσα στην παγωνιά. Πενήντα οικογένειες, δηλαδή, θέλουν να πάρουν από μία οικογένεια προσφύγων και δεν τους αφήνουν. Το ερώτημα ήταν: Θα κάνετε κάτι για να επιτρέψετε να τους πάρουν αυτούς τους ανθρώπους στα σπίτια τους; Σιγή. Ούτε ναι ούτε όχι, άλλα η γνωστή τσιμουδιά.

Κυρίες και κύριοι συνάδελφοι, θα μπορούσα να δώσω εκατοντάδες τέτοια παραδείγματα. Η Κυβέρνηση αυτή συνδυάζει τη σιωπή με τη διαστρέβλωση, για να σκοτώσει τον διάλογο εντός της Βουλής. Δολοφονείτε καθημερινά την ισηγορία σε αυτήν την Αίθουσα, χτίζοντας λιθαράκι-λιθαράκι μια δικτατορία με κοινοβουλευτικό μανδύα στη βάση της πλειοψηφίας σας. Και σήμερα, που τα βρίσκετε σκούρα με το «Me Too» έρχεστε να μας κάνετε διάλεξη για την ποιότητα της δημοκρατίας.

Κύριε Μητσοτάκη, ο κόσμος γνωρίζει ποιοι είστε. Μπορεί να σας ψήφισε, αλλά μην κάνετε το λάθος να νομίζετε ότι σας ψήφισε θετικά. Ο λαός, τα τελευταία δέκα χρόνια της χρεοδουλοπαροικίας, πάντα τιμωρεί αυτούς που του φέρνουν μνημόνιο –ο κ. Τσίπρας τους έφερε δύο, ένα το 2015 κι ένα το 2018- ψηφίζοντας την αντιπολίτευση. Δεν ξεχνάει, όμως, ο λαός πως κάποιοι ξέχασαν να πληρώσουν τον λογαριασμό της «SIEMENS» για κάποιο τηλεφωνικό κέντρο. Δεν ξεχνάει την εθνική ταπείνωση, να κυκλοφορούν ελεύθεροι οι «Χριστοφοράκοι» και να είναι μονίμως στο απυρόβλητο. Δεν ιδρώνει το αυτί του κόσμου με τις εξεταστικές συγκάλυψης του ενός και του άλλου.

Μιλάτε για ποιότητα της δημοκρατίας; Τολμάτε να βάζετε αυτές τις λέξεις στο στόμα σας, όταν η παράταξή σας σέρνει τη δημοκρατία μέσα στον «βούρκο της διαπλοκής», που αν δεν κάνω λάθος είναι μια εύστοχη λέξη που ο πατέρα σας εφηύρε. Μια δημοκρατία που τη θυσιάσατε στον βωμό των πέντε «νταβατζήδων», για να αναφερθώ και σε μια άλλη εύστοχη έκφραση του Κώστα Καραμανλή. Μιλάτε για μια δημοκρατία, της οποίας τα θεσμικά εργαλεία, τα κλειδιά της, από το 2010 έχετε παραδώσει στους ξένους δανειστές. Μιλάτε εσείς της Νέας Δημοκρατίας περί δημοκρατίας, όταν μ’ ένα νεύμα της κ. Μέρκελ -αν θυμάστε- τότε το 2011 τρέξατε να κατεβάσετε από τις ιστοσελίδες σας ό,τι αντιμνημονιακό σας είχε μείνει από το Ζάππειο.

Μιλάτε και εσείς του ΣΥΡΙΖΑ, που ο κ. Τσίπρας έβγαλε τον γενναίο μας λαό στους δρόμους για να πει το μεγάλο «ΟΧΙ» στην τρόικα, ποντάροντας ότι ο λαός θα σκιαχτεί. Και όταν ο λαός δεν σκιάχτηκε, τρομοκρατημένος ο κ. Τσίπρας μαζί μ’ εσάς και με το Κίνημα Αλλαγής, που λείπει σήμερα, ανατρέψατε τον λαό.

Εσείς όλοι μαζί επιβεβαιώνετε χρόνια τώρα κάτι που έλεγε ένας αναρχικός, ότι αν η δημοκρατία μπορούσε ν’ αλλάξει κάτι, θα είχε καταργηθεί. Αναδείξατε με γκεμπελσικό τρόπο το γιγάντιο ψέμα σε πυρηνικό όπλο της προπαγάνδας. Το ψέμα, για παράδειγμα, ότι η διαπραγμάτευση του 2015 κόστισε δεκάδες -μετά το κάνατε και εκατοντάδες- δισεκατομμύρια ευρώ. Γκέμπελς: Παίρνεις ένα ψέμα και το διογκώνεις, για να γίνει πιο πιστευτό.

Δεν κόστισε απολύτως τίποτα η διαπραγμάτευση σε σχέση με αυτά που κόστισαν τα μνημόνιά σας και πριν από αυτό τα εκατοντάδες δισεκατομμύρια ευρώ που φορτώσατε στις πλάτες του ελληνικού λαού εκ μέρους των ολιγαρχών.

Το ψέμα πως έκλεισα τις τράπεζες, όταν εσείς μαζί με τον κ. Στουρνάρα, μαζί με την κ. Μπακογιάννη, με τον κ. Άδωνη Γεωργιάδη δημιουργούσατε το bank-run, που ήταν προπομπός για να κλείσουν, όπως παραδέχθηκε και ο κ. Ντράγκι, οι τράπεζες. Γιατί; Για να αποφευχθεί η και σήμερα εθνικά αναγκαία αναδιάρθρωση του χρέους.

Για χρόνια τώρα αναπαράγεται το ψεύδος ότι σε εκείνο το Eurogroup ο κακομοίρης ο Μοσκοβισί, ο ανόητος Ντάισελμπλουμ, ο «όχι σε όλα» Σόιμπλε, ερχόντουσαν δήθεν σε εκείνα τα Eurogroup όλο ιδέες και προτάσεις και κάποιος πήγαινε εκεί απροετοίμαστος και επιθετικός. Και όταν κατέθεσα τα μαγνητοφωνημένα πρακτικά, ως όφειλα, για να ανέβει το επίπεδο του δημοσίου διαλόγου -να με κατηγορήσετε για αυτά που είπα και όχι για αυτά που δεν είπα-, ο κ. Τασούλας έντρομος πήγε να προστατεύσει τον κ. Ντάισελμπλουμ, τον κ. Ντράγκι, την κ. Λαγκάρντ. Πώς; Επιστρέφοντας το στικάκι.

Κι όταν εμείς δεν πτοηθήκαμε και για να -το επαναλαμβάνω- ανεβάσουμε το επίπεδο της δημόσιας συζήτησης μεταξύ μας, δημοσιοποιήσαμε τα Euroleaks, τα μαγνητοφωνημένα πρακτικά συνεδριάσεων του Eurogroup, τσιμουδιά από εσάς. Τσιμουδιά από εσάς!

Μπορούσατε, καθώς είχατε πεδίον δόξης λαμπρόν, να ακούσετε δεκάδες ώρες συνεδριάσεων και να κατηγορήσετε. Όμως, δεν το κάνατε.

Και έρχομαι τώρα στον περασμένο Απρίλιο, μετά το ξέσπασμα της πανδημίας, τότε που σας ξίνισε την 8η Απριλίου σε αυτήν την Αίθουσα η πρόβλεψη που είχα κάνει ότι η ύφεση θα είναι τουλάχιστον 10%. Εκείνο το βράδυ στήσατε τη σκευωρία της Αίγινας.

Ξέρετε, κύριε Μητσοτάκη, ότι μόλις προχθές μου ήρθε νέο πρόστιμο από τον κ. Χρυσοχοΐδη, από την Ασφάλεια Αθηνών, για άσκοπη -λέει- μετακίνηση. Σήμερα θα το κάνετε; Θα μου στείλετε και άλλο; Γιατί από την Αίγινα ήλθα. Αν είναι δυνατόν εσείς να μιλάτε για ποιότητα δημοκρατίας και για ποιότητα του δημοσίου διαλόγου μετά από αυτές τις σκευωρίες.

Να αναφερθώ στη 17η Νοεμβρίου, όταν ο κ. Χρυσοχοΐδης υποχρέωσε εκατοντάδες νέα παιδιά αστυνομικούς να παραβιάσουν το καθήκον τους απαγορεύοντας σε επτά Βουλευτές του ΜέΡΑ25, που με όλες τις προφυλάξεις ήθελαν να κάνουν μία συμβολική διαμαρτυρία, την ώρα που εσείς μαζί με άλλους είκοσι και την Πρόεδρο της Δημοκρατία ήσασταν στον προαύλιο χώρο του Πολυτεχνείου. Και μιλάτε εσείς για ποιότητα δημοκρατίας;

Προχωρήσατε μετά, για δύο Βουλεύτριες του ΜέΡΑ25 για πράγματα που είπαν από αυτό το Βήμα της Βουλής, για αλήθειες που είπαν, και τις σέρνετε στα δικαστήρια. Και τολμάτε να μιλάτε για ποιότητα δημοκρατίας;

Τόλμησαν οι πραιτωριανοί του κ. Χρυσοχοΐδη να προπηλακίσουν την Αντιπρόεδρο της Βουλής, την Σοφία Σακοράφα, και τολμάτε να μιλάτε για ποιότητα της δημοκρατίας;

Πάψτε να προσποιείστε ότι δεν το γνωρίζετε. Η Δημοκρατία κατελύθη σε αυτήν τη χώρα το 2010. Εάν δεν με πιστεύετε, κοιτάξτε το αγαπημένο σας περιοδικό -πρέπει να είναι ένα από τα αγαπημένα σας περιοδικά- τον «ECONOMIST», κοιτάξτε το «DEMOCRACY INDEX», να δείτε την κατρακύλα του δείκτη του «ECONOMIST» για την ποιότητα της δημοκρατίας στην Ελλάδα.

Κύριε Μητσοτάκη, αναφέρθηκα προηγουμένως στη Σοφία Μπεκατώρου, στην οποία χρωστάμε και εμείς και εσείς το σπάσιμο του φράγματος της σιωπής.

Συνειδητοποιείτε, όμως, αλήθεια, από πού κρατά αυτό το φράγμα; Έχετε συναίσθηση του ρόλου της παράταξής σας διαχρονικά στην οικοδόμηση και διατήρησή του; Ναι, είναι αλήθεια έχουν υπάρξει σπουδαίες αστές γυναίκες, όπως η έξοχη Καλλιρρόη Παρρέν με την «Εφημερίδα των Κυριών», που από τον δέκατο ένατο αιώνα παλεύουν να ρίξουν αυτό το τείχος, το φράγμα της σιωπής.

Όμως, οι πρώτες που το έριξαν επί της ουσίας ήταν οι αντάρτισσες του ΕΑΜ-ΕΛΑΣ, οι οποίες πολέμησαν, όχι μόνο κόντρα στους ναζί, αλλά πολέμησαν και κόντρα στον πρότερο τρόπο ζωής τους κάτω από την μπότα της στυγνής πατριαρχίας.

Η εμφυλιοπολεμική Δεξιά έκανε τα πάντα για να τις επιστρέψει στον «γύψο» της πατριαρχίας, για τη διατήρηση του δικαιώματος των ανδρών στη βία απέναντι στις γυναίκες, κυρία Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Ναι, κύριε Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Mε μεγάλη βοήθεια από εκπροσώπους, ιδίως γυναίκες, της παράταξής σας. Γιατί ξέρετε πολύ καλά ότι πολλές φορές οι χειρότεροι εχθροί των γυναικών είναι οι ίδιες οι γυναίκες, όπως και στη Νότια Αφρική οι αστυνομικοί του καθεστώτος απαρτχάιντ ήταν μαύροι.

Μια παρένθεση εδώ, για να είμαστε ξεκάθαροι. Και νομίζω ότι τουλάχιστον σε αυτό μπορούμε να συμφωνήσουμε. Ο βιασμός δεν έχει καμμία σχέση με το σεξ. Είναι πράξη βίας και απόπειρα επέκτασης της πατριαρχικής εξουσίας στο θύμα. Δεν αφορά τις κοινή συναινέσει σεξουαλικές προτιμήσεις ενηλίκων, είτε είναι ετεροφυλόφιλοι είτε είναι ομοφυλόφιλοι. Κλείνω την παρένθεση.

Να σας θυμίσω τι είχε γίνει σ’ αυτήν την Αίθουσα το 1983. Να σας θυμίσω πως σύσσωμη η Νέα Δημοκρατία είχε καταγγείλει και είχατε αποχωρήσει, όταν ψηφιζόταν σ’ αυτήν την Αίθουσα τότε από το ΠΑΣΟΚ - εκείνο το ΠΑΣΟΚ που δεν είχε καμμία σχέση με το σημερινό- το πιο προοδευτικό Οικογενειακό Δίκαιο στη χώρα. Εσείς καταγγείλατε και φύγατε, η παράταξή σας. Και σαν να μην έφτανε αυτό, όταν γίνατε το 1989 κυβέρνηση, η κυβέρνηση Μητσοτάκη του πρεσβύτερου έδωσε διέξοδο στα αδιέξοδα όνειρα των εργολάβων, «νταβατζήδων» κατά Κώστα Καραμανλή, για να μονοπωλήσουν τα μέσα μαζικής ενημέρωσης.

Κυρίες και κύριοι συνάδελφοι, τα μέσα μαζικής ενημέρωσης δεν είναι καθρέφτες της κοινωνίας απλά, είναι διαμορφωτές. Δίνοντάς τα στους πλειοδότες ολιγάρχες, κάνατε το πρώτο βήμα τότε, το 1989, για να θάψετε τον πολιτισμό. Γιατί η διαδικασία της πλειοδοσίας, στην τηλεόραση ιδίως, δεν είναι ότι παράγεις μια εκπομπή και την πουλάς στους τηλεθεατές. Δεν είναι σαν πατάτες και ντομάτες. Αυτό που κάνει η ιδιωτική τηλεόραση είναι ότι εγκλωβίζει την προσοχή του κοινού με εικόνες ανατριχιαστικού κιτς και μετά την πουλά στους διαφημιστές. Έτσι χτίζεται η νεοφιλελεύθερη τυραννία του θεάματος και της προπαγάνδας.

Κάπως έτσι χτίστηκε κι εδώ, με μπροστάρηδες απ’ έξω τον μεγάλο Ρούπερτ Μέρντοχ, που πλούτισε στη βάση της αρχής ότι ποτέ κανένας δεν έχασε χρήματα υποτιμώντας τη νοημοσύνη του κοινού, και τον Σίλβιο Μπερλουσκόνι, που πλούτισε στη βάση μιας άλλης αρχής, ότι τίποτα δεν εγκλωβίζει την προσοχή του κοινού περισσότερο από την εικόνα της γυναίκας-γλάστρας-εργαλείο. Το life style που ξεκινάει με την ιδιωτική τηλεόραση εδώ των ολιγαρχών, στη βάση της πλειοδοσίας, έφερε την πλήρη εμπορευματοποίηση κορμιών και ψυχών, με μια αισθητική Χιου Χέφνερ, από το «NITRO» μέχρι τον Μαστοράκη στον ΑΝΤ1. Επέστρεψαν έτσι τα καλλιστεία, γέμισαν τα πλατό με γυναίκες-γλάστρες-αντικείμενα, που ο κάθε padre padrone έβλεπε και βλέπει ως πραμάτεια.

Και έτσι μεταλλάχθηκε η πατριαρχική εξουσία, που πάντα ταλαντευόταν μεταξύ της εικόνας της γυναίκας-αγίας και της εικόνας της γυναίκας-πόρνης. Αυτή η πλήρης και βίαιη εμπορευματοποίηση της γυναίκας άνοιξε το δρόμο για τη βίαιη εμπορευματοποίηση όλων, και των παιδιών και των νέων ανδρών, gay και straight.

Το life style σας, παράλληλα, έσβησε το φως της ενημέρωσης. Αντί για ερευνητική δημοσιογραφία, ριάλιτι. Αντί για δημοσιογραφία, κουτσομπολιό. Αντί για διάλογο, παράθυρα και κλειδαρότρυπες.

Και εσείς του ΣΥΡΙΖΑ, κάνατε κάτι διαφορετικό; Κάνατε κάποια ριζική αλλαγή στην ιδέα της πλειοδοσίας των ιδιωτών; Όχι. Απλά ποντάρατε σε κάποιους ολιγάρχες που θα δημιουργούσαν ένα δίπολο, ένα δυοπώλιο, κάποιοι από αυτούς να στηρίζουν εσάς, κάποιοι τους άλλους. Τελικά, σας πούλησαν οι δικοί σας ολιγάρχες. Γιατί να το κρύψουν άλλωστε; Ό,τι όφειλαν από το 1989, το όφειλαν στον Μητσοτάκη τον πρεσβύτερο.

Κύριε Πρόεδρε, θα χρησιμοποιήσω λίγο χρόνο από τη δευτερολογία μου. Δεν θέλω να καθυστερήσω τον Πρωθυπουργό που έχει να πάει στη Σύνοδο Κορυφής.

**ΠΡΟΕΔΡΕΥΩΝ (Αθανάσιος Μπούρας):** Όσο μπορείτε, συντομεύετε, γιατί ο χρόνος είναι λίγος.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Μα, μόλις σας εξήγησα ότι θα χρησιμοποιήσω χρόνο από τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Δεν είναι θέμα χρόνου δευτερολογίας, αλλά θέμα υποχρέωσης του Πρωθυπουργού.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Μαζί με τα μνημονιακά κόμματα, τα κόμματα της κεκαλυμμένης χρεοκοπίας, οικονομικής, πολιτικής και πολιτιστικής, χρεοκοπήσατε όλοι μαζί τον πολιτισμό φέροντας στο limit up την εξαθλίωση τόσο της κοινωνίας όσο και της δημοκρατίας. Και να σου τώρα έρχεται και η πανδημία και καθιερώνει με τη λίστα Πέτσα και επισήμως τη διαπλοκή ολιγαρχικών μέσων μαζικής ενημέρωσης και ολιγαρχικής Κυβέρνησης.

Κάπου εκεί, «μέσα μαζικής αποβλάκωσης» και μνημονιακές κυβερνήσεις εξασφαλίσατε ότι ισχύει αυτό που είχε πει κάποτε ο Μάρξ για τις εκλογές. «Είναι κάτι που συμβαίνει…», είχε πει ο Μάρξ, «…κάθε τρία, τέσσερα χρόνια, όταν ο λαός αποφασίζει ποιος εκπρόσωπος της ολιγαρχίας θα διαστρεβλώνει τη βούλησή του εντός του Κοινοβουλίου».

Κυρίες και κύριοι συνάδελφοι, ας είμαστε ειλικρινείς. Είμαστε εδώ σήμερα επειδή μία νέα γυναίκα άνοιξε το στόμα της. Μίλησε και τα λόγια της έσπασαν το ένα «απόστημα» μετά το άλλο, βάζοντας και τον Πρωθυπουργό σε δύσκολη θέση, χωρίς να θέλω να αποδώσω ευθύνες. Το «απόστημα» αυτό δεν είναι επιδερμικό, δεν ξεριζώνεται με μία ηλεκτρονική πλατφόρμα ή με κάποιον κατάλογο του Υπουργείου Δικαιοσύνης, κύριε Μητσοτάκη ή της ΕΛΑΣ. Οι ρίζες του «αποστήματος» πάνε βαθιά. Ξεκινούν από την προ-καπιταλιστική πατριαρχεία, ενισχύονται με τις καπιταλιστικές σχέσεις παραγωγής και γίνονται turbo πια, όταν έρχονται σε επαφή με αγορές που νέμεται η διεθνής ολιγαρχία, με τα πρωτοπαλίκαρα της τρόικας που καταργούν την κυριαρχία, που καταργούν τη δημοκρατία.

Κυρίες και κύριοι συνάδελφοι, αυτό που βλέπουμε σήμερα σε αυτή τη συνεδρίαση είναι η άλλη όψη της χρεωκοπίας. Μαζί με την οικονομική κατάρρευση του 2010, κατελύθη το κράτος δικαίου σ’ αυτή τη χώρα, όπως ήταν και φυσιολογικό. Σημαδιακή στιγμή η άνοιξη του 2012, ότανπροσγενής με τη Χρυσή Αυγή η πολιτεία μετετράπη σε κράτος «βιαστή» εκ μέρους των νοικοκυραίων, αγοραστών κορμιών ερειπίων. Ήταν τότε που ο κ. Χρυσοχοΐδης από την ίδια θέση που του έχετε δώσει σήμερα έδωσε εντολή για τον σωματικό και ψυχολογικό βιασμό, για τη δημόσια διαπόμπευση των οροθετικών γυναικών.

Νοιάζεστε, κυρίες και κύριοι της Συμπολίτευσης, για τη δημοκρατία και για τις ευάλωτες γυναίκες; Δείτε σήμερα κιόλας στο YouTube το ντοκιμαντέρ της Ζωής Μαυρουδή «Ερείπια: Το χρονικό μιας διαπόμπευσης» και στοχαστείτε το θράσος του κ. Μητσοτάκη να παραδίδει μαθήματα ήθους, δημοκρατίας και ευαισθησίας απέναντι στα θύματα της βίας, όταν αυτή τη στιγμή έχει επιλέξει τον ίδιο κ. Χρυσοχοΐδη για να του παραδώσει όχι μόνο τη δημόσια ασφάλεια, το οικογενειακό άσυλο -θυμάστε την οικογένεια Ινδαρέ-, αλλά και τα πανεπιστήμια και τους πρόσφυγες και δεν ξέρω κι εγώ τι άλλο. Δεν είναι καν πλέον θέμα δημοκρατίας. Είναι θέμα ανθρωπίνων δικαιωμάτων σε αυτή τη χώρα.

Για εμάς, για το ΜέΡΑ25, ο αγώνας για την ολιγαρχία, ο αγώνας για να σπάσει η ολιγαρχία, για την απελευθέρωση από το χρέος πάει χέρι-χέρι με έναν νέο φεμινισμό. Διατρανώνουμε πως χωρίς απελευθέρωση από την ταξικότητα, τα μνημόνια και την τυραννία της ολιγοπωλιακής αγοράς, γυναικεία απελευθέρωση δεν υπάρχει. Χωρίς πάταξη της πατριαρχίας, η ταξικότητα, ο αυταρχισμός και ο βιασμός ψυχών και κορμιών θα διαιωνίζεται. Όσο οι γυναίκες καθυποτάσσονται, τόσο θα ενισχύεται η πατριαρχική «ιδιωτικομανία». Και όσο ενισχύεται η «ιδιωτικομανία», τόσο οι γυναίκες θα υποτάσσονται όλο και πιο βάναυσα. Για να το πω ωμά, η εξάρτηση από την αγορά σκλαβώνει τις γυναίκες, ακόμα και όταν κάποιες γυναίκες αποκτούν πλούτο και δύναμη στην αγορά. Αν και η αγορά είναι γραμματικά γένους θηλυκού, η εξάρτηση από την αγορά είναι η αιχμή του δόρατος της σύγχρονης πατριαρχίας.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Κύριε Μητσοτάκη, θλιβόμαστε που δεν καταφέρατε να βρείτε πάνω από δύο γυναίκες για το Υπουργικό σας Συμβούλιο. Από τους είκοσι Υπουργούς, είκοσι πέντε αν βάλετε και τους Αναπληρωτές, μόνο δύο είναι γυναίκες. Θλιβόμαστε ακόμα πιο πολύ που η πατριαρχική σας Κυβέρνηση επέλεξε δύο γυναίκες σε καίρια Υπουργεία με εντολή την ενίσχυση της επιθετικής πατριαρχίας, δύο κυρίες τις οποίες εσείς επιφορτώσατε με αλλαγές που θα μείνουν στην ιστορία με μελανά χρώματα.

Η μία είναι η Υπουργός Παιδείας που ετοιμάζεται να παραδώσει τα πανεπιστήμια στον κ. Χρυσοχοΐδη και η οποία μόλις προχθές έγινε συνένοχος σε αυτό το έγκλημα στο Αριστοτέλειο Πανεπιστήμιο Αθηνών. Ο Πρόεδρος του τμήματος Πολιτικών Επιστημών μάς περιέγραψε τον τρόπο με τον οποίο φοιτήτριες, καθ’ όλα σωστές φοιτήτριες, που το μόνο έγκλημα που έκαναν ήταν να διαμαρτυρηθούν κόσμια και ήρεμα εναντίον του νομοσχεδίου της Υπουργού, προσήχθησαν βίαια και συνελήφθησαν από τον κ. Χρυσοχοΐδη.

Η άλλη είναι η Υπουργός Πολιτισμού, μιας Υπουργού Πολιτισμού ταγμένης. Εγώ δεν αμφισβητώ ούτε την επιστημονική της επάρκεια ούτε το ήθος της. Ακούω αυτά που λέει. Από αυτά που λέει και αυτά που έχει πει σε αυτή την Αίθουσα και στις συνεντεύξεις της είναι ταγμένη στο να συγχέει τις πολιτιστικές με τις αγοραίες αξίες, την υποκρισία με την υποκριτική τέχνη, την ώρα που αφήνει ανυπεράσπιστους όχι μόνο στην οικονομική πανδημία και στην πείνα τους καλλιτέχνες, τους ανθρώπους της πολιτιστικής παραγωγής έναν χρόνο ολόκληρο, αλλά και τα θύματα των θυτών που η πολιτεία επέλεξε τα «τσουβαλιάζει» με τους θύτες τους.

Εμείς, όμως, κύριε Μητσοτάκη, δεν θα σας κάνουμε τη χάρη να ζητήσουμε την παραίτηση της κ. Κεραμέως ή της κ. Μενδώνη. Το ζήτημα δεν είναι προσωπικό. Ζητούμε την παραίτηση και αυτών που θα τις διαδεχθούν στο Υπουργείο Πολιτισμού και στο Υπουργείο Παιδείας. Ούτε την αποπομπή του κ. Χρυσοχοΐδη ζητούμε, γιατί έτσι και αλλιώς αμφισβητώ αν μπορείτε να τον διώξετε. Είναι ο δικός σας Πέτρος Γαρουφαλιάς.

Αν αποφασίσουμε να ζητήσουμε την αποπομπή του, θα αποτανθούμε στην Αμερικανική Πρεσβεία. Ξέρουμε πού θα πάμε.

(Θόρυβος στην Αίθουσα)

Να τα ακούσετε, να τα ακούσετε.

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ!

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ναι, κύριε Μητσοτάκη, το ΜέΡΑ25 δεν στοχοποιεί κανένα στέλεχός σας. Σας θεωρούμε συνυπεύθυνους.

Η παράταξη που πρωταγωνίστησε με τον Μητσοτάκη τον πρεσβύτερο στην εκπόρνευση των μέσων μαζικής ενημέρωσης, το κόμμα που μαζί με ΣΥΡΙΖΑ και ΚΙΝΑΛ παραδώσετε τα κλειδιά του δημοκρατικού κράτους στην τρόικα, εσείς, η σημερινή Κυβέρνηση, στρέφετε καθημερινά νέες και νέους αστυνομικούς, βιάζοντας έτσι και τις δικές τους ψυχές, εναντίον φοιτητών, γιατρών, εργαζόμενων. Παραδίνετε την παιδεία και την πολιτιστική παραγωγή σε αγράμματους κολεγιάρχες, σε Υπουργούς-εκτελεστές και βέβαια, στα ΜΑΤ του κ. Χρυσοχοΐδη.

Αφού η παράταξή σας και η ολιγαρχία που εκφράζει βίασε την αλήθεια, την αξιοπρέπεια και την αισθητική αυτής της χώρας, τώρα ήρθατε εδώ να μας μιλήσετε για δημοκρατία, για ποιότητα διαλόγου, για πνεύμα και για ηθική. Σας θυμίζω τον αξέχαστο Βασίλη Αυλωνίτη στην «Ωραία των Αθηνών»! Αυτός είναι ο στόμφος σας! Όταν μιλάτε εδώ για δημόσιο διάλογο και ποιότητα δημοκρατίας, τον Αυλωνίτη μάς θυμίζετε. Σας το λέμε και σας προειδοποιούμε.

Κλείνω, κύριε Πρόεδρε και ευχαριστώ για την ανοχή σας.

Το μήνυμα του ΜέΡΑ25 σήμερα, από αυτό το Βήμα, προς κάθε πολίτη της χώρας είναι ξεκάθαρο: Ό,τι έκαναν οι αστυνομικοί του κ. Χρυσοχοΐδη το 2012 στις ψυχές και στα κορμιά των οροθετικών γυναικών, ό,τι έκαναν, κύριε Μητσοτάκη, οι επιλεγμένοι από την πολιτεία μας -την πολιτεία της βίαιης πατριαρχίας- στις αθλήτριες, στους νέους άντρες, σε ηθοποιούς και σε προσφυγόπουλα είναι σαν να τα έκαναν σε μας, σαν να τα έκαναν στα παιδιά μας. Ναι, ζητώ συγγνώμη που κάποτε μίλησα για τον πολιτικό σας πολιτισμό! Mea culpa!

Είναι πλέον ξεκάθαρο ότι είναι αδύνατος ο ποιοτικός διάλογος μαζί σας. Όπως είναι αδύνατος ο ποιοτικός διάλογος με την κ. Κεραμέως για πανεπιστήμια, με την κ. Μενδώνη για τον πολιτισμό. Είναι μάταιη και η όποια συζήτηση μαζί σας περί δημοκρατίας και ποιότητας του διαλόγου. Τον διάλογο αυτό το ΜέΡΑ25 τον κάνει με την κοινωνία των πολιτών. Ήδη τον κάνουμε και θα συνεχίσουμε να τον κάνουμε.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Κλείνοντας τις πρωτολογίες, προχωρούμε στις δευτερολογίες, καλώντας στο Βήμα για τη δευτερολογία του τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Διέκρινα, κύριε Τσίπρα, αρκετά χαμόγελα κάτω από τη μάσκα σας, όταν μιλούσε ο κ. Βαρουφάκης. Εσείς τον είχατε Υπουργό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν φαίνονται κάτω από τη μάσκα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς τον είχατε Υπουργό έξι μήνες!

(Χειροκροτήματα από την πτέρυγα της Νέας Δημοκρατίας)

Ειλικρινά, κύριε Βαρουφάκη, δεν ξέρω πότε είστε χειρότερος, όταν μιλάτε εντός ή εκτός κειμένου. Αυτό φαντάζομαι ότι θα το κρίνουν αυτοί οι οποίοι μας ακούν.

Δεν μπορώ, βέβαια, μέσα στην πολεμική την οποία εκτοξεύσατε για το life style της σύγχρονης καπιταλιστικής κοινωνίας, να μη θυμηθώ αυτή την πολύ ωραία συνέντευξη που είχατε δώσει στο «PARIS MATCH» με θέα την Ακρόπολη, γιατί φαντάζομαι ότι αυτή δεν εμπίπτει καθόλου στη λογική του life style την οποία επικαλείστε.

(Χειροκροτήματα από την πτέρυγα της Νέας Δημοκρατίας)

Πρέπει να σας πω ότι ακούγοντας προσεκτικά τις ομιλίες όλων των πολιτικών αρχηγών, θεωρώ ότι η συζήτηση δεν τοποθετήθηκε στο σωστό της πλαίσιο. Τουλάχιστον τρεις πολιτικοί αρχηγοί ήρθαν σήμερα στη Βουλή για να κάνουν μία ομιλία τελείως γενική, αναφερόμενοι σε όλες τις τρέχουσες πολιτικές εξελίξεις, από την πανδημία και τον κορωνοϊό, από το τι συμβαίνει στα πανεπιστήμια, μέχρι άλλα θέματα της επικαιρότητας, χωρίς να αφιερώσουν τον χρόνο και τη σημασία που αναλογεί στην ουσία του θέματος που ήρθαμε σήμερα να συζητήσουμε.

Θα επανέλθω, λοιπόν, στην ουσία του θέματος και θα επαναλάβω το ερώτημα το οποίο δεν απαντήθηκε από κανέναν πολιτικό αρχηγό, όπως το διατύπωσα στην εισαγωγική μου τοποθέτηση. Γιατί το «Me Too» ξεκίνησε στην Ελλάδα τώρα και όχι πριν από κάποια χρόνια; Γιατί η Σοφία Μπεκατώρου -την οποία όλοι ευχαριστούμε- δεν μίλησε σε μία εκδήλωση τυχαία; Θα επαναλάβω για ακόμα μια φορά ότι μίλησε σε μία εκδήλωση οργανωμένη από την Κυβέρνηση, από τη γενική γραμματεία Αθλητισμού με αντικείμενο ακριβώς το ζήτημα του τρόπου με τον οποίον άνθρωποι που έχουν υποστεί αυτού του είδους τις τραυματικές εμπειρίες μπορούν να σπάσουν τη σιωπή τους. Αυτοί οι άνθρωποι, λοιπόν, οι οποίοι μίλησαν και οι οποίοι μιλούν σήμερα προφανώς αισθάνονται άνετα να το κάνουν.

Εγώ δεν θα αποδώσω, κύριε Τσίπρα, σε αυτό κάποια κομματική διάσταση, ότι δεν έγινε επί δικών σας ημερών ή έγινε επί δικών μας. Ίσως είναι και μια φυσική διαδικασία ωρίμανσης μιας κοινωνίας, η οποία ενδεχομένως να παρακολουθεί τις εξελίξεις του εξωτερικού μετά από κάποια χρόνια. Μίλησαν, όμως, αυτοί οι άνθρωποι. Αισθάνθηκαν τη δυνατότητα και την ασφάλεια να πουν την ιστορία τους. Και ο λόγος για τον οποίο δεν έλεγαν την ιστορία τους στο παρελθόν ήταν ακριβώς διότι ήξεραν -μας το είπαν εξάλλου- ότι δεν θα μπορούσαν να ακουστούν, ότι δεν θα είχαν πολιτική στήριξη, διότι αν κατέφευγαν στη δικαιοσύνη υποψιαζόντουσαν ότι δεν θα έβρισκαν το δίκιο τους, διότι αισθάνονταν αδύναμοι απέναντι στην εξουσία κάποιων ισχυρών. Και αυτό αλλάζει επί αυτής της Κυβέρνησης και γι’ αυτό είμαστε πολύ υπερήφανοι!

(Χειροκροτήματα από την πτέρυγα της Νέας Δημοκρατίας)

Όλοι εδώ πέρα σ’ αυτήν την Αίθουσα στέλνουμε το μήνυμα σε αυτούς τους συμπολίτες μας ότι μπορούν πια να μιλήσουν με ασφάλεια. Νομίζω ότι όλοι καταλαβαίνουμε πόσο δύσκολο είναι για οποιονδήποτε συμπολίτη μας έχει υποστεί ένα τόσο βαρύ τραύμα να μιλήσει έστω και μετά από πολλά χρόνια, έστω και σε χρονικό διάστημα που οι υποθέσεις είναι νομικά παραγεγραμμένες και να αντιμετωπίσει με αυτό το θάρρος -το τεράστιο το οποίο χρειάζεται- τον θύτη του και να πάψει πια να αισθάνεται τις ενοχές μιας συγκάλυψης που στιγμάτισαν ανεξίτηλα τον ψυχικό τους κόσμο. Γι’ αυτό συζητάμε σήμερα. Και αυτές είναι οι συνθήκες τις οποίες θέλουμε να διαμορφώσουμε στον δημόσιο διάλογο και γι’ αυτό και η Κυβέρνηση κατέθεσε μια σειρά από προτάσεις.

Μα, δεν άκουσα τίποτα να λέτε γι’ αυτές τις προτάσεις. Απολύτως τίποτα! Η κ. Γεννηματά ψέλλισε μια κουβέντα θετικής αποδοχής και κατά τα άλλα ασχολήθηκε μόνο με μια συνολική αποδόμηση του κυβερνητικού έργου.

Σας ρωτώ, λοιπόν: Έχουμε ένα πλαίσιο εννέα προτάσεων. Μπορούμε να το κάνουμε καλύτερο; Περιμένω τη δικιά σας ουσιαστική συνεισφορά σε αυτόν τον δημόσιο διάλογο. Αυτή είναι η ουσία της συζήτησης σήμερα.

Και εν πάση περιπτώσει όσο και αν προσπαθείτε εδώ πέρα να μιλάτε για θεωρίες συγκάλυψης, εγώ θα σας πω ότι το ακριβώς ανάποδο συμβαίνει. Αποκάλυψη υπάρχει τώρα. Δεν υπάρχει συγκάλυψη. Για ποια συγκάλυψη επιμένετε να μιλάτε, όταν αναφέρεστε εσείς και τα διάφορα -γιατί είχα την ευκαιρία να παρακολουθήσω λίγο τον δημόσιο διάλογο κατά τη διάρκεια της συζήτησης- κομματικά σας φερέφωνα; Λέτε ότι υπάρχει κάποιο ένοχο μυστικό το οποίο συνδέει εμένα με την κ. Μενδώνη, το οποίο δεν μου επιτρέπει για κάποιον λόγο -τον οποίον εσείς μόνο γνωρίζετε- να την αποπέμψω. Ποιο είναι αυτό το ένοχο μυστικό; Δεν μας το λέτε κιόλας; Για εξηγήστε μας στη δευτερολογία.

Αυτός είναι ορισμός της λάσπης, κύριε Τσίπρα, να αφήνετε ένα ασαφές υπονοούμενο, μία ομίχλη, μια θολούρα. Κάτι συμβαίνει, κάτι υποψιάζομαι, κάτι νομίζω, κάτι άκουσα, αλλά δεν λέω τι είναι. Σας ερωτώ, λοιπόν, ευθέως: Ποιο είναι το ένοχο μυστικό, το οποίο συνδέει εμένα με την κ. Μενδώνη και δεν μου επιτρέπει να την αποπέμψω; Έχετε τη δυνατότητα στη δευτερολογία σας να μου απαντήσετε.

(Χειροκροτήματα από την πτέρυγα της Νέας Δημοκρατίας)

Τι είναι αυτό; Με κρατάει η κ. Μενδώνη από κάπου; Και αν με κρατάει από κάπου, από που με κρατάει; Έτσι γεννιούνται οι τερατολογίες και οι θεωρίες συνωμοσίας στο διαδίκτυο. Από κάποιες τέτοιες γενικές αναφορές. «Ήταν φίλος σας ο κ. Λιγνάδης, αλλά δεν πειράζει που ήταν φίλος σας, δεν θα έπρεπε να ξέρετε», μόνο που δεν ήταν φίλος μου, αλλά εσείς το είπατε. Δεν πειράζει «ρίξε-ρίξε», κάτι θα μείνει.

Αυτή ακριβώς είναι η πολιτική την οποία ακολουθήσατε και σήμερα δυστυχώς, σε αυτήν την Αίθουσα. Και είχατε πράγματι την ευκαιρία -ίσως το κάνετε στη δευτερολογία σας, μακάρι, αλλά δεν νομίζω- να πάρετε διακριτές αποστάσεις από την χυδαιότητα, η οποία εκπορεύτηκε από ένα κομμάτι του δημόσιου λόγου που σαφώς, σαφέστατα, είχε την υποκίνηση του δικού σας πολιτικού χώρου.

Εγώ μίλησα με συγκεκριμένα ονόματα. Αναφέρθηκα σε συγκεκριμένες δηλώσεις στελεχών σας, σε δύο Βουλευτές σας τουλάχιστον, την κ. Ελευθεριάδου και τον κ. Πολάκη για τις χυδαίες αναρτήσεις τους, για τον άκρως απαξιωτικό λόγο.

Άλλη ανάρτηση του κ. Πολάκη λέει: «…ούτε το ανίκανο τρολάκι η Αγαπηδάκη!». Μα είναι λόγος αυτός; Ανέχεστε αυτόν τον λόγο; Βγείτε μετά και πείτε: «Το καταδικάζω»! «Ανίκανο τρολάκι, Αγαπηδάκη»; Είναι ο ορισμός του σεξιστικού λόγου σε μια συζήτηση η οποία αφορά σε ένα τόσο ευαίσθητο θέμα. Μπορείτε επιτέλους να το κάνετε ή όχι; Είμαι σίγουρος ότι στον ΣΥΡΙΖΑ υπάρχουν πάρα πολλοί οι οποίοι αυτήν τη στιγμή καταλαβαίνουν ότι με αυτήν την τακτική σας, με το να μην παίρνετε αποστάσεις από αυτές τις χυδαιότητες, τους οδηγείτε στον τοίχο.

«Προσβλητικός για την Αριστερά ο τρόπος που πολιτεύεται ο ΣΥΡΙΖΑ στην υπόθεση Λιγνάδη». Είναι μια δήλωση του κ. Κοντονή, ο οποίος ήταν Υπουργός Δικαιοσύνης σας. Εσείς τον είχατε Υπουργό, δεν τον είχα εγώ.

Το καταθέτω στα Πρακτικά.

(Στο σημείο αυτό ο Πρωθυπουργός κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, το ερώτημα είναι αν έχετε τη δυνατότητα επιτέλους να πάρετε αποστάσεις από τέτοιες πρακτικές. Μπορείτε να το κάνετε; Μήπως τελικά εσείς είστε δέσμιος μιας πολιτικής από την οποία δεν μπορείτε με τίποτα να ξεφύγετε; Διότι, μόνο έτσι δυστυχώς, έχετε μάθει να πολιτεύεστε.

Μιλήσατε για τα πληκτρολόγια. Λοιπόν, κύριε Τσίπρα, επειδή είστε και μηχανικός, σας προτείνω να καταθέσετε ένα δίπλωμα ευρεσιτεχνίας. Το δίπλωμα ευρεσιτεχνίας θα αφορά σε μια δική σας ανακάλυψη: Τα μη επανδρωμένα πληκτρολόγια! Είναι τα πληκτρολόγια που γράφουν μόνα τους! Δεν υπάρχει κάποιος που να πληκτρολογεί. Πληκτρολογούν μόνα τους! Πίσω από αυτά δεν κρύβεται κανείς, γράφουν μόνα τους! Είναι αυτοματοποιημένα!

(Χειροκροτήματα από την πτέρυγα της Νέας Δημοκρατίας)

Δεν υπάρχουν μη επανδρωμένα πληκτρολόγια. Υπάρχουν αυτοί που πληκτρολογούν στα πληκτρολόγια, επώνυμα, με τις χυδαιότητες στις οποίες αναφέρθηκα.

Κάνατε μια επισήμανση που νομίζω ότι έχει την αξία της. Αναφερθήκατε σε ένα στέλεχος, συνάδελφο της Νέας Δημοκρατίας -θα το πω και επώνυμα-, τον κ. Μακάριο Λαζαρίδη, ο οποίος χρησιμοποίησε μια αναφορά, τη λέξη «κίναιδος», την οποία θεωρώ βαθιά προσβλητική για τους ομοφυλόφιλους συμπολίτες μας. Του ζήτησα προσωπικά να ανακαλέσει και το έκανε. Προσωπικά του ζήτησα να ανακαλέσει και το έκανε, διότι η Κυβέρνηση αυτή τιμά τη ΛΟΑΤΚΙ κοινότητα.

Η Κυβέρνηση αυτή, κύριε Βελόπουλου, δεν επέλεξε στελέχη για Υφυπουργούς, για κορυφαίους οικονομικούς συμβούλους επειδή ανήκουν στην κοινότητα. Αλλά δεν πρέπει να απασχολεί κάποιους το ότι κανείς μέχρι τώρα δεν είχε επιλέξει κάποιον ο οποίος είναι ανοιχτά ομοφυλόφιλος, να πάρει κυβερνητική θέση; Γιατί δεν είχε γίνει αυτό; Γιατί έτσι σπάμε έμπρακτα τα τείχη της σιωπής.

Εγώ, λοιπόν, κύριε Τσίπρα, ζήτησα από τον συνάδελφο -και το έκανε προς τιμήν του- να ανακαλέσει και ανακάλεσε. Εσείς σήμερα από το Βήμα της Βουλής θα ζητήσετε από τον κ. Πολάκη, παρόντα στην Αίθουσα, να κάνει το ίδιο; Θα το ζητήσετε; Εδώ είμαστε. Θα περιμένουμε. Είστε εσείς εδώ, είναι και ο κ. Πολάκης. Είναι λαμπρή ευκαιρία!

(Χειροκροτήματα από την πτέρυγα της Νέας Δημοκρατίας)

Επιτέλους, θα αποδείξετε έμπρακτα ότι Τσίπρας και Πολάκης δεν είναι το ίδιο πράγμα; Ότι Τσίπρας και Πολάκης και Βαξεβάνης δεν ενώνονται τελικά για να αποτελέσουν το ίδιο και το αυτό για να μην κρύβεστε πίσω από τη σοβαροφάνεια και τη δυνατότητα σας να εκφέρετε σοβαρό λόγο; Εδώ είμαστε. Κάντε το!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Σας έκανε και ο κ. Πολάκης τη χάρη να έρθει στην Αίθουσα, οπότε θα μπορεί να λυθεί και το ζήτημα μια και καλή.

Θα πω δυο κουβέντες πριν κλείσω, κύριε Πρόεδρε, πάλι για το ζήτημα της περιβόητης καθυστέρησης, ολιγωρίας στην υπόθεση του κ. Λιγνάδη. Επειδή εμένα μου αρέσει, όπως ξέρετε, πάντα από το Βήμα της Βουλής να μιλάω με πραγματικά δεδομένα, στις 6 Φεβρουαρίου, στις 13:42΄ για την ακρίβεια, δημοσιεύεται η καταγγελία του Νίκου Σ. -ανατριχιαστική, γροθιά στο στομάχι σε όποιον τη διάβασε!- στο 2020mag.gr. Είναι ανώνυμη καταγγελία. Εγώ δεν ξέρω ποιος είναι ο Νίκος Σ.. Δεν ξέρω αν τον γνωρίζει η δικαιοσύνη. Δεν γνωρίζω αν έχει υποβάλει ο ίδιος μήνυση ή όχι. Είναι, όμως, ξεκάθαρο ότι ο Νίκος Σ. σ’ αυτήν την καταγγελία του φωτογραφίζει τον κ. Λιγνάδη. Η παραίτηση του κ. Λιγνάδη έγινε δεκτή από την Υπουργό Πολιτισμού πέντε ώρες μετά, πέντε ώρες μετά από τη στιγμή που υπήρχε ανώνυμη καταγγελία.

Μας ζητάτε να πάμε στον εισαγγελέα. Να πάμε στον εισαγγελέα με τι ακριβώς στοιχεία; Καταλαβαίνετε τους βασικούς κανόνες του κράτους δικαίου ότι εδώ πέρα δεν υπήρχε καταγγελία, δεν υπήρχε μήνυση, δεν υπήρχε τίποτα; Υπήρχε ένα σαφέστατο υπονοούμενο για έναν άνθρωπο, ο οποίος ξεκάθαρα δεν μπορούσε να ασκεί άλλο τα καθήκοντά του.

Τα υπόλοιπα, κύριε Τσίπρα, ανήκουν στη δικαιοσύνη. Κινήθηκε γρήγορα η δικαιοσύνη; Ρωτώ. Κινήθηκε γρήγορα η δικαιοσύνη; Έχουμε την αίσθηση εδώ πέρα ότι υπήρξε οποιαδήποτε συγκάλυψη στη δικαστική έρευνα; Καμμία απολύτως! Οι πολίτες γνωρίζουν ότι σήμερα υπάρχει μια απολογία. Η δικαιοσύνη θα λάβει υπ’ όψιν της όλα τα δεδομένα και θα αποφασίσει. Και κάπου εδώ τελειώνει η δικιά μας ανάμειξη ως προς τη συγκεκριμένη υπόθεση.

(Στο σημείο αυτό ο Πρόεδρος της Κυβέρνησης, κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επαναλαμβάνω, λοιπόν, ότι όλο αυτό το επιχείρημα περί της κ. Μενδώνη έχει σχεδόν έναν εμμονικό χαρακτήρα. Πρέπει να σας πω ότι μου θύμισε, μιας και αναφέρθηκε και ο κ. Βαρουφάκης στην κ. Μέρκελ, το «go back madam Merkel» το «go away madam Mendoni». Συστηματικά επαναλαμβάνετε το ίδιο τροπάρι.

Σας λέω εγώ πρώτος. Η κ. Μενδώνη έκανε λάθος στον επικοινωνιακό χειρισμό της υπόθεσης. Η πολιτική ευθύνη για την παραμονή της στην Κυβέρνηση είναι δικιά μου, κύριε Τσίπρα. Μην ψάχνετε παραπέρα. Μπορείτε να με κατηγορείτε για αυτό, ότι έπρεπε να φύγει η κ. Μενδώνη. Και εγώ θα σας λέω ότι έπρεπε να μείνει η κ. Μενδώνη.

Θα ανέβετε, όμως, σε αυτό το Βήμα ή από τη θέση σας ή όπου θέλετε και θα μας πείτε ποιο είναι το ένοχο μυστικό το οποίο μας συνδέει, διότι αν δεν το κάνετε τότε όπως καταλαβαίνετε το τεκμήριο ότι επενδύετε στη λασπολογία θα ενισχύεται ολοένα και περισσότερο.

Κλείνω, κυρίες και κύριοι Βουλευτές, από εκεί που ξεκίνησα. Η Ελλάδα του 2021 δεν είναι ίδια με την Ελλάδα του 2011, με την Ελλάδα του 2016. Είναι μια κοινωνία η οποία έχει ωριμάσει, η οποία παρακολουθεί τις διεθνείς εξελίξεις. Είναι μια κοινωνία ώριμη και έτοιμη πιστεύω να αναμετρηθεί και με τις σκοτεινές πλευρές του εαυτού της.

Θέλω και σήμερα από το Βήμα της Βουλής να ενθαρρύνω τον καθένα και την καθεμία ξεχωριστά εάν αισθάνεται ότι έχει πέσει θύμα κακοποίησης ή εξουσιαστικής βίας να μιλήσει και να καταγγείλει το περιστατικό αυτό. Κανείς στην Ελλάδα του 2021 δεν δικαιούται να ζει στο φόβο και στη σιωπή! Κανείς!

(Χειροκροτήματα από την πτέρυγα της Νέας Δημοκρατίας)

Και αυτό, τουλάχιστον, ας είναι το μήνυμα το οποίο θα βγει από αυτή την Αίθουσα, όταν θα σβήσουν τα φώτα της δημοσιότητας και θα μαλακώσει η τραχύτητα του πολιτικού διαλόγου. Το οφείλουμε. Το οφείλουμε σε αυτούς οι οποίοι έπεσαν θύματα τέτοιων περιστατικών.

Κυρίως, όμως, οφείλουμε να στείλουμε ένα μήνυμα και στο μέλλον, διότι η συζήτηση αυτή εκτός από μία καθαρτική διάσταση την οποία έχει αποκάλυψη σκοτεινών πλευρών του παρελθόντος, έχει και μία ουσιαστική αποτρεπτική διάσταση για το τι μπορεί να γίνει στο μέλλον. Γιατί ο καθένας, η καθεμία ενδεχομένως, που θα σκεφτεί στο μέλλον να ασκήσει οποιασδήποτε μορφής εξουσιαστική βία απέναντι σε κάποιον, ο οποίος είναι πιο αδύναμος –είτε ιεραρχικά πιο αδύναμος είτε ηλικιακά πιο αδύναμος- θα πρέπει να γνωρίζει πια ότι αναλαμβάνει πολύ μεγάλο ρίσκο και θα πρέπει να γνωρίζει ότι το πέπλο της σιωπής έχει πια σπάσει, ότι τα στόματα έχουν ανοίξει και ότι αν διανοηθεί να προβεί σε τέτοιες πράξεις, είναι πολύ πιθανόν να βρεθεί επιτέλους αντιμέτωπος με τις συνέπειές τους. Και αυτό είναι το μεγαλύτερο κέρδος για την ελληνική κοινωνία, το μεγαλύτερο κέρδος για τη χώρα!

Σας ευχαριστώ.

(Όρθιοι οι Βουλευτής της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κύριο Πρωθυπουργό –και θα πω κάτι πεζό- και για την τήρηση του χρόνου, επαναλαμβάνω.

Καλείται τώρα στο Βήμα για τη δική του δευτερολογία ο κ. Αλέξης Τσίπρας, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς-Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Ούτε λίγο ούτε πολύ, κύριε Μητσοτάκη, σήμερα στη δευτερολογία σας μας είπατε ότι είστε πάρα πολύ περήφανος, επειδή το κίνημα «Me Too» ξεκίνησε κατά τη διάρκεια της δικής σας διακυβέρνησης και μάλιστα ξεκινήσατε με μια λαθροχειρία λέγοντας «η κ. Μπεκατώρου σε εκδήλωση που οργάνωσε η Κυβέρνησή σας». Σε εκδήλωση που οργάνωσε η Στέγη Γραμμάτων και Τεχνών πρωτοέκανε δημόσια την καταγγελία της.

(Χειροκροτήματα από την πτέρυγα του ΣΥΡΙΖΑ)

Και το ξέρετε προφανώς, αλλά βρίσκεστε σε μια τόσο δύσκολη θέση που πρέπει να ανεβείτε σε αυτό το Βήμα και να επαινέσετε τον εαυτό σας αντί, έστω στη δεύτερη ευκαιρία που είχατε, να κάνετε μια στοιχειώδη αυτοκριτική και να αναλάβετε μια στοιχειώδη πολιτική ευθύνη. Δεν το πράξατε.

Μας είπατε ότι επί των ημερών σας, επειδή είστε εσείς, ξεκίνησε στην Ελλάδα το κίνημα «Me Too», διότι η Κυβέρνησή σας δίνει εχέγγυα στα θύματα, εχέγγυα στήριξης να προχωρήσουν στις δημόσιες καταγγελίες.

Με την ίδια λογική θα έπρεπε το κίνημα «Me Too» παγκοσμίως, που ξεκίνησε στις Ηνωμένες Πολιτείες Αμερικής το 2017, να το καρπωθεί η κυβέρνηση του κ. Τραμπ, διότι επί Τραμπ ξεκίνησε. Επί Τραμπ!

(Χειροκροτήματα από την πτέρυγα του ΣΥΡΙΖΑ)

Τώρα, αυτά τα επιχειρήματα που έρχεστε και μας λέτε από το Βήμα της Βουλής είναι επιχειρήματα για μικρά παιδιά.

Και βεβαίως, επιμείνατε γι’ άλλη μια φορά στο ότι δεν μπήκαμε στην ουσία των ζητημάτων. Για εσάς η ουσία των ζητημάτων είναι το διαδίκτυο. Δεν υπάρχει καμμία αμφιβολία ότι στο διαδίκτυο υπάρχει ένα κλίμα αρνητικό. Όμως, υπάρχει και ένα κλίμα θετικό στο διαδίκτυο, όχι μόνο το αρνητικό. Το αρνητικό να το καταδικάσουμε όλοι μαζί.

Όμως, το γεγονός ότι αν δεν υπήρχε το διαδίκτυο, δεν θα μπορούσε μια σειρά από κρίσιμες δημόσιες καταγγελίες για προσπάθεια συγκάλυψης σε κρίσιμα θέματα να αναδειχθούν, δεν το στηλιτεύσατε. Το στηλιτεύω εγώ.

Μια σειρά από πάρα πολύ σημαντικά ζητήματα που αφορούν τη διακυβέρνηση σας, από την περίφημη κομπίνα του «ΣΚΟΙΛ ΕΛΙΚΙΚΟΥ» των προγραμμάτων του κ. Βρούτση, μέχρι τα πτυχία που δεν είχε ο κ. Διαματάρης –και αναγκαστήκατε να τον διώξετε-, μέχρι τις μάσκες-«αερόστατα» που δίνατε στα παιδιά στα σχολεία, μέχρι και τα ατοπήματά σας στην Πάρνηθα και στην Ικαρία, όλα αυτά βγήκαν από το διαδίκτυο, κύριε Μητσοτάκη! Δεν βγήκαν από κανένα μεγάλο κανάλι, μεγάλης εμβέλειας.

(Χειροκροτήματα από την πτέρυγα του ΣΥΡΙΖΑ)

Κύριε Μητσοτάκη, όταν βρίσκεστε μπροστά στον κίνδυνο ατοπήματα δικά σας ή της Κυβέρνησής σας να έχουν μία ευρύτερη δημοσιότητα, διότι το διαδίκτυο φουντώνει, τότε παρεμβαίνετε, ακόμα και στη δημόσια τηλεόραση, και δίνετε εντολή να αναρτηθεί από τον κ. Ζούλα, τον οποίο ανταμείψατε για τις υπηρεσίες του προχθές, αναβαθμίζοντας τον μισθό του, ώστε να παίρνει τον ανώτατο μισθό κρατικού λειτουργού, για να βγάζει ο κ. Ζούλας ντιρεκτίβες τοιχοκολλημένες στην αίθουσα σύνταξης της δημόσιας τηλεόρασης, ώστε να μην παίζουν πλάνα από την Ικαρία ή να παίζουν φωτογραφίες του Λιγνάδη μόνο του. Και είχατε το θράσος να μας πείτε ότι εμείς κάνουμε photoshop.

Κύριε Μητσοτάκη, θέλω να επανέλθω στο κρίσιμο ζήτημα της σημερινής συνεδρίασης. Δεν θα σας απαντήσω εγώ για ποιον λόγο δεν αποπέμπετε την κ. Μενδώνη, εσείς πρέπει να το απαντήσετε. Ο ελληνικός λαός από σας περιμένει μια απάντηση σε αυτό το κρίσιμο θέμα, δεν περιμένει από την Αντιπολίτευση, από τον Αρχηγό της Αξιωματικής Αντιπολίτευσης και από τα άλλα κόμματα, να απαντήσουν στο κρίσιμο ερώτημα: «Πώς είναι δυνατόν να μην την αποπέμπει;». Εσείς πρέπει να απαντήσετε.

Θέλω να επανέλθω στην ουσία του ζητήματος, η όποια ουσία είναι ότι στις έξι του μηνός είχαμε μία δημόσια καταγγελία. Μας λέτε εκ των υστέρων: «Μα, εμείς του ζητήσαμε την παραίτηση στις έξι του μηνός», παρά το γεγονός ότι η ίδια η κ. Μενδώνη είχε βγει στις οκτώ του μηνός σε τηλεοπτικό σταθμό και έλεγε ότι «ο κ. Λιγνάδης δεν άντεξε το κλίμα των φημών που δημιουργούσε έναν κλοιό γύρω του, γι’ αυτό οδηγήθηκε από μόνος του σε παραίτηση».

Επίσης, την ίδια ημέρα, οκτώ του μηνός, η κ. Μενδώνη σε ραδιοφωνική συνέντευξή της στον ραδιοσταθμό «ΘΕΜΑ», αν δεν κάνω λάθος, είπε ότι «δεν υπάρχουν επώνυμες καταγγελίες για Λιγνάδη, γι’ αυτό και δεν προχωρούμε στη διαδικασία περαιτέρω διερεύνηση της υπόθεσης», όταν σε όλη τη χώρα η Αξιωματική Αντιπολίτευση και άλλα κόμματα της Αντιπολίτευσης, όλο το διαδίκτυο με παρεμβάσεις πολιτικών προσώπων και μη από τον χώρο των τεχνών βοοούσαν «γιατί δεν προχωράτε σε διερεύνηση;».

Μας λέτε τώρα ότι «δεν προχωρήσαμε, επειδή η καταγγελία αυτή δεν ήταν μηνυτήρια αναφορά». Μα, στις οκτώ του μηνός ο δικηγόρος του Νίκου Σ., ο κ. Γιάννης Βλάχος, ήταν αυτός που πήγε στην εισαγγελία πρωτοδικών και έκανε και δηλώσεις έξω από την εισαγγελία πρωτοδικών, ο οποίος ζητούσε από τη δικαιοσύνη να επιδείξει τα αντανακλαστικά που προσφάτως είχε επιδείξει και σε άλλες παρόμοιες περιπτώσεις, ώστε να κινηθεί αυτεπαγγέλτως και σε αυτήν την περίπτωση, προκειμένου να εξαρθρωθεί πλήρως και να βρεθεί αν πέραν του Νίκου Σ. υπήρχαν και άλλα πρόσωπα που έχουν υποστεί κακοποίηση. Δεν τις ακούσατε εσείς αυτές τις δηλώσεις;

Στις δεκαπέτε του μηνός ο κ. Ταραντίλης, ο Κυβερνητικός Εκπρόσωπος, έβγαινε σε δημόσια δήλωσή του κομπιάζοντας να λέει ότι ο κ. Λιγνάδης παραιτήθηκε για προσωπικούς λόγους. Και μόνο στις δεκαεννέα του μηνός -καταθέτω όλα αυτά στα Πρακτικά- όταν υπήρχε πια κατατεθειμένη μηνυτήρια αναφορά για μη παραγεγραμμένο αδίκημα τότε και μόνο βγήκε η κ. Μενδώνη δημόσια να μας πει ότι ήταν ένας επικίνδυνος άνθρωπος και ότι εξαπατηθήκατε και ότι σας έπεισε. Μίλησε σε πρώτο πληθυντικό: «Μας έπεισε».

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς διαρκώς ψάχνετε να βρείτε τι ύποπτο υπάρχει σε αυτά που λέμε. Εμείς δεν μιλάμε με γρίφους, σας ρωτάμε ευθέως: Ποιους έπεισε; Ποιοι ήταν αυτοί στους οποίους αναφέρθηκε η κ. Μενδώνη σε πρώτο πληθυντικό;

Επιπλέον, θέλω να σας κάνω για μια ύστατη φορά το ερώτημα, κύριε Μητσοτάκη: Ποιος τον τοποθέτησε αυτόν τον άνθρωπο εκεί; Ποιος; Είδε φως και μπήκε; Δεν είχατε καμμία σχέση εσείς, που δεν τον ξέρατε καθόλου, στην επιλογή; Δεν είχε καμμία σχέση η κ. Μενδώνη. Έτσι δήλωσε, ότι δεν είχε.

Εκτός αν αυτό είναι το ένοχο μυστικό. Αν η κ. Μενδώνη μένει στη θέση της, επειδή αν φύγει από τη θέση της θα βγει και θα πει δημόσια ότι «εγώ τον άνθρωπο δεν τον ήξερα», όπως το έδωσε με διαρροές, «τον έμαθα τρεις μέρες πριν τον διορίσω και κάποιοι άλλοι με έβαλαν να τον τοποθετήσω σε αυτή τη θέση».

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μόνη της τα έχει πει!

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Καθίστε τώρα κάτω.

(Χειροκροτήματα από την πτέρυγα του ΣΥΡΙΖΑ)

Ψύχραιμα συζητάμε. Κρίσιμα ερωτήματα θέτουμε. Μπορεί να τα απαντήσει ο Πρωθυπουργός στην τριτομιλία του.

Έρχομαι τώρα σε ένα πολύ κρίσιμο θέμα το οποίο προσπαθήσατε να αναδείξετε ατυχώς, κατά τη γνώμη μου, κύριε Μητσοτάκη. Αντί να λάβετε έστω μέρος της πολιτικής ευθύνης που σας αναλογεί, επιλέξατε να επιτεθείτε στον ΣΥΡΙΖΑ και στα στελέχη του, να μου ζητήσετε για άλλη μια φορά παραιτήσεις και να επιρρίψετε σε εμένα προσωπικά, στον ΣΥΡΙΖΑ και σε Βουλευτές την αποκλειστικότητα της επιθετικότητας στο διαδίκτυο και των δηλώσεων, ενώ εσείς ο ίδιος, το κόμμα σας, τα στελέχη σας ήσασταν πάντα έξω από αυτό. Κάνατε δε ειδικότερη αναφορά στον κ. Λαζαρίδη, ενώ εδώ και μια βδομάδα δεν έχετε πει κουβέντα για τη μέγιστη αθλιότητα σε δημόσια δήλωσή του σε τηλεοπτικό σταθμό του κ. Χρυσοχοΐδη, που είπε ότι ο ΣΥΡΙΖΑ έκαψε εκατό ανθρώπους το Μάτι, που το είχατε κάνει σημαία. Και δεν βρήκατε να πείτε μια κουβέντα γι’ αυτήν την αθλιότητα.

(Χειροκροτήματα από την πτέρυγα του ΣΥΡΙΖΑ)

Και την ίδια στιγμή επιλέξατε να φέρετε στα κυβερνητικά έδρανα, αντί να σας συνοδεύει η πρώτη κυρία του πολιτισμού στη χώρα μας, η κ. Μενδώνη, να σας συνοδεύει η κ. Αγαπηδάκη. Δεν τυγχάνει να την γνωρίζω, συμπαθέστατη μου φαίνεται. Να με συγχωρείτε, όμως, κύριε Μητσοτάκη…

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διακοπές!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να με συγχωρείτε, κύριε Μητσοτάκη, θα ζητήσω να με ενημερώσει για τη δουλειά που κάνει στα ασυνόδευτα ανήλικα. Θέλω να ομολογήσω ότι δεν έχω πλήρη γνώση και γι’ αυτό θα της ζητήσω να με ενημερώσει, αν όμως η ίδια καταδέχεται να συνομιλεί με «εγκληματικά ανήθικους».

Διότι η κ. Αγαπηδάκη ήταν αυτή η οποία στις 5 Δεκεμβρίου του 2016 -μου είπατε να διαγράψω για δέκατη πέμπτη φορά τον Πολάκη επειδή είπατε ότι είναι τρολ του διαδικτύου- έλεγε: «Ας πούμε ένα σύνθημα που όλους τους ενώνει: ΣΥΡΙΖΑ-ΑΝΕΛ δολοφόνοι!». Το φασίστας δεν κάνει καλή ρίμα. Ακολουθώ την κυβερνητική γραμμή. Ορίστε, δίπλα σας την έχετε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό οΠρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σεπτέμβριος του 2016, απευθυνόμενη στον Πρωθυπουργό της χώρας εκείνη την εποχή, σε μένα δηλαδή: «Εμείς πάντως θέλαμε να φύγεις με εκλογές Αλέξη. Εσύ λύσσαξες να γνωρίσεις τα καμαράκια του Κορυδαλλού. Να το θυμάσαι». Η κ. Αγαπηδάκη, ναι! Να τη χαίρεστε, δίπλα σας την έχετε!

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό οΠρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίπλα σας την έχετε κι έρχεστε εδώ να μας μιλήσει για τα τρολ του διαδικτύου. Πάτε καλά; Προφανώς, δεν έχετε εικόνα του τι ακριβώς έχετε μαζέψει γύρω σας.

Και, βεβαίως, άλλο ένα σημαντικό ανδραγάθημα της κ. Αγαπηδάκη τον Απρίλιο του 2017 με ανάρτησή της στο διαδίκτυο μετά από μια συνέντευξη μου τότε ως Πρωθυπουργός στον τηλεοπτικό σταθμό ΑΝΤ1: «Αλέξη ντροπή να φτύνεις στα μούτρα τους πολίτες. Δεν κάνεις για Πρωθυπουργός. Είσαι εγκληματικά ανήθικος. Δεν χρειαζόταν να είσαι τόσο, μα τόσο εγκληματικά ανήθικος».

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς, κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μητσοτάκη, εγώ είμαι «εγκληματικά ανήθικος». Κι έρχεστε εδώ να μας κάνετε μαθήματα.

Να αναφερθούμε στα γνωστά τρολ του διαδικτύου; Εδώ δεν μιλάμε για δημοσιογράφους.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, δεν χρειάζονται υποβολείς.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν μιλάμε για δημοσιογράφους. Εδώ μιλάμε για τα στελέχη σας. Έχω έναν φάκελο. Θα σας τον αφήσω να τον διαβάσετε. Μπορεί να διασκεδάσετε με αυτόν.

Άδωνις Γεωργιάδης: «Έτσι κυβερνούσε το δολοφονικό παρακράτος του ΣΥΡΙΖΑ. Φωτιές!». Άδωνις Γεωργιάδης: «Απίστευτη αποκάλυψη. Πήγαν τα ΟΥΚ να διασώσουν τον Τσίπρα στις Μαλδίβες όπου έκανε μυστικά χλιδάτες διακοπές». Ήταν tweet του Γεωργιάδη.

(Στο σημείο αυτό οΠρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Ρωμανός, το άλλο «αστέρι» δίπλα σας, στο γραφείο σας, στην ομάδα σας, υπεύθυνος στρατηγικού σχεδιασμού, αναπληρωτής υπεύθυνος γραφείου Τύπου: «Έχουμε να κάνουμε με συμμορία. Έχουμε να κάνουμε με συνωμοσία βενεζουελοποίησης». Ο κ. Ρωμανός. Το hashtag της εποχής ήταν #Tsipras Lexotanil. Για να μη πω το hashtag των εκλογών γιατί είναι ακατάλληλο για ανηλίκους.

Αυτοί είστε, κύριε Μητσοτάκη! Σας τα χαρίζω!

(Χειροκροτήματα από την πτέρυγα του ΣΥΡΙΖΑ)

Αυτοί είστε, κύριε Μητσοτάκη, που έχετε το θράσος να μας κουνήσετε και το δάχτυλο για την ποιότητα του πολιτικού διαλόγου! Αυτοί είστε. Φέρατε το «ΜΑΚΕΛΕΙΟ» μέσα σε αυτήν εδώ την Αίθουσα, το οποίο έλεγε: «Χαφιές του Ασλανίδη ο πατήρ Τσίπρας». Αυτά έλεγε το «ΜΑΚΕΛΕΙΟ» και ο «ΣΤΟΧΟΣ». Και ήρθατε εσείς και είπατε τα ίδια ακριβώς, ότι η οικογένεια Τσίπρα έκανε δουλειές με τη χούντα και την άλλη μέρα το «ΜΑΚΕΛΕΙΟ» σάς επιβράβευσε: «Ο Μητσοτάκης επιβεβαίωσε όλα όσα έχουμε γράψει για την οικογένεια Τσίπρα». Ορίστε!

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

Θέλετε να μιλήσουμε, λοιπόν, γι’ αυτά; Έχετε το θράσος να μιλήσουμε γι’ αυτά; Ή για το πρόσφατο: «Η βίλα χλιδής»; Την αγόρασα με 1,3 εκατομμύρια ευρώ! Το «ΜΑΚΕΛΕΙΟ». Το ανακάλυψε μετά ο κ. Κουρτάκης και ο κ. Παπαχρήστος και το έκαναν κεντρικό θέμα. Έβγαζε η Νέα Δημοκρατία κάθε μέρα επτά ανακοινώσεις. Είναι δυνατόν; Δεν τα έχω φέρει ποτέ αυτά στη Βουλή, αλλά μην μας προκαλείτε. Τουλάχιστον μην μας προκαλείτε.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο θέμα των ασυνόδευτων, επιτρέψτε μου δύο κουβέντες στην ουσία του, διότι νομίζω ότι είναι σημαντικό θέμα. Και επαναλαμβάνω ότι δεν γνωρίζω αν η κ. Αγαπηδάκη κάνει καλή δουλειά ή όχι. Πιθανώς και να κάνει καλή δουλειά. Θέλω να αναφερθώ στο ότι εσείς είπατε ψέματα. Θα σας πω γιατί είπατε ψέματα. Αναφερθήκατε σε δημοσιεύματα του 2016. Ναι, το 2016 η κατάσταση ήταν τραγική. Δεν αναφερθήκατε στην εικόνα που παραλάβατε το 2019, όταν ο ίδιος ο Χρυσοχοΐδης τότε βγήκε και είπε ότι έχει συνέχεια το κράτος και ότι παραλάβατε μια κατάσταση σε όλα τα νησιά που ήταν υπό έλεγχο. Είχαμε μηδέν ασυνόδευτα τότε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τώρα είναι καλός!

**ΠΡΟΕΔΡΟΣ (Κωνσταντίνος Τασούλας)**: Παρακαλώ, ησυχία και όχι διακοπές.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εντάξει. Εάν το επιχείρημά σας, κύριε Μητσοτάκη, είναι ότι ο Υπουργός σας, ο σημαντικότατός σας Υπουργός έχει διπολική διαταραχή και μια λέει σωστά πράγματα και μια λέει λάθος, να μας το πείτε.

Εγώ λέω τι δήλωση έκανε και σας λέω να δείτε ποια είναι η κατάσταση σήμερα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας)**: Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ήρθατε εσείς εδώ για να εξάρετε τη δουλειά της κ. Αγαπηδάκη, που επαναλαμβάνω ότι μπορεί να είναι σημαντική. Εγώ την κριτική μου την έκανα σε σχέση με τη στάση της, το ύφος της, το ήθος της στο διαδίκτυο. Επ’ αυτού ήταν η κριτική.

όμως, εδώ έχω επτά δημοσιεύματα από τα δεκάδες που κυκλοφορούν αυτήν την περίοδο στον ξένο Τύπο που αναφέρονται σε όλα τα δεινά που περνούν σήμερα πρόσφυγες και μετανάστες και συμπεριλαμβάνουν και κατηγορίες, δυστυχώς -και αυτό είναι κάτι στο οποίο πρέπει να σκύψουμε-, για βιασμούς και σεξουαλικές παρενοχλήσεις. Δεν θέλω να ισχυριστώ ότι αυτό τώρα γίνεται. Να είμαι ξεκάθαρος. Μην μας λέτε, όμως, ότι έχετε δημιουργήσει τη γη της επαγγελίας.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσω στα Πρακτικά και τα μόνα έγκυρα στοιχεία στην Ελλάδα που εκδίδει κάθε δεκαπέντε μέρες το Εθνικό Κέντρο Κοινωνικής Αλληλεγγύης, που λένε ότι το εκτιμώμενο σύνολο ασυνόδευτων τον Ιούνιο του 2019, όταν παραδώσαμε εμείς, ήταν τρεις χιλιάδες οκτακόσια εξήντα οκτώ ασυνόδευτα προσφυγόπουλα και στις 15 Γενάρη του 2021 είναι τρεις χιλιάδες εννιακόσια εξήντα οκτώ, δηλαδή αυξήθηκαν κατά εκατό άτομα, ενώ οι ροές μειώθηκαν κατά 79%. Αυτό είναι ένα θέμα το οποίο πρέπει να μας…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα ήθελα να το δούμε αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ναι, θα τα καταθέσω. Αλίμονο. Στοιχεία είναι αυτά. Τουλάχιστον να μην διαφωνούμε επί των στοιχείων.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και εν τοιαύτη περιπτώσει το ζήτημα δεν είναι να αντιδικήσουμε γι’ αυτό. Το ζήτημα είναι να δούμε τι μπορούμε να κάνουμε ως οργανωμένη πολιτεία και δεν ήταν σε θετική κατεύθυνση η πρώτη νομοθετική παρέμβαση που κάνατε, να διαχωρίσετε τα προσφυγόπουλα τα ασυνόδευτα σε άνω των δεκαπέντε ετών και κάτω των δεκαπέντε, δηλαδή να χρήζουν ιδιαίτερης βοήθειας και προστασίας μόνο όσα είναι κάτω των δεκαπέντε και αυτά που είναι πάνω από δεκαπέντε, στα δεκαέξι, στα δεκαεπτά, να είναι όπως όλοι οι υπόλοιποι, να γυρνούν πίσω στις χώρες προέλευσής τους.

Τώρα, ξέρω ότι ο χρόνος είναι περιορισμένος και πραγματικά θα προσπαθήσω μέσα σε τρία λεπτά να ολοκληρώσω. Σέβομαι το γεγονός ότι έχετε μια πολύ σημαντική υποχρέωση, τη σημαντικότερη ίσως, να παραστείτε στη Σύνοδο Κορυφής.

Θέλω να κλείσω λέγοντας δυο λόγια για το ζήτημα των κωδίκων, για το ζήτημα του κώδικα δεοντολογίας και των ποινικών κωδίκων, αλλά και δυο λόγια για το κρίσιμο θέμα της δημοκρατίας, που πιστεύω ότι δεν το ρεφάραμε σήμερα, με τη σημερινή συζήτηση. Δεν τελειώσαμε, δηλαδή, με την ανάγκη περαιτέρω συζήτησης στο θέμα της δημοκρατίας.

Ανακοινώσατε κώδικα δεοντολογίας και αλλαγές του Ποινικού Κώδικα για την αντιμετώπιση περιστατικών παρενόχλησης στους εργασιακούς χώρους και καλά κάνατε. Αλλά κανένας κώδικας, καμμία νομοθετική πρωτοβουλία δεν έχει αξία αν δεν αρχίζει από την ανάληψη πολιτικής ευθύνης. Ας συμφωνήσουμε πρώτα εμείς, οι Αρχηγοί των κομμάτων, πώς πρέπει να λειτουργούμε όταν υπάρχουν τέτοια περιστατικά και μετά να βάλουμε και τους κώδικες και να συμφωνήσουμε και στους κώδικες και στο πώς αυτοί θα εφαρμόζονται.

Μια παρατήρηση θέλω να κάνω εδώ. Σταματήστε αυτή τη λαϊκίστικη σπέκουλα, τη σπέκουλα που κάθε τόσο και λίγο τα στελέχη σας στα μέσα μαζικής ενημέρωσης αναμασάνε περί ευθύνης των ποινικών κωδίκων, αυτός ο ποινικός λαϊκισμός, και τώρα το έκανε αυτό, προχθές στο ραδιόφωνο του «Real FM» ο κ. Άδωνις Γεωργιάδης, στο ραδιόφωνο του κ. Χατζηνικολάου. Είπε πάλι ψέματα ότι ο νέος Ποινικός Κώδικας είναι αυτός που έχει μετατρέψει την παιδεραστία και την ασέλγεια και τον βιασμό ανηλίκων –δεν θυμάμαι τι ακριβώς από αυτά ισχυρίστηκε, κάποιο από αυτά πάντως- από κακούργημα σε πλημμέλημα. Δεν ισχύει αυτό και το γνωρίζετε.

**ΘΕΟΔΩΡΑ ΜΠΑΚΟΓΙΑΝΝΗ:** Κανείς δεν το είπε αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Το είπε ο κ. Γεωργιάδης.

**ΘΕΟΔΩΡΑ ΜΠΑΚΟΓΙΑΝΝΗ:** Δεν είπε αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα σας απαντήσω. Αφήστε με να ολοκληρώσω.

Όπως σε όλες τις ποινές, με τον νέο Ποινικό Κώδικα πράγματι η ανώτερη ποινή είναι δεκαπέντε χρόνια και ήταν είκοσι. Αλλά η εκτίσιμη ποινή, αυτή που εκτίεται, είναι τα δύο πέμπτα και όχι το ένα τρίτο της ποινής. Και αυτή ήταν και η ουσία, ο πυρήνας της μεταρρύθμισης αυτής, μια μεταρρύθμιση στην οποία συμμετείχαν επώνυμοι νομικοί απ’ όλο το φάσμα, αξιόλογοι άνθρωποι χωρίς κανένας να μπορεί να πει ότι το κριτήριο ήταν το κριτήριο της σκοπιμότητας.

Άρα, παλαιότερα είχαμε ποινές ονομαστικά μεγάλες που δεν εκτίονταν και τώρα έχουμε ποινές ονομαστικά κατά τι μικρότερες, όμως, ο συνολικός χρόνος που αυτός που κάνει κακούργημα θα μείνει μέσα στη φυλακή θα είναι μεγαλύτερος απ’ ό,τι ήταν μέχρι τώρα.

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ:** Δεν είναι έτσι.

**ΘΕΟΔΩΡΑ ΜΠΑΚΟΓΙΑΝΝΗ:** Δεν είναι αλήθεια.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία, ελάτε. Δεν έχετε τον λόγο, κύριοι συνάδελφοι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ο νέος Ποινικός Κώδικας προβλέπει και τιμωρεί**…**

**ΘΕΟΔΩΡΑ ΜΠΑΚΟΓΙΑΝΝΗ:** Για τον βιασμό;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα σας πω και για τον βιασμό.

**ΘΕΟΔΩΡΑ ΜΠΑΚΟΓΙΑΝΝΗ:** Θυμάστε ότι χάλασε ο κόσμος**.**

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διάλογο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μην με τσιγκλάτε για να σας πω ότι η μόνη περίπτωση όπου αξιοποιήθηκε ευνοϊκά ήταν στη περίπτωση του Νίκου Γεωργιάδη. Μην με τσιγκλάτε να το πω αυτό.

(Χειροκροτήματα από την πτέρυγα του ΣΥΡΙΖΑ)

Και υπήρξε άρση της ποινικής δίωξης εκεί όπου πήγαιναν Βουλευτές της Νέας Δημοκρατίας να υπερασπιστούν κάποιον που καταδικάστηκε είκοσι οκτώ μήνες, επειδή ασέλγησε σε ανήλικους. Μην με τσιγκλάτε να τα πω αυτά. Δεν θέλω να ανοίξω αυτήν τη συζήτηση. Δεν θέλω να ανοίξω αυτήν τη συζήτηση!

(Χειροκροτήματα από την πτέρυγα του ΣΥΡΙΖΑ)

Αλλά καθίστε να ακούσετε. Πλέον τιμωρείται η σεξουαλική εκμετάλλευση σε όλους τους χώρους εργασίας και όχι μόνο στο δημόσιο, όπως με τον παλιό Ποινικό Κώδικα. Ο νέας Ποινικός Κώδικας προβλέπει και τιμωρεί και την περίπτωση που το θύμα παγώνει από τον φόβο του, που δεν υπήρχε στον προηγούμενο. Και πολλές συμπεριφορές κατά ανηλίκων που πριν δεν ήταν καν εγκλήματα τώρα τιμωρούνται, τώρα με τον νέο ορισμό του βιασμού τιμωρούνται ως κακούργημα.

Και δεν υπάρχει παιδεραστία που να έγινε πλημμέλημα από τον ΣΥΡΙΖΑ, όπως εκστομίζουν Υπουργοί της Νέας Δημοκρατίας ψευδώς. Η δε αποπλάνηση άνω των δεκατεσσάρων ήταν πλημμέλημα με τον παλιό Ποινικό Κώδικα. Όμως τώρα η ποινή εκτίεται ενώ με τον προηγούμενο απλά εξαγοραζόταν από όποιον είχε χρήματα να την εξαγοράσει.

Κλείνω πολύ σύντομα με τα θέματα της δημοκρατίας.

Δεν εξαντλούνται στη σημερινή μας συζήτηση τα θέματα της δημοκρατίας. Δεν εξαντλούνται! Υπάρχει τεράστιο ζήτημα, κύριε Πρόεδρε. Είχα κατ’ ιδίαν συνάντηση και συζήτηση μαζί σας στο γραφείο σας για τα ζητήματα αυτά. Είχαμε μία πολιτισμένη συζήτηση. Εντούτοις, παραμένει το πρόβλημα. Και είναι πρόβλημα, με αφορμή την πανδημία, να έχει αλλάξει στη Βουλή ο τρόπος ψηφοφορίας. Είναι ουσιαστικό πρόβλημα να εξουσιοδοτούν οι Βουλευτές την ψήφο τους στους γραμματείς των Κοινοβουλευτικών Ομάδων. Είναι πρόβλημα ουσιαστικό να μην απαντάει -συνήθως, όχι πάντα- ο Πρωθυπουργός στις ερωτήσεις των πολιτικών Αρχηγών, αλλά να τις μετατρέπει σε ανακοινώσεις από τη Βουλή, όπως αποφάσισε να κάνει σήμερα.

Επίσης, είναι πρόβλημα εδώ και δυόμιση μήνες να μην έχει οριστεί ημερομηνία για την προ ημερησίας διατάξεως συζήτηση στη Βουλή για τη δημοκρατία που ζήτησε ο ΣΥΡΙΖΑ. Είναι πρόβλημα όλο αυτό που βλέπουμε με τη λειτουργία των μέσων μαζικής ενημέρωσης, η λίστα Πέτσα, όπου αποφασίζει το «επιτελικό» κράτος του Μεγάρου Μαξίμου ποια μέσα ενημέρωσης θα επιβιώσουν και ποια όχι, με πακτωλό κρατικής διαφήμισης σε χαλεπούς καιρούς. Είναι πρόβλημα αυτά που βλέπουμε στην ΕΤΡ, η λογοκρισία, η έλλειψη πλουραλισμού και η αναβάθμιση των μισθών όσων εκεί λειτουργούν ως λογοκριτές.

Ακόμη, είναι πρόβλημα ο νόμος που καταθέσατε προχθές για τους ιδιωτικούς τηλεοπτικούς σταθμούς, που τους χαρίζει την υποχρέωσή τους να πληρώνουν το τίμημα για τις τηλεοπτικές άδειες. Ας τους ενισχύατε με άλλον τρόπο, γιατί και αυτές είναι επιχειρήσεις που στην πανδημία πλήττονται. Όχι, όμως, να καταστρέφεται αυτό που θεσπίστηκε μετά από είκοσι χρόνια ανομίας στο ραδιοτηλεοπτικό τοπίο, την υποχρέωση, δηλαδή, να πληρώνουν για τη χρήση της δημόσιας συχνότητας.

Και, βεβαίως, είναι πρόβλημα το γεγονός ότι απολύονται δημοσιογράφοι από μεγάλα μέσα, επειδή γράφουν ρεπορτάζ τα οποία δεν αρέσουν στην Κυβέρνηση.

Είναι προβλήματα όλα αυτά και κάποια στιγμή όλα αυτά πρέπει να τα συζητήσουμε.

Κλείνω, κύριε Πρόεδρε, με το μέτωπο των καλλιτεχνών, της νεολαίας, των εργαζομένων και των αδύναμων που οδηγούνται στην καταστροφή από τον τρόπο με τον οποίον η Κυβέρνηση διαχειρίζεται την οικονομική κρίση που έφερε η πανδημία.

Όλο αυτό το μέτωπο δεν θα καταφέρετε να το οδηγήσετε στη σιωπή, να το εξουδετερώσετε, ούτε να το εξαπατήσετε. Θα το βρείτε σύντομα απέναντί σας. Και όσο κρατάτε στη θέση της την κ. Μενδώνη, τόσο θα διογκώνεται αυτό το αίτημα και αυτό το κίνημα. Θα το βρείτε σύντομα απέναντί σας θέλετε, δεν θέλετε. Ξέρετε κάτι; Εγώ αν ήθελα σήμερα να μιλήσω αποκλειστικά μικροκομματικά, θα σας έλεγα κρατήστε την κ. Μενδώνη. Κρατήστε την. Βάλτε την εκεί που είναι και μην κουνήσει ρούπι η κ. Μενδώνη. Κρατήστε την.

(Χειροκροτήματα από την πτέρυγα του ΣΥΡΙΖΑ)

Θέλετε να καταθέσω στα Πρακτικά τις δηλώσεις στελεχών της Νέας Δημοκρατίας που ζητά να φύγει η κ. Μενδώνη; Το ζήτησε η κ. Βόζεμπεργκ. Μέχρι και ο κ. Μπογδάνος το ζήτησε. Κρατήστε την. Ακόμα και οι εποπτευόμενοι φορείς -Φεστιβάλ Θεσσαλονίκης- βγήκαν και ξεσηκώθηκαν. Αυτό που συμβαίνει για την κ. Μενδώνη στο χώρο του πολιτισμού είναι μια μικρή επανάσταση. Κρατήστε την! Κρατήστε την! Να ξέρετε, όμως, ότι θα βρείτε απέναντί σας αυτό το μέτωπο, που είναι μέτωπο της κοινωνίας. Οι πολιτικές δυνάμεις του σύγχρονου προοδευτικού μετώπου, από την Αριστερά ως τη σοσιαλδημοκρατία, το προοδευτικό Κέντρο, ακόμα και φωτισμένοι άνθρωποι της Δεξιάς, θα είναι απέναντί σας.

Εμείς αναλαμβάνουμε την ευθύνη αυτό το κίνημα να το ακούσουμε, να το αφουγκραστούμε -όχι να το καθοδηγήσουμε- και να δώσουμε λύση εξουσίας στα αδιέξοδα που έχετε δημιουργήσει όταν έρθει το πλήρωμα του χρόνου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Κυρία Γεννηματά, έχει ζητήσει τον λόγο για ελάχιστα λεπτά ο κύριος Πρωθυπουργός.

(Θόρυβος στην Αίθουσα)

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Έχει τριτολογία.

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γνωρίζετε, κυρία Γεννηματά, ότι υπάρχει πρόβλημα χρόνου, το οποίο εξηγήθηκε από την πρώτη στιγμή.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Αυτή είναι η ποιότητα του δημόσιου διαλόγου; Μπράβο σας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν το έχω ξανακάνει. Φαντάζομαι ότι θα έχω την κατανόησή σας.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Συστηματικά το κάνετε. Είναι επιλογή σας αυτό!

**ΠΡΟΕΔΡΟΣ (Κωνσταντίνος Τασούλας):** Ο Πρωθυπουργός θα μείνει όσο πρέπει. Απλώς…

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό. Να το λύσουμε το θέμα ήρεμα.

Μπορούμε να δεσμευτούμε, κύριε Πρόεδρε, ότι οι ομιλητές θα έχουν ολοκληρώσει τις ομιλίες τους μέχρι τις 15.15΄;

Εάν μπορείτε να δεσμευθείτε ότι αυτό μπορεί να γίνει, δεν έχω κανένα πρόβλημα να σας ακούσω.

**ΠΡΟΕΔΡΟΣ (Κωνσταντίνος Τασούλας):** Κανονικά, εάν τηρηθεί ο χρόνος –η κ. Γεννηματά τηρεί τον χρόνο- από όλους, μπορεί να γίνει, αλλά μην στερήσουμε από τον Πρωθυπουργό το δικαίωμά του, εν όψει της σοβαρής υποχρέωσης που έχει.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Να δείξουμε όλοι υπευθυνότητα!

**ΠΡΟΕΔΡΟΣ (Κωνσταντίνος Τασούλας):** Πάμε, λοιπόν, με τα δωδεκάλεπτα απαρεγκλίτως. Ο Πρωθυπουργός μίλησε λιγότερο από τον χρόνο του μέχρι στιγμής. Και παρακαλώ, χωρίς διακοπές!

Ορίστε, κυρία Γεννηματά, έχετε τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Αυτό που παρακολουθούμε σήμερα μπορεί να χαρακτηριστεί μόνο με δύο λέξεις: απογοήτευση και ντροπή. Ήρθαμε εδώ να συζητήσουμε –υποτίθεται- για την ποιότητα του δημοσίου διαλόγου και παρακολουθούμε ένα παραλήρημα και ένα πινγκ-πονγκ κιτρινισμού, αηδίας και βούρκου.

Να τη χαίρεστε αυτή τη συζήτηση! Σπείρατε ανέμους και θερίσατε θύελλες!

Και είναι ντροπή, πριν από όλα μας παρακολουθούν άνθρωποι που υποφέρουν, που αγωνιούν, μας παρακολουθούν τα θύματα, μας παρακολουθούν οι οικογένειές τους. Τόσο μακριά από αυτά που τους προβληματίζουν και ζουν!

Ήρθατε εδώ να μείνετε στις θέσεις σας, να τραβήξετε τα «πιστόλια» σας και φεύγοντας από εδώ να δώσετε εντολή στα άλλα «πιστόλια» να συνεχίσουν τη βρώμικη δουλειά. Αυτό είναι το μήνυμα που μεταφέρετε με τις ομιλίες σας όλη την ημέρα που σας παρακολουθούμε. Αρνούμαστε να την παρακολουθήσουμε αυτή την ιστορία, αυτό τον κατήφορο, πραγματικά.

Η προσπάθειά σας, κύριε Πρωθυπουργέ, εν τω μεταξύ να καπελώσετε αυτό το κίνημα, το «Me Too» το ελληνικό, που τώρα γεννιέται, είναι αποκρουστική.

Και ξέρετε πότε θα δικαιωθούν αυτοί οι άνθρωποι και πότε θα δικαιωθεί αυτό το κίνημα; Όταν εμείς, που είμαστε μέσα σε αυτή την Αίθουσα, πάρουμε αποφάσεις και θεσπίσουμε κανόνες που δεν θα επιτρέπουν τα αντίποινα σε βάρος τους γιατί τόλμησαν να ανοίξουν το στόμα τους και να σπάσουν τη σιωπή. Γιατί ήδη αυτό συμβαίνει και δεν άκουσα κανέναν σας να το σχολιάζει. Ήδη ξεκίνησαν στον δημόσιο διάλογο να δικάζονται στην πραγματικότητα και να καταδικάζονται όσοι τόλμησαν να ανοίξουν το στόμα τους και να μιλήσουν.

Ποιος θα τους προστατέψει; Εσείς πρέπει να πάρετε την πρωτοβουλία.

Και κατά την προσφιλή σας τακτική ήρθατε εδώ πέρα να μας απαξιώσετε, «κάτι ψέλλισε η κ. Γεννηματά». Αυτό δεν είναι καθόλου σεξιστικό, κατά την άποψή σας. Δεν ψέλλισα τίποτα. Είπα πολύ συγκεκριμένες προτάσεις, τις οποίες δεν είπα τώρα, όπως εσείς -και θα επανέλθω σε αυτό- τις λέμε από την προηγούμενη χρονιά.

Έχετε την ευθύνη, λοιπόν, να μας φέρετε συγκεκριμένες προτάσεις. Έχουμε όλη την καλή διάθεση να ψηφίσουμε, αλλά πρέπει πρώτα να δούμε αυτά που θα φέρετε, τα οποία δεν τα φέρατε, όταν άνοιξε το στόμα της η κ. Μπεκατώρου, αλλά τώρα που βρεθήκατε με την πλάτη στον τοίχο για την υπόθεση Λιγνάδη.

(Χειροκροτήματα από την πτέρυγα του Κινήματος Αλλαγής)

Όλα χρησιμοποιούνται τελικά εδώ μέσα και από την Κυβέρνησή σας, ακόμα και η στοιχειώδης υποχρέωσή σας να προφυλάξετε αυτό το κίνημα και τα θύματα. Έρχεται σε μια στιγμή που βολεύει εσάς και όχι όταν έπρεπε να αντιδράσετε για να δείξετε αντανακλαστικά. Και σε αυτό το θέμα καθυστερημένοι!

Είχα πάρα πολλά να πω και πολλές προτάσεις να παρουσιάσω για την ποιότητα του διαλόγου και τη δημοκρατία, αλλά το θεωρώ εντελώς περιττό μέσα σε αυτό το κλίμα να αναφερθώ σε τέτοιου είδους προτάσεις, δεν ταιριάζουν, είναι αταίριαστα πράγματα εδώ μέσα.

Θέλω να σας πω μόνο ότι η δημοκρατία και η ποιότητα του διαλόγου στηρίζονται σε αρχές. Πρώτη αρχή είναι η διαφάνεια. Την έχετε καταστρατηγήσει, στο όνομα δήθεν των εκτάκτων αναγκών κανένας πολίτης δεν γνωρίζει με ποια δεδομένα παίρνονται οι αποφάσεις. Η δεύτερη αρχή είναι η λογοδοσία. Κανένα μέλος της Κυβέρνησής σας δεν έχει αναλάβει καμμία ευθύνη που του αναλογεί για τίποτα! Δεν έχετε κάνει κανένα λάθος, είστε αλάνθαστοι σε όλα, αυτό ήρθατε να μας πείτε για άλλη μια φορά. Και η τρίτη αρχή είναι η διαβούλευση.

Κανένας Υπουργός σας δεν διαβουλεύεται με κανέναν. Αποφασίζουν κεκλεισμένων των θυρών και έρχονται εδώ, με περισσή αλαζονεία και αυταρχισμό, να επιβάλλουν τις δήθεν μεταρρυθμίσεις που είναι κατεδαφίσεις, απορρυθμίσεις δικαιωμάτων.

Δεν πρόκειται να επεκταθώ και δεν θα σας πάρω άλλο χρόνο. Θα σας πω μόνο ότι ο δικός μας αγώνας -και γι’ αυτό διεκδικούμε πρωταγωνιστικό ρόλο στις πολιτικές εξελίξεις- για μια νέα αλλαγή που σημαίνει ανάσα, αξιοπρέπεια σε αυτήν τη χώρα…

(Χειροκροτήματα από την πτέρυγα του Κινήματος Αλλαγής)

…πραγματική ανάσα και αξιοπρέπεια στον πολιτικό διάλογο, μετά από τόσα χρόνια που έχουμε ζήσει, με δική σας ευθύνη, αυτόν τον κατήφορο, δεν είναι πια μόνο δική μας διεκδίκηση, αλλά αίτημα της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε την κ. Γεννηματά.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας για τη δική του δευτερολογία.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κύριε Μητσοτάκη, κύριε Τσίπρα και κυρία Γεννηματά, δεν μπορείτε να παριστάνετε ως κόμματα τις αθώες περιστερές. Όλοι εσείς κυβερνώντας, άλλος λίγο και άλλος περισσότερο, έχετε βαριά ευθύνη, απαράγραπτη, για το έγκλημα που καταδικάζετε στα λόγια και ο ένας φορτώνει στην πλάτη του άλλου, με πολύ μεγάλη υποκρισία.

Εσείς διευκολύνατε πολιτικά τη βαρβαρότητα, καθώς με την πολιτική σας τσακίσατε και τσακίζετε την οικονομική αξιοπρέπεια της νεολαίας, του λαού μας, τους μισθούς, τα δικαιώματα, τον στοιχειώδη κοινωνικό έλεγχο, τον συνδικαλισμό, που είναι κάποιο αντίβαρο σε κάθε είδους πιέσεις των ισχυρών. Εσείς ανοίγετε τον δρόμο για την κάθε λογής -για να το πούμε και με τη δική σας διάλεκτο- κατάχρηση εξουσίας των ισχυρών σε χρήμα και θέσεις.

Ποιον νομίζετε ότι κοροϊδεύετε μεταθέτοντας ο καθένας σας στο παρελθόν τις συνέπειες του καπιταλιστικού μοντέλου που πρεσβεύετε; Βοά από τη διαφθορά, τη βασισμένη σε οικονομικά αίτια, ολόκληρος αυτός ο σάπιος κόσμος σας. Δεν ακούτε διεθνείς ειδήσεις;

Τάχα δεν ξέρετε την αυξανόμενη σαπίλα του καπιταλιστικού κόσμου των δήθεν υγιών επενδυτών, των διαβολικά καλών δήθεν προστατών μας που προσκυνάτε; Εσείς οι ίδιοι, με την πολιτική που προωθείτε και τα συμφέροντα που τελικά εξυπηρετεί η πολιτική σας, διαφθείρετε την οικονομική και κοινωνική ζωή στη χώρα.

Υποκρίνεστε ότι ξορκίζετε τάχα το παρελθόν, λες και τα πράγματα σήμερα, αυτή την ώρα που μιλάμε δηλαδή, είναι καλύτερα. Χειρότερα είναι σήμερα, πολύ χειρότερα είναι για τους νέους και τις νέες που αγωνιούν αν θα βρουν μια στοιχειώδη αξιοπρεπή δουλειά, χωρίς να σκύψουν, χωρίς να προσκυνήσουν, χωρίς να φιλήσουν κατουρημένες ποδιές, με ελάχιστα δικαιώματα, προσωρινή δουλειά, συνήθως και ευάλωτη σε παντοειδείς πιέσεις. Και είναι χειρότερα, γιατί κάνετε τους ταξικά ισχυρούς ακόμα ισχυρότερους και τους ταξικά αδύναμους πιο αδύναμους.

Βοά η νεολαία που της ρίχνετε επάνω τα ΜΑΤ και κάνετε πως δεν ακούτε την αγωνία της για μια ζωή με αξιοπρέπεια, με δικαιώματα. Κάνετε πως ψιχαλίζει, πως το πρόβλημα είναι μόνο ο Λιγνάδης και ο κάθε Λιγνάδης, ενώ ρίχνει καρεκλοπόδαρα και ενώ η φτώχεια κάνει θραύση.

Υποκρίνεστε πως δεν ευθύνεται το σύστημα που, με «λούφα και παραλλαγή», όλοι σας ανεξαίρετα υποστηρίζετε, το μοντέλο σας ο καθένας. Τάχα δεν διαβάσατε ούτε αυτό που έγραψε με κυνισμό, προ ημερών, το αγαπημένο σας αμερικανικό πρακτορείο Μπλούμπεργκ, ότι οι πλούσιοι έχουν γίνει πιο πλούσιοι από ποτέ στη διάρκεια της πανδημίας και η εισοδηματική ανισότητα έχει ήδη φτάσει κοντά στο υψηλότερο σημείο της εδώ και τουλάχιστον μισό αιώνα.

Προκαλέσατε τη σημερινή συζήτηση, κύριε Μητσοτάκη, όπως είπατε, για τα θέματα της επικαιρότητας και την ποιότητα του δημόσιου λόγου. Είναι λογικό να μονοπωλούν την επικαιρότητα οι αθλιότητες που βλέπουν το φως της δημοσιότητας στον χώρο του πολιτισμού. Όμως, επικαιρότητα είναι και η πανδημία, η οποία έχει αφεθεί στην τύχη της. Η αύξηση των κρουσμάτων και κατ’ επέκταση και των νοσηλιών έχουν οδηγήσει σε έμφραγμα τα δημόσια νοσοκομεία.

Το γεγονός ότι στην Αττική έχουμε εκτίναξη των κρουσμάτων, παρά τα lockdown, αποδεικνύει ότι η πραγματική και σοβαρή διασπορά γίνεται αλλού. Γίνεται σε χώρους δουλειάς, σε μέσα μεταφοράς, σε ιδιωτικές δομές υγείας και πρόνοιας, εκεί δηλαδή, που μετά από έναν χρόνο πανδημίας δεν έχετε πάρει κανένα ουσιαστικό μέτρο. Κι ενώ οι νοσοκομειακοί γιατροί σας λένε «πάρτε μέτρα τώρα πριν το έμφραγμα οδηγήσει στην κατάρρευση του δημόσιου συστήματος υγείας», εσείς πέρα βρέχει! Τι περιμένετε, δηλαδή, για να κάνετε τώρα μαζικές προσλήψεις, να προχωρήσετε στην επίταξη του ιδιωτικού τομέα;

Μας πάτε από lockdown σε lockdown, αλλά ξέρετε πολύ καλά πως κανένα lockdown δεν μπορεί να υποκαταστήσει τη θωράκιση των νοσοκομείων, την ενίσχυση της πρωτοβάθμιας φροντίδας, η οποία είναι απαραίτητη, εκτός των άλλων, και για να βγάλει πέρα και το πρόγραμμα των εμβολιασμών.

Ανοιγοκλείνετε τα σχολεία. Έχετε κλείσει τα πανεπιστήμια, χωρίς να υπολογίζετε τις τεράστιες συνέπειες στη μόρφωση, αλλά κυρίως στην ψυχολογία των νέων παιδιών, που μήνες τώρα παραμένουν μακριά από τον φυσικό χώρο για τη μόρφωση τους, που είναι οι σχολικές αίθουσες, τα φοιτητικά αμφιθέατρα και όχι τα δωμάτια τους.

Επικαιρότητα είναι και τα τεράστια προβλήματα που αντιμετωπίζουν χιλιάδες άνεργοι, χιλιάδες εργαζόμενοι που βρίσκονται σε αναστολή, άλλοι που δουλεύουν σε πολύ δύσκολες συνθήκες.

Επικαιρότητα είναι και τα προβλήματα που έχουν οδηγήσει στα όρια της επιβίωσης μικρομεσαίους επιχειρηματίες στον χώρο του εμπορίου, της εστίασης και αλλού.

Σήμερα είχα μια προγραμματισμένη συνάντηση -τηλεδιάσκεψη- με εκπροσώπους πολλών εμπορικών συλλόγων του δυτικού τομέα της Αθήνας, απ’ όπου και εκλέγομαι, για να συζητήσουμε τα σοβαρά προβλήματα που αντιμετωπίζει όλος αυτός ο κόσμος. Αναβλήθηκε, την αναβάλαμε, για να βρεθούμε στη σημερινή συζήτηση που αναδύει όλη τη σαπίλα αυτού του συστήματος, ενώ έπρεπε τα προβλήματά τους να συζητάμε.

Επικαιρότητα είναι και η ένταση της καταστολής και του αυταρχισμού, στην οποία έχετε δώσει τα ρέστα σας. Το είδαν οι φοιτητές στο Αριστοτέλειο Πανεπιστήμιο Θεσσαλονίκης. Το είδαμε και εμείς και όλη η Ελλάδα. Αυτό εννοούσατε όταν εδώ στη Βουλή λέγατε πως στα πανεπιστήμια δεν μπαίνει η αστυνομία, αλλά η δημοκρατία; Αποκαλύφθηκε ότι ο πραγματικός στόχος του νόμου Κεραμέως-Χρυσοχοΐδη δεν ήταν η -δήθεν- εγκληματικότητα στα πανεπιστήμια, αλλά όσοι αγωνίζονται, αντιδρούν, αντιστέκονται στην πολιτική σας.

Οι σχολές ανοίγουν μόνο για τα ΜΑΤ. Η Κυβέρνηση κρατά κλειστές τις σχολές για τις σπουδές, για την έρευνα, για όλα όσα είναι αναγκαία για την αυριανή γενιά των επιστημόνων. Κάνετε μια επίδειξη δύναμης κρατικού αυταρχισμού.

Το ίδιο κάνετε και με την περίπτωση της απεργίας πείνας και με το ζήτημα μιας αυθαίρετης μεταχείρισης σε βάρος ενός κρατουμένου. Τη γνώμη μας για τον Κουφοντίνα και όλους αυτούς και για τις πράξεις τους και πώς αυτές αξιοποιήθηκαν, για να συκοφαντηθεί ο λαός, το κίνημά του, οι αγώνες του, η επαναστατική ιδεολογία και πράξη την ξέρετε και την ξέρει κι όλος ο ελληνικός λαός εδώ και πάρα πολλά χρόνια.

Στην προκειμένη, όμως, περίπτωση δεν μιλάμε γι’ αυτό. Επιλέγετε συνειδητά να εντείνετε τον αυταρχισμό και να κάνετε μια επίδειξη δύναμης, αλαζονείας. Επιλέγετε να το κάνετε εκεί, που θεωρείτε ότι είναι πιο εύκολο ίσως να γίνει αποδεκτό στις λαϊκές συνειδήσεις. Και τελικά, εσείς πολιτικοποιείτε και κομματικοποιείτε το όλο θέμα.

Το όργιο, όμως, καταστολής συνολικά αφορά και στοχεύει, τελικά, στον ίδιο τον λαό, στην ίδια τη νεολαία. Η αθλιότητα του συστήματος που υπηρετείτε είναι διάχυτη τόσο στις εγκληματικές πράξεις της σεξουαλικής κακοποίησης ανηλίκων, αλλά και ενηλίκων γυναικών και ανδρών, όσο και σε όλους τους τομείς της κοινωνικής μας ζωής. Δυστυχώς, δεν είστε τίποτε άλλο παρά εκπρόσωποι εδώ μέσα ενός σάπιου συστήματος εκμετάλλευσης, βίας, τρομοκρατίας, ανασφάλειας κάθε μορφής.

Χαίρετε.

**ΠΡΟΕΔΡΟΣ (Κωνσταντίνος Τασούλας):** Τον λόγο έχει τώρα ο κ. Βελόπουλος, Πρόεδρος της Κοινοβουλευτικής Ομάδας Ελληνική Λύση για το δωδεκάλεπτό του.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε. Θα είμαι στο δωδεκάλεπτο και εγώ, γιατί πρέπει να φύγει ο Πρωθυπουργός, όπως είπατε.

Όμως, με όλον τον σεβασμό σε όλους σας, όταν ο ήλιος του πολιτισμού είναι χαμηλά στον ορίζοντα, τότε και οι νάνοι κάνουν μεγάλες σκιές, κύριοι συνάδελφοι. Και το λέω αυτό, διότι με αυτά που άκουσα σήμερα ειλικρινά έχω πληγωθεί. Περίμενα διαφορετικό ύφος από όλους. Όμως, όλα αυτά τα πυροτεχνήματα για να εγκλωβίσουμε κομματικά τους ψηφοφόρους μας, για να μας χειροκροτήσουν οι τυφλά κομματικοί ψηφοφόροι κάποια στιγμή πρέπει να σταματήσουν.

Δεν μπορεί το ελληνικό Κοινοβούλιο να ασχολείται με τους Κουφοντίνες σήμερα. Δεν μπορούμε να ασχολούμαστε με μικρά και ασήμαντα θέματα, που μπορεί να είναι σημαντικά για κάποιους πολιτικά -το αντιλαμβάνομαι-, όταν το «ΤΣΕΣΜΕ» έχει παραβιάσει κατάφορα την εθνική κυριαρχία της χώρας. Και αντί να είμαστε ενωμένοι όλοι εδώ μέσα απέναντι σε αυτό, ασχολούμαστε με τα μικρά που τα κάνουμε μεγάλα επίτηδες και δεν ασχολούμαστε με τα μεγάλα που τα κάνουμε μικρά, πάλι επίτηδες.

Είναι περίεργη σύμπτωση, όμως. Διαφωνείτε στα μικρά, κυρίως ο ΣΥΡΙΖΑ με τη Νέα Δημοκρατία, αλλά στα μεγάλα είναι ταυτόσημες οι απόψεις σας.

Γιατί έπρεπε να κάνουμε κουβέντα σήμερα γι’ αυτό το θέμα και όχι για την Τουρκία; Πείτε μου εσείς. Να μου πείτε αναλόγως τη σοβαρότητα, το καταλαβαίνω. Το θέμα αυτό είναι θέμα δικαστικό, δικαιοσύνης, είναι θέμα άλλων αρχών και όχι του Κοινοβουλίου. Αν θέλετε, κάντε μια μικτή επιτροπή των κομμάτων, να το συζητήσουμε εκεί. Όμως, όλοι μιλάτε για την σεξουαλική βία. Κανείς δεν τολμά να μιλήσει για τον παιδοβιασμό. Είναι διαφορετικά πράγματα.

Είναι δυνατόν πολιτικοί Αρχηγοί να έρχονται σήμερα και να ψάχνουν -ως τυμβωρύχοι του πολιτικού συστήματος- δηλώσεις που έγιναν πριν δέκα χρόνια για να εκθέσουν ο ένας τον άλλον; Να ψάχνουμε τις δηλώσεις της συμπαθέστατης κυρίας Υπουργού ή υπεύθυνου, εν πάση περιπτώσει, να πει τι είχε πει πριν δέκα χρόνια; Να ψάχνει ο καθένας και να αναπαράγουν αθλιότητες εδώ στο Κοινοβούλιο -αθλιότητες επαναλαμβάνω- και το λέω με πόνο ψυχής. Είναι αθλιότητες αυτά που άκουσα εδώ μέσα.

Δύο-τρεις τις είπαν και τώρα θα τις λουστούμε όλοι μαζί, γιατί αυτό κάνουν οι πολιτικοί Αρχηγοί σήμερα. Με αυτό που έκαναν εκατέρωθεν και οι δύο σημαίνει ότι όλοι είμαστε τέτοιοι. Όλοι βρίζουμε ο ένας τον άλλον με αγοραίες εκφράσεις, με συκοφαντίες.

Ε, δεν είμαστε όλοι τέτοιοι. Πρέπει να το πούμε όλοι μαζί, κυρίως σε μια χρονική στιγμή που πρέπει να είμαστε ενωμένοι, τώρα αυτήν τη στιγμή που μιλάμε. Νοιώθω θλίψη πραγματική και οργή ταυτόχρονα για τη βοή που δεν ακούτε πολλοί από εσάς που έρχεται από τον ελληνικό λαό, που αγκομαχεί, που φωνάζει ότι πεινάει, θέλει κάτι, να τον ακούσουμε. Δυστυχώς, δεν τον ακούμε.

Βέβαια, λείπει ο Πρωθυπουργός, αλλά σήμερα έγινα σοφότερος. Έχω εμπλουτίσει το λεξικό μου με μια διαφορετική έννοια των όρων. Δεν ήξερα ότι οι άριστοι είναι οι διαφορετικοί. Διότι μας έλεγε ο Πρωθυπουργός ότι θα είναι η Κυβέρνηση των αρίστων. Σήμερα μας είπε ότι επιδοκιμάζει τη διαφορετικότητα.

Εγώ δεν το καταλαβαίνω. Έγινα σοφότερος πάντως. Εγώ επιδοκιμάζω στις δικές μου δουλειές την αποτελεσματικότητα. Δεν με ενδιαφέρει αν ο άλλος είναι διαφορετικός. Δεν με νοιάζει καν. Είναι επιλογή του, δικαίωμά του. Ας κάνει ό,τι θέλει. Την αποτελεσματικότητα χρειάζεται η Ελλάδα για να μπορέσει να ανέλθει ψηλότερα, όχι τη διαφορετικότητα.

Είναι μια πραγματικότητα δυστυχώς και, δυστυχώς, ο Πρωθυπουργός δεν κατάλαβε τι του είπα. Εγώ περιμένω να μου πει ότι «οι Υπουργοί μου είναι αποτελεσματικοί». Αυτό περίμενα να μου πει. Όμως, επειδή δεν είναι αποτελεσματικοί και φαίνεται και αποδεικνύεται από τα τεράστια λάθη που έχουν κάνει μέχρι σήμερα, ομιλεί για διαφορετικότητα και τους ΛΟΑΤΚΙ για τους οποίους λέει «που αγαπώ, που συμπαθώ, που κάνω, που προωθώ».

Δεν με απασχολεί ποιον προωθείς. Δεν με νοιάζει καν. Προώθησε όποιον θέλεις. Αποτελεσματικό να προωθήσεις θέλω. Και, βέβαια, οι ερωτήσεις μου δεν απαντήθηκαν καθόλου.

Για το ΕΣΡ θα κάνετε κάτι, κύριε Γεραπετρίτη; Πού είναι η αποτελεσματικότητά σας και το επιτελικό κράτος; Δύο μέλη χρειάζονται. Πότε θα συνεδριάσουμε, επιτέλους; Πότε θα συναποφασίσουμε να βάλουμε δύο μέλη;

Ο «ΣΚΑΪ» -μπράβο του, γιατί εγώ πάντα λέω και μπράβο- χθες είχε επτά λεπτά ρεπορτάζ για την αναξιοπιστία του Εθνικού Συμβουλίου Ραδιοτηλεοράσεως. Αυτό που λέμε εδώ και ενάμιση χρόνο.

Την επόμενη εβδομάδα! Επιτέλους! Μην πάμε τη Μεγάλη Εβδομάδα. Την επόμενη εβδομάδα. Γιατί είναι πολύ μεγάλη η διαδρομή εδώ και ενάμιση χρόνο για την επιτελική Νέα Δημοκρατία.

Επίσης, δεν μου απάντησε για το λογισμικό. Τι θα το κάνετε το λογισμικό, τον υπερκοριό, για να παρακολουθείτε τα Viber και τα WhatsApp των κινητών τηλεφώνων; Δεν κατάλαβα, κύριε Γεραπετρίτη. Πόσο κόστισε αυτό το μηχάνημα; Θα μας πείτε;

Κοιτάξτε, κύριοι, να προσέχετε τι λέτε στα κινητά σας. Έχουν πάρει ειδικό μηχάνημα. Το Viber δεν σπάει εύκολα. Αλλά τώρα ό,τι λέτε και ό,τι φωτογραφιούλες στέλνετε –δεν ξέρω τι στέλνετε-, θα έχει έναν κύριο εκεί στην αστυνομία, επάνω ψηλά στην ΕΥΠ, ο οποίος θα τα καταγράφει. Εδώ δεν μιλάει η Κυβέρνηση. Δεν λέει τίποτα.

Ο ίδιος ο Πρωθυπουργός ζήτησε να καταγγείλουμε, λέει, να βγουν οι άνθρωποι και να μιλήσουν. Ακούστε, κύριοι συνάδελφοι. Πείτε μου εσείς ποιος σοβαρός άνθρωπος, ποια γυναίκα που έχει υποστεί βιασμό ή ένα παιδάκι που έχει υποστεί τον παιδοβιασμό θα καταγγείλει κάποιον, όταν ξέρει ότι η ποινή είναι δέκα έτη, που σημαίνει ότι σε τρία χρόνια θα είναι έξω. Πείτε μου εσείς. Πού τα είδε ο Πρωθυπουργός αυτά; Θα βγει κάποιος να τον καταγγείλει και να διασυρθεί; Έτσι νομίζει ότι θα λύσει το πρόβλημα; Εδώ είναι για το θεαθήναι, πυροτέχνημα.

Θες να λύσεις το πρόβλημα; Υπάρχει λύση. Χημικός ευνουχισμός. Το είπαμε. Ισχύει σε άλλες χώρες εθελοντικά. Ισόβια, σημαίνει ισόβια. Δεν θα ξαναδεί τον ήλιο. Τέλος! Να ξέρει αυτό το τέρας, όταν ακουμπά ένα πεντάχρονο, εξάχρονο παιδάκι, ότι δεν θα ξαναβγεί από τη φυλακή ποτέ. Αυτό, ναι, είναι αποτροπή. Τα άλλα είναι λόγια του αέρα. Αν πιστεύετε ότι λύνετε το πρόβλημα, δεν το λύνετε. Το μεταφέρετε κάπου αλλού, αργότερα. Δεν είναι έτσι.

Γιατί δεν μας ανακοινώνει ένα αυστηρότερο νομικό πλαίσιο ο Πρωθυπουργός να το στηρίξουμε όλοι; Δεν φαντάζομαι ότι υπάρχει κάποιος εδώ μέσα που τον παιδοβιασμό δεν θέλει να τον χαρακτηρίσουμε ως κακούργημα πραγματικό και ισόβια ποινή. Για πείτε μου: Γιατί άλλες χώρες το έχουν και εμείς δεν μπορούμε να το έχουμε;

Πάμε στο υπόλοιπο. Δυστυχώς, εγώ έπαθα ένα σοκ σήμερα. Παρακολουθούσα τους δύο πολιτικούς Αρχηγούς -κυρίως τον κ. Τσίπρα, δυστυχώς, θα το πω- να παριστάνουν τον Σέρλοκ Χολμς. Κι ο άλλος, ο Πρωθυπουργός να απαντάει: «Πείτε μας ποιο είναι το ένοχο μυστικό μας».

Κατ’ αρχάς, να απαντήσω ότι τα μυστικά είναι μυστικά. Δεν μπορεί να τα ξέρουμε οι υπόλοιποι, τι τον συνδέει με την κ. Μενδώνη. Και ο κ. Τσίπρας έκανε τον Σέρλοκ Χολμς για το αν έχει σχέση η κ. Μενδώνη με τον κύριο Πρωθυπουργό, αν ήταν φίλος ο Μαρκουλάκης –πώς λέγεται;- ή ο άλλος ο «λιγδιάρης».

Μας απασχολούν αυτά; Απασχολούν τον ελληνικό λαό αυτά; Απασχολούν άλλα. Ο παιδοβιασμός, ναι. Η άσκηση βίας σε μεγάλους και μικρούς, ναι.

Έβγαλαν φωτογραφίες του Πρωθυπουργού, ότι είναι φίλος του τάδε. Είμαστε με τα καλά μας; Πόσες φωτογραφίες δεν έχετε βγει εσείς; Η κ. Μπακογιάννη, εγώ βγαίνουμε φωτογραφίες. Κάποιος λέει «να βγάλουμε μια φωτογραφία». Δεν θα βγούμε, κυρία Μπακογιάννη; Δεν λες «όχι, δεν βγαίνω». Δεν είσαι αγενής. Ξέρεις εσύ αν ο άλλος μετά από πέντε χρόνια θα πάει να σκοτώσει πέντε-έξι άτομα; Τι είναι αυτά τα πράγματα; Τι συζητάμε εδώ μέσα; Πείτε μου εσείς. Κι αυτά την ώρα που η Τουρκία κάνει τα χειρότερα που θα μπορούσε να κάνει.

Και θα σας πω και κάτι και το εννοώ. Το πρόβλημα δεν είναι ο Λιγνάδης. Πάλι κάνουμε λάθος εδώ μέσα. Το πρόβλημα είναι η νοοτροπία του Λιγνάδη, αν ευσταθούν αυτά που καταγγέλλονται. Τη νοοτροπία πρέπει να θεραπεύσουμε, το αίτιο. Αποτέλεσμα είναι ο Λιγνάδης, αν, επαναλαμβάνω, ισχύουν όσα του καταγγέλλουν. Για να μη δικάζουμε εδώ μέσα. Γιατί αρκετά άκουσα εδώ.

Ποιος πήγαινε τα ασυνόδευτα, λοιπόν, στον κ. Λιγνάδη; Για πείτε μου, εσείς της Νέας Δημοκρατίας. Οι ΜΚΟ. Κάνατε έναν έλεγχο. Ήρθε εδώ ο Υπουργός ο κ. Μηταράκης, κύριε Γεραπετρίτη, και μας έλεγε «κάνουμε έλεγχο στις ΜΚΟ». «Τις ελέγχουμε», φώναζε εδώ.

Αποτελέσματα; Βρήκατε κάτι; Αυτό ρωτώ εγώ. Εγώ θέλω απαντήσεις. Δεν θα σας κάνω κριτική ποτέ κακοπροαίρετη. Ούτε θα συνωμοσιολογήσω. Θέλω εμπράγματι να μου πείτε ποια είναι τα αποτελέσματα. Θα κάνετε πραγματικά έλεγχο σοβαρό στις ΜΚΟ; Για πείτε μου εσείς. Ρωτώ εσάς. Γιατί δεν μπορεί να καταγγέλλουμε έτσι και να λέμε ΜΚΟ.

Εννιά προτάσεις είπε ο Πρωθυπουργός, κύριε Γεραπετρίτη. Με μία λύνεται το πρόβλημα. Την επαναλαμβάνω και θέλω να την ακούστε. Είναι μία μοναδική πρόταση της Ελληνικής Λύσης. Αποτροπή σημαίνει ισόβια. Αποτροπή σημαίνει χημικός ευνουχισμός στους παιδοβιαστές. Τελεία και παύλα. Τελειώσαμε εδώ.

(Χειροκροτήματα από την πτέρυγα της Ελληνικής Λύσης)

Τα περί εννιά προτάσεων εγώ τα ακούω μόνο για να τα ακούσω.

Δεν θα μιλήσω για την οικονομία. Πιέζει ο χρόνος. Θα πάω, όμως, λίγο σε αυτά που συμβαίνουν με τον κορωνοϊό. Βγήκε η κ. Λινού και είπε ότι ο Πρωθυπουργός δεν είναι καλά πληροφορημένος. Αν ισχύει, κύριε Γεραπετρίτη, πρέπει αύριο το πρωί, τώρα, σήμερα, να απολύσει όλους τους συμβούλους του ο Πρωθυπουργούς.

Όταν βγαίνει μέλος της επιτροπής που εσείς μέχρι χθες εκθειάζατε και λέει ότι οι σύμβουλοι του Πρωθυπουργού τον ενημερώνουν λάθος, αυτό σημαίνει ότι λάθος κάνει ο Πρωθυπουργός. Κρατά τους συμβούλους; Θα τους αποπέμψει; Ή λέει ψέματα η κ. Λινού, η μέχρι χθες δική σας επιστήμονας;

Ξέρετε ποιο είναι το χειρότερο; Και θα το πω τώρα στον Πρωθυπουργό, ο οποίος βέβαια λείπει. Στην Ιαπωνία εφηύραν «Υπουργείο Μοναξιάς». Στην Ελλάδα ο Πρωθυπουργός με τέτοιους συμβούλους θα γίνει ο Πρωθυπουργός της μοναξιάς. Μόνος του θα μείνει στο τέλος. Και δεν φταίει και σε τίποτα αν οι σύμβουλοί του του λένε άλλα πράγματα και ασκεί εξουσία λάθος. Όμως, κάποια στιγμή θα πρέπει να αναλάβει και την ευθύνη του.

Κυρίες και κύριοι συνάδελφοι, για να κλείσω, ξέρετε τι είπε σήμερα ο Ερντογάν; Θα σας πω εγώ τι είπε: «Η σημαία έχει αξία όταν έχει αίμα επάνω της». Αυτό είπε το πρωί.

Για πρώτη φορά, κυρία Μπακογιάννη -ως Υπουργός Εξωτερικών ξέρετε καλά τα θέματα αυτά- άλλαξε τις ονομασίες των ελληνικών νησιών του Αιγαίου λέγοντας ότι είναι τουρκικά νησιά. Ξεκάθαρα! Το είπε σε δήλωσή του για πρώτη φορά επισήμως, κύριε Γεραπετρίτη. Αυτό και μόνο έπρεπε να μας συσπειρώσει όλους και να γίνουμε ατσάλι εδώ μέσα. Όλοι! Όλοι οι Έλληνες Βουλευτές θα έπρεπε να δείξουν στον ελληνικό λαό ότι ο Έλληνας δεν πρέπει να φοβάται, ότι δεν πρέπει να φοβόμαστε.

Και δεν θα πω ότι το «ΤΣΕΣΜΕ» είναι παράνομα εκεί που είναι, γιατί αυτά είναι γνωστά. Ξέρετε τι είχε πει για την Τουρκία ο Τσώρτσιλ, κύριε Πρωθυπουργέ; «Αυτή η χώρα πέρασε από τη βαρβαρότητα στην παρακμή, χωρίς να γνωρίσει πολιτισμό», Τσώρτσιλ. Με τέτοια χώρα δεν συζητάς, κύριε Πρωθυπουργέ, ούτε πηγαίνεις στη Χάγη.

Και θα σας δώσω ένα επιχείρημα για να το έχετε ανά χείρας. Ξέρετε, κύριε Πρωθυπουργέ, τι αποφάσισε το Δικαστήριο της Χάγης τον Φεβρουάριο του 2019; Ότι το Ηνωμένο Βασίλειο έπρεπε να θέσει τέρμα στη διοίκηση του αρχιπελάγους Τσάγκος και να παραδώσει τα νησιά -κάπου στον Ειρηνικό είναι αυτά, κύριε Γεραπετρίτη- στον Άγιο Μαυρίκιο. Αυτό είπε! Τι έκανε η Αγγλία και οι Ηνωμένες Πολιτείες; Δεν άκουσαν το Δικαστήριο της Χάγης. Το έγραψαν στα παλαιότερα των υποδημάτων τους, γιατί δεν υπάρχει μοχλός πίεσης από τη Χάγη. Αν, δηλαδή, αποφανθεί η Χάγη υπέρ ημών, δεν υπάρχει δέσμευση ότι το αποτέλεσμα αυτό θα εφαρμοστεί. Γιατί, λοιπόν, παίζετε ως Κυβέρνηση κορώνα-γράμματα την Ελλάδα και όλα τα κόμματα λέτε να πάμε στη Χάγη; Πείτε μου εσείς!

Κύριε Πρωθυπουργέ, κύριοι συνάδελφοι, σας καλώ όλους μαζί, επειδή οι καιροί είναι κρίσιμοι, να κάνετε κριτική στην Κυβέρνηση για ό,τι θέλετε. Όμως, ειδικά στο θέμα με τον Ερντογάν πρέπει να ενώσουμε όλοι μαζί τη φωνή μας και να πούμε το αυτονόητο, ότι όλο το πολιτικό σύστημα είναι ενωμένο για ό,τι πρόκειται να έρθει στην πορεία -εύχομαι να μην έρθουν τα δυσάρεστα-, να πούμε όλοι μαζί από εδώ πάνω, και οι πολιτικοί Αρχηγοί, ότι οι Έλληνες δεν φοβούνται και ότι οι Έλληνες έχουν μια δημοκρατία με τα προβλήματά της, αλλά δεν φοβούνται. Διότι και χίλια Rafale να είχαμε, αυτή η ιστορία είναι θέμα πολιτικού συστήματος και ηγεσίας.

Αν υπάρχει πολιτικό σύστημα αξιοπρεπές, εθνικά υπερήφανο και ένας Αρχηγός, ένας ηγέτης, οποιοσδήποτε Πρωθυπουργός της χώρας, και είμαστε όλοι μαζί ενωμένοι, δεν χρειαζόμαστε χίλια «Rafale. Και θα σας πω γιατί. Διότι και Στρατό έχουμε, και Πολεμικό Ναυτικό, και Αεροπορία, και αξιωματικούς. Βούληση πολιτική δεν έχουμε, δυστυχώς, για να ενώσουμε δυνάμεις από εδώ μέσα, την ώρα που το Αιγαίο τρίζει από τις προκλήσεις των Τούρκων. Και λυπάμαι που το λέω. Πρέπει να μείνουμε ενωμένοι!

(Χειροκροτήματα από την πτέρυγα της Ελληνικής Λύσης)

Κλείνοντας, κύριε Πρωθυπουργέ, θα πω το εξής και εδώ μένω. Το πολιτικό σύστημα, κύριε Πρωθυπουργέ, απέδειξε πραγματικά σήμερα ότι δεν είναι η λύση του προβλήματος. Και θα σας εξηγήσω γιατί. Όμως, θέλω εσείς προσωπικά να πάρετε στα χέρια σας το ερωτηματολόγιο για την ιθαγένεια, το οποίο δίνεται σε κάθε έναν που παίρνει άσυλο. Ακούστε ερωτήσεις, κυρία Υπουργέ μου: «Ποια γνωστή Ελληνίδα ηθοποιός υποδύθηκε την υπολοχαγό Νατάσσα στην ομώνυμη ταινία;». Αυτή είναι ερώτηση για να πάρει ιθαγένεια ο Χασάν! «Αντιστοιχήστε τα συγκροτήματα «Πυξ Λαξ», «Τερμίτες», «Onirama» και «Olympians» με τους τραγουδιστές της δεύτερης σειράς». Έτσι θα δώσετε ιθαγένεια; Πού είναι η ελληνική ιστορία; Πού είναι η ελληνική γλώσσα;

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, κάναμε μία συμφωνία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συγγνώμη, κύριε Πρόεδρε.

Κλείνω εδώ. Αλλάξτε το! Πού είναι η ελληνική ιστορία; Είναι δυνατόν; Είναι δυνατόν να ρωτάμε για τους «Olympians», τους «Τερμίτες» και τους «Πυξ Λαξ»;

Κλείνοντας, λοιπόν, να πω το εξής: Το πολιτικό σύστημα απέδειξε σήμερα δυστυχώς -και το λέω με θλίψη- ότι είναι κατώτερο των περιστάσεων και ότι δεν είναι η λύση του προβλήματος, αλλά δυστυχώς είναι το πρόβλημα. Διότι οι Έλληνες είναι ενωμένοι έξω. Εμείς δημιουργούμε προβλήματα ψηφοθηρικά.

Επειδή, λοιπόν, η Ελληνική Λύση δεν θέλει να συμμετέχει σε αυτήν την παρωδία, θα σας πούμε ένα πράγμα. Είμαστε η μοναδική λύση! Είμαστε η φωνή της λογικής, είμαστε οι Έλληνες που προτείνουμε, κρίνουμε και πάντοτε θετικά επιδοκιμάζουμε κάθε τι καλό και αποδοκιμάζουμε κάθε τι αρνητικό.

Εμείς θέλουμε Έλληνες ενωμένους μια τετραετία, για να αλλάξουμε την Ελλάδα, γιατί είμαστε η Ελληνική Λύση, η μοναδική λύση!

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Αμέσως μετά καλείται στο Βήμα ο Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης.

Βλέπω, κύριε Πρόεδρε, ότι θα μιλήσετε από το έδρανό σας. Ωραία.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Για να επισπεύσω και τη διαδικασία, να φύγει ο Πρωθυπουργός.

**ΠΡΟΕΔΡΟΣ (Κωνσταντίνος Τασούλας):** Παρακαλώ, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρωθυπουργέ, ο λόγος που είμαστε εδώ σήμερα δεν είναι αυτός για τον οποίο μας καλέσατε, να συζητήσουμε για τον δημόσιο διάλογο, για την ποιότητα της δημοκρατίας. Θα έπρεπε να το κάνουμε ξεχωριστά αυτό.

Είμαστε εδώ, επειδή αρχής γενομένης με τη γενναία Σοφία Μπεκατώρου, έχουμε ένα σταδιακό ξεσκέπασμα μιας συστηματικής ανδρικής, πατριαρχικής βίας. Ακόμα και όταν ασκείται σε άνδρες, ανδρική πατριαρχική βία είναι.

Θα πω κάτι που δεν περιμένετε να πει Αρχηγός κόμματος της Αντιπολίτευσης. Δεν ευθύνεται η Κυβέρνηση γι’ αυτό. Αν ήμασταν εμείς κυβέρνηση, δεν θα μπορούσαμε να βρούμε εύκολες λύσεις, γιατί εύκολες λύσεις δεν υπάρχουν. Το απόστημα αυτό, όπως είπα και στην πρωτολογία μου, είναι πάρα πολύ βαθύ, πηγαίνει δεκαετίες και αιώνες πίσω. Δεν είναι θέμα προσωπικής ηθικής του Πρωθυπουργού, της Υπουργού, του Αρχηγού της Αξιωματικής Αντιπολίτευσης. Είναι συστημικό ζήτημα. Έχει να κάνει με την κυριαρχία μιας βίαιης πατριαρχίας.

Κυρίες και κύριοι συνάδελφοι, ναι μεν δεν υπάρχουν εύκολες λύσεις. Όμως, η σιωπή που δεν σπάει ακριβώς, αλλά ραγίζει λιγάκι, αναπαράγει αυτήν την τοξική πατριαρχία και πράγματα τα οποία κάνουμε και πράγματα τα οποία δεν κάνουμε εδώ μέσα -όχι ηθελημένα- βοηθούν στην αναπαραγωγή αυτής της τοξικής πατριαρχίας.

Μίλησα στην πρωτολογία μου, κύριε Πρωθυπουργέ -δεν αναφερθήκατε σε αυτό, προσπαθήσατε πάλι να πετάξετε την μπάλα στο 2015, στο «PARIS MATCH» αυτήν τη φορά- και αναφέρθηκα συγκεκριμένα στον «μπερλουσκονισμό», που ήρθε στην Ελλάδα το 1989, που δημιούργησε την εικόνα της γυναίκας-γλάστρας-αντικείμενο, που ο κάθε padre-padrone βλέπει ως πραμάτεια.

Σας ρώτησα: Δεν συμφωνείτε μαζί μας ότι αυτή η «αισθητική» -εντός εισαγωγικών η λέξη- συνεισφέρει στη βία εναντίον των γυναικών παντού, στους χώρους δουλειάς, στα σπίτια, στα πανεπιστήμια; Είστε περήφανος για τα μέσα μαζικής αποβλάκωσης, όπως τα λέω εγώ -πείτε τα εσείς «ενημέρωσης»- για τα κανάλια, τα οποία προέκυψαν μετά το 1989 και για την αισθητική τους όσον αφορά σε αυτό το ζήτημα; Είστε περήφανος για τη μετατροπή της πολιτείας το 2012 από τον κ. Χρυσοχοΐδη σε κράτος-βιαστή των οροθετικών γυναικών; Πείτε ότι είστε περήφανος για αυτό που έκανε ο κ. Χρυσοχοΐδης μαζί με τον κ. Λοβέρδο τότε, το 2012.

(Θόρυβος στην Αίθουσα)

Κύριε Μητσοτάκη, να κάνουμε μια συμφωνία; Αν εσείς πείτε ότι δεν είστε περήφανος για αυτά, εγώ δημοσίως θα αυτομαστιγωθώ για το «PARIS MATCH», που δεν ήταν και η καλύτερη στιγμή μου.

Επειδή πρέπει να φύγετε, δεν θα μιλήσω παραπάνω…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, μην αυτομαστιγωθείτε μέσα στο δωδεκάλεπτο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, σας το υπόσχομαι ότι θα περιμένω πρώτα να συμφωνήσει ο κύριος Πρωθυπουργός ότι τα μέσα μαζικής αποβλάκωσης των ολιγαρχών και των εργολάβων -των «νταβατζήδων», όπως έλεγε ο Κώστας Καραμανλής- έχουν συνεισφέρει σε μια αισθητική που ενισχύει τη βία εναντίον τόσο των γυναικών όσο και των ανδρών.

Όμως, επειδή πρέπει να φύγετε, μια υπενθύμιση: Τα μνημόνια, η χρεοκοπία επιβάρυναν τη θέση των γυναικών περισσότερο από ό,τι επιβάρυναν κατά μέσο όρο τη θέση των ανδρών. Είναι ξεκάθαρο αυτό. Δεν υπάρχει κάποια απλή στατιστική μελέτη η οποία να το αμφισβητεί. Δεδομένου ότι το Ταμείο Ανάκαμψης -που θα είναι ένα από τα ζητήματα που φαντάζομαι ότι θα συζητήσετε σήμερα και αν δεν το συζητήσετε σήμερα, θα το συζητήσετε σε λίγο- είναι μακροοικονομικά ασήμαντο και δεν θα βοηθήσει στο να αποφευχθεί το άνοιγμα της «μαύρης τρύπας» του ιδιωτικού και του δημόσιου χρέους, δεν θα βοηθήσει ουσιαστικά, σημαντικά στο να μη ριχτούν περισσότερες γυναίκες και άνδρες -αλλά περισσότερες γυναίκες- στη «μαύρη τρύπα» της χρεοκοπίας σε περιόδους όπως αυτή της δεκαετίας του 2020 που ξημερώνει, θα πείτε σήμερα ή και στις επόμενες συνεδριάσεις του Ευρωπαϊκού Συμβουλίου στους εταίρους μας ότι αυτό το Ταμείο Ανάκαμψης είναι πάρα πολύ λίγο, ότι είναι πάρα πολύ αργά και ότι αν δεν υπάρξει μια σοβαρή συζήτηση για το δημοσιονομικό σύμφωνο και τι θα το αντικαταστήσει, αυτή η χώρα αντιμετωπίζει μια νέα δεκαετία μνημονιακής αποχαύνωσης;

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Πολύ ωραία. Φτάσαμε στη λήξη της ημερήσιας διατάξεως με την τριτολογία του Πρωθυπουργού κ. Κυριάκου Μητσοτάκη.

Κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Παραχώρησα τη θέση μου στην κ. Γεννηματά για να ακολουθήσουμε την κανονική ροή της συζήτησης και ευχαριστώ τους πολιτικούς Αρχηγούς που σεβάστηκαν τους χρονικούς περιορισμούς, τους οποίους είχαμε καθορίσει εξαρχής.

Θα ξεκινήσω με μία γενική παρατήρηση. Ας κρατήσουμε, πέρα από τις αντεγκλήσεις και τις διαφορές μας για τα ζητήματα του πολιτικού διαλόγου -στα οποία θα έρθω στη συνέχεια- ως ένα κεκτημένο ότι το «Me Too» και οι αποκαλύψεις οι οποίες γίνονται σήμερα για πρώτη φορά στην Ελλάδα δεν έχουν κομματικό χρώμα και κομματική ταυτότητα.

Κυρία Γεννηματά, δεν με ενδιαφέρει καθόλου να «καπελώσω» πολιτικά και κομματικά αυτό το κίνημα. Έχω την ευθύνη, όμως, ως Πρωθυπουργός της χώρας να το στηρίξω, να το ενισχύσω και να το θωρακίσω θεσμικά. Αυτό ακριβώς κάνω και αυτό θα συνεχίσω να κάνω.

(Χειροκροτήματα από την πτέρυγα της Νέας Δημοκρατίας)

Εξακολουθώ να μην μπορώ να αφήσω ασχολίαστο το γεγονός ότι επί της ουσίας των προτάσεων που κατέθεσα λίγα πράγματα ακούσαμε σήμερα. Θα έχουμε, όμως, την ευκαιρία να τα συζητήσουμε ξανά αυτά, να τα επεξεργαστούμε σε μεγαλύτερο βάθος, γιατί το ζήτημα αυτό έχει έρθει εδώ για να μείνει. Τα στόματα τα οποία άνοιξαν δεν πρέπει να αντιμετωπιστούν ως μία μιντιακή «φωτοβολίδα», ως ένα θέμα το οποίο κυριάρχησε στην επικαιρότητα για κάποιο χρονικό διάστημα. Δεν είναι μιντιακό το θέμα, το γνωρίζετε πολύ καλά. Πολλές από αυτές τις υποθέσεις πρέπει να λύνονται -και αυτές που αντιμετωπίζονται τελικά δικαστικά- μακριά από τα φώτα της δημοσιότητας. Αυτό είναι τελικά αυτό το οποίο μας ενδιαφέρει. Πάνω απ’ όλα μας ενδιαφέρει η αποτροπή. Θα το τονίσω ξανά, η αποτροπή, να περιοριστούν αυτά τα συμβάντα στο μέλλον.

Πρέπει να σας πω ότι ειδικά για το κομμάτι της παιδικής σεξουαλικής κακοποίησης έχει γίνει πολλή δουλειά και από συναδέλφους Βουλευτές. Θα μνημονεύσω προσωπικά την κ. Έλενα Ράπτη, η οποία είναι στην Αίθουσα και έχει ασχοληθεί πολύ με το ζήτημα αυτό και έχει κάνει μια πολύ σοβαρή δουλειά, η οποία δεν έχει κομματικό χρώμα και την οποία σας καλώ όλες και όλους να αγκαλιάσουμε, ώστε αυτό το πρόβλημα, το πιο απεχθές, το πιο ειδεχθές κομμάτι ενός ευρύτερου φαινομένου, το οποίο περιγράψαμε σήμερα, να τύχει σωστής αντιμετώπισης, σωστής πρόληψης, σωστής αποτροπής και όπου απαιτείται δίκαιης τιμωρίας. Είναι μια προσπάθεια η οποία ενώνει όλες και όλους και εξακολουθούμε και σήμερα να έχουμε πολλά τέτοια σιωπηλά, ένοχα μυστικά και πολλές περιπτώσεις βέβαια, ειδικά όταν μιλάμε για τα παιδιά μας, για τα μικρά παιδιά που έχουν μια πάρα πάρα πολύ μεγάλη δυσκολία τα ίδια να έρθουν να μιλήσουν και να αποκαλύψουν αυτά τα περιστατικά.

Αυτά ως προς το σκέλος που αφορά την ευρύτερη συζήτηση για το «Me Too», την οποία είμαι σίγουρος ότι θα έχουμε την ευκαιρία να ξανακάνουμε σε αυτήν την Αίθουσα.

Έρχομαι τώρα να δώσω κάποιες απαντήσεις σε επιμέρους ζητήματα τα οποία τέθηκαν στις δευτερολογίες των πολιτικών Αρχηγών.

Κύριε Τσίπρα, για τα ζητήματα του βιασμού δεν ήσασταν καλά ενημερωμένος. Θα σας ενημερώσω, λοιπόν, ακριβώς τι έγινε. Θα θυμάστε πολύ καλά πόσο μεγάλη «σκόνη» σήκωσε η αλλαγή του Ποινικού Κώδικα επί ΣΥΡΙΖΑ που έγινε εσπευσμένα λίγες μέρες πριν από τις εκλογές, χωρίς να μας δώσετε καμμία απολύτως εξήγηση γιατί συνέβη αυτό. Ήταν μία πράξη την οποία στηλίτευσαν και πολλά στελέχη του κόμματός σας, καθώς και ο τέως Υπουργός Δικαιοσύνης, ο οποίος διαφωνούσε ανοιχτά με αυτή σας την πρωτοβουλία.

Γνωρίζετε πολύ καλά ότι από τη στιγμή που ψηφίζεται ένας νέος Ποινικός Κώδικας, ισχύει πάντα η ευμενέστερη διάταξη, ακόμα και μία μέρα αν ισχύσει. Γι’ αυτό και είχαμε ασκήσει τόσο έντονη κριτική στην ψήφιση του Ποινικού Κώδικα έτσι όπως την κάνατε, γιατί δεν έχετε δώσει ποτέ εξηγήσεις γιατί προχωρήσατε σε αυτήν την κατεύθυνση.

Εμείς, λοιπόν, είχαμε πει στη συζήτηση την οποία είχαμε κάνει τότε στη Βουλή, αφού είχαμε στηλιτεύσει έντονα την επιλογή σας για την οποία επαναλαμβάνω ότι δεν δώσατε καμμία απολύτως εξήγηση, ότι αν με το καλό μάς εμπιστευθεί ο ελληνικός λαός, θα έρθουμε και θα αλλάξουμε τον Ποινικό Κώδικα και πράγματι το κάναμε αυτό. Έχω εδώ το σχετικό ΦΕΚ, με το ν.4637, όπου στο άρθρο 336 περί βιασμού επαναφέρουμε τη δεκαετία και τα ισόβια για τον ομαδικό βιασμό. Τι κάνατε, κύριε Τσίπρα, γι’ αυτές τις διατάξεις; Τις καταψηφίσατε.

(Χειροκροτήματα από την πτέρυγα της Νέας Δημοκρατίας)

Ας μας κρίνουν αυτοί που μας ακούν. Θα το ξαναπώ για να μας καταλάβουν όλες και όλοι. Αυστηροποιήσαμε τον Ποινικό Κώδικα από εδώ και στο εξής. Εσείς αυτήν την αυστηροποίηση γι’ αυτά τα αδικήματα την καταψηφίσατε. Αυτό θα γράψει η ιστορία τελικά και αυτή είναι και η αλήθεια, διότι κάποια στιγμή η αλήθεια δεν επιδέχεται διαφορετικών ερμηνειών. Αυτό έγινε σε αυτήν εδώ την Αίθουσα, αυτό έγραψαν τα Πρακτικά της Βουλής και αυτό θα θυμούνται από αυτήν τη συζήτηση αυτοί οι οποίοι ενδιαφέρονται γι’ αυτό ακριβώς το θέμα.

Έρχομαι τώρα στο ζήτημα της επικοινωνιακής διαχείρισης αυτού που αποκαλέσαμε «ποιότητα δημοκρατίας» στο πώς αντιμετωπίζουμε τα trolls του διαδικτύου, αν αυτά ταυτίζονται κομματικά ή πολιτικά με τις παρατάξεις μας, ποιος έγραψε κάτι στο παρελθόν, αν παίρνουμε ή αν δεν παίρνουμε αποστάσεις απ’ αυτά.

Εγώ τι κατάλαβα, κύριε Τσίπρα; Δεν μπορείτε να πάρετε καμμία απόσταση από τον κ. Πολάκη, τον κ. Βαξεβάνη και από τα πιο ακραία στοιχεία τα οποία σήμερα καθοδηγούν την πολιτική σας. Δεν μπορείτε. Το γιατί το κάνετε είναι δικό σας ζήτημα. Αν σας κάνει καλό ή όχι κομματικά, θα το κρίνουν οι πολίτες –φαντάζομαι- στην πορεία. Είναι, όμως, μια πραγματικότητα αυτή. Έχετε ακραίες φωνές που και σήμερα που μιλάμε εξακολουθούν να διακινούν τις ίδιες αθλιότητες, τα ίδια υπονοούμενα στα οποία και εσείς τεχνηέντως αναφερθήκατε στη δευτερολογία σας, δήθεν ότι δεν θέλετε να μιλήσετε γι’ αυτά, αλλά μιλάτε. Γνωστό το κόλπο. Εσείς ο ίδιος καλλιεργείτε αυτήν τη λάσπη, γιατί αυτός είστε τελικά. Είστε τελικά ένα όχι δισυπόστατο, αλλά τρισυπόστατο, «Τσίπρας-Πολάκης-Βαξεβάνης» -το ίδιο πράγμα- και από αυτό δεν μπορείτε να ξεφύγετε. Αν τα στελέχη του ΣΥΡΙΖΑ συμφωνούν με αυτήν τη γραμμή, είναι δικό σας εσωτερικό πρόβλημα.

Ο λόγος για τον οποίο είχε αξία αυτή η συζήτηση στη Βουλή είναι γιατί ενδεχομένως κάποια πράγματα πράγματι να αποκαλύφθηκαν. Εγώ είχα το θάρρος για Βουλευτή της παράταξής μας να πω ανοιχτά ότι διαφωνώ με κάτι το οποίο είπε και να του ζητήσω να ανακαλέσει. Εσείς το ίδιο θάρρος, την ίδια γενναιότητα για δύο τουλάχιστον Βουλευτές σας δεν το επιδείξατε.

Μας διαβάσατε μια σειρά από αναρτήσεις της κ. Αγαπηδάκη. Μας δώσατε επίσης κάποια στοιχεία για να καταδείξετε ότι η κατάσταση σήμερα είναι χειρότερη απ’ αυτήν που ήταν.

Θα περίμενα, κύριε Τσίπρα, καθώς είστε άνθρωπος που έχετε μια εξοικείωση με αριθμούς, γιατί αυτά έχετε σπουδάσει, να μπορείτε τουλάχιστον να διαβάσετε τα στοιχεία τα οποία σας δίνουν. Τα στοιχεία, λοιπόν, καταδεικνύουν ακριβώς αυτό το οποίο σας είπα, δηλαδή ότι επί δικών μας ημερών μειώθηκε στο απολύτως ελάχιστο ο αριθμός των ασυνόδευτων που βρίσκονται σε δομές στα νησιά. Δημιουργήσαμε χίλιες καινούργιες θέσεις μέσα σε έναν χρόνο, εκεί που εσείς είχατε δημιουργήσει εννιακόσιες. Προσέξτε, δεν είπα ότι δεν κάνατε τίποτα. Θέλω να είμαι ειλικρινής. Δεν είπα ποτέ ότι δεν κάνατε τίποτα. Είπα ότι τα εύσημα για την αντιμετώπιση του προβλήματος των ασυνόδευτων προσφυγόπουλων τα πήρε αυτή η Κυβέρνηση από την Ευρωπαϊκή Επιτροπή σε αντιδιαστολή με αυτό το οποίο κάνατε εσείς. Και ναι, αυτή η Κυβέρνηση κι εγώ προσωπικά, κύριε Τσίπρα, έστειλα επιστολή σε όλους τους ομολόγους μου, λέγοντάς τους ότι αν δεν μπορούμε να συμφωνήσουμε σε ζητήματα μετεγκατάστασης αιτούντων άσυλο, ας συμφωνήσουμε τουλάχιστον να υποστηρίξετε την Ελλάδα και να μετεγκαταστήσετε ασυνόδευτα ανήλικα προσφυγόπουλα, τα οποία στο κάτω-κάτω είναι ο πιο αδύναμος κρίκος σε αυτό το τεράστιο πρόβλημα το οποίο αντιμετωπίζουμε. Και ναι, ανταποκρίθηκαν οι ευρωπαϊκές χώρες. Ήταν δική μου πρωτοβουλία και είμαι περήφανος που το έκανα αυτό και που πολλές ευρωπαϊκές χώρες ανταποκρίθηκαν σε αυτήν μας την πρόταση. Αυτό, λοιπόν, ως προς την ουσία του τι έχει γίνει, του τι δεν έχει γίνει.

Έρχομαι τώρα -και θα κλείσω με αυτό, κύριε Πρόεδρε- στις αναφορές που κάνατε σε αυτά τα οποία έγραψε η κ. Αγαπηδάκη. Κατ’ αρχάς, μπορεί το ύφος όντως και εμένα να με ξενίζει, να το θεωρώ λίγο ακραίο. Γράφτηκαν όμως αυτά, κύριε Τσίπρα, όταν η κ. Αγαπηδάκη ήταν πολίτης, δεν είχε δημόσιο αξίωμα. Τα έχετε μπλέξει λίγο εδώ πέρα. Ήταν πολίτης. Δεν είχε δημόσιο αξίωμα.

(Θόρυβος από την πτέρυγα του ΣΥΡΙΖΑ)

Η κ. Αγαπηδάκη σήμερα έχει δημόσιο αξίωμα, όπως και ο κ. Πολάκης έχει δημόσιο αξίωμα, είναι εκλεγμένος Βουλευτής, όπως και η κ. Ελευθεριάδου έχει δημόσιο αξίωμα. Αυτή είναι η ειδοποιός διαφορά μεταξύ των δύο. Είναι άλλο ο πολίτης και άλλο ο πολιτικός, διορισμένος ή εκλεγμένος. Φαντάζομαι ότι αυτήν τη βασική διαφορά μπορείτε να την κατανοήσετε.

Και να κλείσω και με κάτι ακόμα. Πράγματι στο διαδίκτυο κατά καιρούς μπορεί να γραφτούν πολύ σκληρά πράγματα. Έχουν γραφτεί για εσάς, έχουν γραφτεί για εμένα. Φαντάζομαι ότι έχουν γραφτεί για αρκετούς.

Διαβάζω κάποια μόνο: «Αρρωστημένα εγωπαθής ο Τσίπρας». «Ο πιο ανέντιμος Πρωθυπουργός της Μεταπολίτευσης». «Ο Τσίπρας είναι τόσο λίγος που σε κάνει να νιώθεις ότι πλέον όταν τον επικρίνεις είναι σαν να κλέβεις εκκλησία». «Ο Τσίπρας έχει τελειώσει πολιτικά. Το μόνο ερώτημα είναι αν θα φύγει μόνος του ή εξαναγκασμένος».

Ποιος τα έλεγε όλα αυτά; Ο κ. Ραγκούσης που κάθεται δίπλα σας. Δεν ξέρω ποιος είναι πιο υποκριτής, αυτός που ήρθε σε εσάς ή εσείς που τον δεχθήκατε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ολοκληρώθηκε η συζήτηση σύμφωνα με την ειδική ημερήσια διάταξη.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 15.22΄ λύεται η συνεδρίαση για αύριο Παρασκευή 26 Φεβρουαρίου 2021 και ώρα 9:00΄ με αντικείμενο εργασιών του Σώματος: α) κοινοβουλευτικός έλεγχος, συζήτηση επίκαιρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**